Furihama tharaqqeeegenauma MDPa2 dhauru liben jehey: Mabrooq – adduLIVE\nޚަބަރު ރައީސްގެ ތަރުޖަމާން\n1 Feb 16, 2021, 11:44 އަލީ ހުޒާމް\nފުރިހަމަ ތަރައްޤީއެއް ރާއްޖެއަށް ގެނައުމަށް ވެރިކަމުގެ ދެ ދައުރު އެމްޑީޕީއަށް ލިބެންޖެހޭކަމަށް ސަރުކާރުގެ ތަރުޖަމާނު މުހައްމަދު މަބްރޫކު އަޒީޒު ވިދާޅުވެއްޖެއެވެ.\nރާއްޖެޓީވީ "ފަށާއިރު" ޕްރޮގްރާމްގައި ވާހަކަ ދައްކަވަމުން މަބްރޫކު ވިދާޅުވީ ރާއްޖޭގެ ކަންތައް މިހާރު ހިނގާގޮތުން ތަރައްޤީގެނައުމަށް ލަސްތަކެއް ހުރިކަމަށެވެ. އަދި ރާއްޖޭގައި ޑިމޮކްރަސީ ގާއިމް ކުރެވުނު ފަހުން އެއްވެސް ވެރިއަކަށް ވެރިކަމުގެ ދެ ދައުރު ލިބިފައި ނުވާއިރު މިއީ ތަރައްޤީގެ ކަންކަން ހާސިލް ކުރުމަށް ހުރަސްތަކެއް ކުރިމަތިވާ ކަމަށް މަބްރޫކު ވިދާޅުވިއެވެ.\nމަބްރޫކުގެ މިވާހަކަތަކަށް މިސާލު ދެއްކެވީ އެމެރިކާއިންނެވެ. އެގޮތުން ފަހުގެ ތާރީހެއްގައި އެމެރިކާއަށް އެންމެ ބޮޑު ބަދަލެއް ގެނައި ބޭފުޅަކީ ބަރަކު އޮބާމާކަން ފާހަގަކުރައްވައި އެމަނިކުފާންގެ ވެރިކަމުގެ ފުރަތަމަ އަހަރު މާ ބޮޑު ތަރައްޤީއެއް ނުގެނެވުނުކަން ފާހަގަ ކުރެއްވިއެވެ. އަދި އެކަމާއި ގުޅިގެން އޮބާމާއަށް ބޮޑެތި ފާޑުކިއުންތައް އަމާޒުވިކަން މަބްރޫކު ފާހަގަ ކުރެއްވިއެވެ. ނަމަވެސް ވެރިކަމުގެ ދެވަނަ ދައުރާއި އެކު އޮބާމާ ބޮޑު ކާމިޔާބީތަކެއް ހޯއްދެވި ކަން މަބްރޫކު ވިދާޅުވިއެވެ.\n"އަޅުގަނޑު ދެކޭގޮތުގައި ރައީސްކަމުގެ ދެ ދައުރު ފުރިހަމަކޮށްގެން ނޫނީ ތަރައްޤީ އެންމެ ފުރިހަމަގޮތުގައި ނުގެނެވޭނެ. އަޅުގަނޑުމެންނަށް މިއަދު މިފެންނަނީ އެންމެ ދިގު މުއްދަތަކަށް ވެސް ވެރިކަމުގައި ހުންނެވުނީ5އަހަރަށްކަން. މި ފަސް އަހަރުގެ ތެރެއިން ފުރަތަމަ އަހަރު ވެރިކަމުގެ ސިސްޓަމްއަށް އަހުލުވެރިވުމަށް ނަގާއިރު ފަހު އަހަރު ކެމްޕޭންކުރުމަށް މިދެނީ. ޑެލިވަރީއަށް ދޭ މުއްދަތު ވަރަށް ކުޑަ އެހެންނޫންތޯ؟" މަބްރޫކު ވިދާޅުވިއެވެ.\nރައީސް ސޯލިހު ދެވަނަ ދައުރަކަށް ވާދަކުރައްވާނެތޯ ސުވާލު ކުރެއްވުމުން މަބްރޫކު ވިދާޅުވީ އެކަން އެނގިވަޑައިގަންނަވާނީ ކުރިއަށްއޮތް އަހަރެއްހާ ދުވަހު ކަންތައް ހިނގާ ގޮތުން ކަމަށެވެ.\nރައީސް ސޯލިަށް ތައުރީފު ކުރައްވައި މްބަރޫކު ވިދާޅުވީ އެމަނިކުފާނަކީ ދުރުވިސްނޭ އެންމެންނާއި މަޝްވަރާއަށް އިސްކަން ދެއްވާ ބޭފުޅެއް ކަމަށެވެ.\nރައީސް ސޯލިހު ރައީސްގެ ތަރުޖަމާން މަބްރޫކު އަޒީޒު މަޖިލީސް ރައީސް


Sumaid gellunuthaa hafuthaa eh, hoadhumuge masakkaiy adhi ves kuriyah | Mihaaru\nސުމޭދު: އޭނާ ގެއްލުނުތާ ހަފުތާއަކަށް ވުރެ ގިނަ ދުވަސްވީ އިރު ވެސް ހަބަރެއް ނުވޭ.\nސުމޭދު ގެއްލުނުތާ ހަފުތާއެއް، ހޯދުމުގެ މަސައްކަތް އަދިވެސް ކުރިއަށް\n12 ޖޫން 2017 - 12:264comments\nސުމޭދާ އެކު މަހަށް ދިޔަ ފޭދޫ ފަހާގޭ ހުސައިން ސައީދާއި ބެންހާގޭ އިބްރާހީމް ނާއިފް ބުނާ ގޮތުގައި ބޮޑު ރާޅަކާ އެކު ޑިންގީ ބަންޑުން ޖަހާލީ އެވެ. އެ ދެ މީހުން ސަލާމަތްވީ ފަތާފައި ގޮސް ފަޅުރަށަކަށް އެރުމުން ކަމަށް، އެ މީހުން ބުނެ އެވެ.\nފުލުހުންގެ މީޑިއާ އޮފިޝަލް ވިދާޅުވީ ސުމޭދު ހޯދުމުގެ މަސައްކަތް ފުލުހުންނާއި އެމްއެންޑީއެފުން ހުއްޓާނުލައި ކުރިއަށް ގެންދާ ކަމަށެވެ. އެގޮތުން ކަނޑުގެ ބޮޑު ސަރަހައްދެއް ބަލައި، ބަައެއް ހިސާބުތަކަށް ޑައިވްކޮށްފައި ވެސް ވެ އެވެ.\nމޫދުގައި ސުމޭދު އެންމެ ފަހުން އޮތް ހިސާބުކަމަށް އަނެއް ދެ މީހުން ބުނާ ސަރަހައްދުން އޭނާގެ ފޯނު ވަނީ ފެނިފަ އެވެ. ހޯދުމުގެ މަސައްކަތް ކުރަމުން އަންނަނިކޮށް މި މަހުގެ ފަސް ވަނަ ދުވަހު ސުމޭދުގެ ފޯން ކަމަށް ބެލެވޭ ފޯނެއް ފެނިފައިވާ ކަމަށް ފުލުހުން ބުންޏެވެ. އެ ފޯން ފެނިފައި ވަނީ ސުމޭދު މަހަށް ދިޔަ ޑިންގީ "ބަންޑުން ޖަހާލި" ކަމަށް ބުނާ ސަރަހައްދާ ދިމާލުގައި އޮތް ފަޅު ރަށް މަޑިހެރަ ކައިރިންނެވެ.\nސުމޭދު ހަބަރެއް ނުވެގެން ހޯދަމުން އަންނަ އިރު، އޭނާއާ އެކު ޑިންގީގައި މަހަށް ދިޔަ އަނެއް ދެ މީހުން ވަނީ ސަލާމަތްވެފަ އެވެ. އެ މީހުން ސަލާމަތްވީ ކަނޑުވުމުން ޝަންގްރިއްލާ ވިލިގިލި ރިސޯޓް ކައިރީގައި އޮތް ފަޅު ރަށަށް އަރައިގެންނެވެ.\nހުސައިން ބުނި ގޮތުގައި މި މަހުގެ4ވަނަ ދުވަހު ހަވީރު އެ މީހުން މަހަށް ނުކުމެ އުޅެނިކޮށް ކަނޑުވީ، 17 ފޫޓުގެ ޑިންގީ އަށް ޖެހި ބޮޑު ރާޅަކާ އެކުގަ އެވެ.\nއެހެން ނަމަވެސް އޭގައި ހުރި ހުރިހާ އެއްޗަކާ އެކު ޑިންގީ ފެނިފައިވާތީ ޑިންގީ ބަންޑުން ޖަހާލީ ކަމަށް ގަބޫލު ނުކުރެވޭ ކަމަށް ސުމޭދުގެ އާއިލާ އިން ވަނީ ބުނެފަ އެވެ.\nއަދި ފުލުހުން ވެސް ވަނީ ޑިންގީ ބަންޑުން ޖަހާލިކަން ކަށަވަރު ނުވާ ކަމަށް ބުނެފަ އެވެ.\nމި ހާދިސާ ތަހުގީގު ކުރަން ފުލުހުންގެ ހާއްސަ ޓީމެއް އައްޑޫގައި ހަރަކާތްތެރިވަމުން އަންނަ އިރު، ޑިންގީ މިހާރު އޮތީ ފުލުހުންގެ ބެލުމުގެ ދަށުގަ އެވެ.\nއިތުރު ލިޔުންތައް ސ. ފޭދޫ ސ. ހިތަދޫ އައްޑޫ ސ. ގަން ކަނޑުމަތީގެ ހާދިސާ އެމްއެންޑީއެފް ސަދަން ކޮމާންޑް ޝަންގްރިލާ ވިލިނގިލި ރިސޯޓް


އައިޝަތު އަހުމަދު 30 މާރޗް 2021\nކަރަންޓު ބިލުތަކެއް ނުދެއްކި ކަމަށް ބުނެ، ށ. ބިލެއްފަހީ ކައުންސިލްގެ ރައީސް، ޒިޔާދު ސަސްޕެންޑު ކޮށްފި އެވެ.\nލޯކަލް ގަވަރމެންޓު އޮތޯރިޓީން ބިލެތްފަހީ ކައުންސިލްގެ ރައީސް، ޒިޔާދަށް ފޮނުވި ސިޓީއެއްގައި ބުނެފައިވަނީ އެ އޮތޯރިޓީގެ ބޯޑުން މިދިޔަ އާދިއްތަ ދުވަހު ބޭއްވި ބައްދަލުވުމުގައި އޭނާ ސަސްޕެންޑް ކުރުމަށް ފާސްކޮށްފައިވާ ކަމަށެވެ.\nއޭނާ ސަސްޕެންޑު ކުރީ ކައުންސިލްގެ ބެލުމުގެ ދަށުގައިވާ މިސްކިތްތަކާއި މަގުބައްތި ތަކުގެ ކަރަންޓު ބިލު ގިނަ ދުވަސްތަކެއް ވަންދެން ދައްކާފައި ނުވާތީ، އެތަންތަނުން ކަރަންޓު ކަނޑާނެ ކަމުގެ ނޯޓިސް ފެނަކައިން ދީފައިވާ ކަމަށް ބުނެއެވެ.\nއެހެން ކަމުން އެލް.ޖީ.އޭ އިން އެ މައްސަލަ ބަލައި ވަކިގޮތެއް ކަނޑައަޅަންދެން އޭނާ، މަޤާމުގެ މަސްއޫލިއްޔަތުތަކުން ދުރުކޮށްފައިވާ ކަމަށް އެ ސިޓީގައި ވަނީ ބުނެފައެވެ. އެމުއްދަތުގައި ފަރުދީ ހައިސިއްޔަތުން ޚިދުމަތް ހޯއްދަވަން ފިޔަވައި އެހެން ބޭނުމެއްގައި ކައުންސިލް އިދާރާއަށް ހާޒިރު ނުވުމަށް ވަނީ އަންގާފައެވެ. އަދި ކައުންސިލްގެ ލިޔެކިޔުންތަކާއި ވަސީލަތްތައް ބޭނުން ނުކުރުމަށް ވެސް އޭނާއަށް ވަނީ އަންގާފަ އެވެ.\nއަރުޝީފަށް ނެގީ 30/03/2021 11:22\nއެންމެފަހުން އަޕްޑޭޓްކުރީ 30/03/2021 11:22\nއޭދަފުށި ޓައިމްސް4ސިކުންތު ކުރިން


އަލްފްރީޑް ޖެލިނިކާއެކު... | ދުނިޔޭގެ އަދަބިއްޔާތު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް ދުނިޔޭގެ އަދަބިއްޔާތު އަލްފްރީޑް ޖެލިނިކާއެކު...\n16 އޮކްޓޯބަރު 2004\nއަލްފްރީޑް ޖެލިނިކް އަކީ އަދަބިއްޔާތުގެ ރޮނގުން ދެވޭ ޝަރަފުވެރި އިނާމު، ނޯބެލް ޕްރައިޒް މިއަހަރު ލިބޭ ފަރާތެވެ. އޮސްޓްރިއާގެ ރައްޔިތެއް ކަމަށްވާ ޖެލިނިކް އަކީ ވާހަކައާއި ތަމްސީލު ލިޔުންތެރިއެކެވެ. ޖެލިނިކް ލިޔެފައިވާ އެންމެ މަޝްހޫރު ފޮތަކީ "ދަ ޕިއާނޯ ޓީޗާރ" އެވެ. މިފޮތަށް ބިނާކޮށް މައިކަލް ހެނިކް ވަނީ 2001 ވަނަ އަހަރު ފިލްމެއް ހަދާފައެވެ. އިނާމު ލިބޭތީ އުފަލާއި ހައިރާންކަންމަތީ ހުރި ޖެލިނިކަކީ މި އިނާމު ލިބޭ ދިހަވަނަ އަންހެން ލިޔުންތެރިޔާއެވެ.\nޖެލިނިކް އަކީ ޖަރުމަނުބަހުން ލިޔާ އަންހެން ލިޔުންތެރިންގެ ތެރެއިން އެންމެ މަޝްހޫރު އެކަކެވެ. ޢުމުރުން މިހާރު 57 އަހަރުވެފައިވާ ޖެލިނިކް ބެލެވެނީ އޮސްޓްރިއާގެ އެންމެ ނުފޫޒުގަދަ އެއް ލިޔުންތެރިޔާގެ ގޮތުގައިމެވެ.\nއޮސްޓްރިއާ އަކީ ޖިނާއީ ދައުލަތެއްކަމަށް 1980 ވަނަ އަހަރު ބުނުމުން، ޖެލިނިކަށް ފާޑުކިޔުންތައް ކުރިމަތިވިއެވެ. އޭނާ މިހެން ބުނީ އެޑޮލްފް ހިޓްލަރ ގެ ދުވަސްވަރު ޖަރުމަނުވިލާތުން ހިންގި ޖަރީމާތަކުގައި އޮސްޓްރިއާ ބައިވެރިވެފައިވާތީ އެކަމަށް އިޝާރާތްކޮށްފައެވެ.\nޖެލިނިކް ލިޔެފައިވާ "ވޮންޑަފުލް ވޮންޑަފުލް ޓައިމްސް" (މަޖާ މަޖާ ވަގުތަށް) ބިނާކޮށްފައިވަނީ ހިޓްލަރ ގެ ދުވަސްވަރުގެ އަނިޔާކުރުންތަކުގައި އޮސްޓްރިއާ ކުޅެފައިވާ ދައުރުގެ މައްޗަށެވެ.\nދަ ޕިއާނޯ ޓީޗަރ\nދަ ޕިއާނޯ ޓީޗަރ ބިނާކޮށްފައިވަނީ ޢުމުރުން 38 އަހަރުގެ އެރިކާ ކޮހަޓް ކިޔާ ޕިޔާނޯޖަހަން ދަސްކޮށްދޭ އަންހެނެއްގެ ޙަޔާތުގެ މައްޗަށެވެ. މިވާހަކައިގައި އެރިކާ އަކީ "އޭނާގެ މަންމަގެ ކުއްޖެކެވެ" އެރިކާގެ ހުރިހާ ކަމެއް ކޮންޓްރޯލްކޮށް ބައްޓަންކުރަނީ މަންމައެވެ/ ޢުމުރުން 38 އަހަރުވީ އިރުވެހެވެ.\nމަންމަ ބޭނުންވަނީ އޭނާގެ ދަރިފުޅު މޮޅު ޕިއާނޯޖެހުންތެރިއަކަށް ވެ، މަޝްހޫރުކަން ހޯދާށެވެ. ނަމަވެސް އެރިކާ މިސްރާބުޖެހީ މަންމަގެ އެ އެދުން ޙާޞިލުކުރާކަށް ނޫނެވެ. ވާހަކަ ކުރިއަށްދިޔަ ވަރަކަށް އެރިކާ އޭނާގެ މަންމަގެ ނުފޫޒުން މިންޖުވާން މަސައްކަތްކުރެއެވެ. ވާހަކައިގެ ކުރީކޮޅު ވަރަށް އާދައިގެ ކަންތައްތައް މަންމަ ބޭނުންވާ ގޮތަށް ނުކޮށް މަންމައާއި ދެކޮޅުވެއެވެ. މިގޮތުން އައު އެޕާޓުމެންޓެއް ހޯދުމަށް ރައްކާކުރި ފައިސާއަށް އެރިކާ ހެދުން ގަނެއެވެ. ފަހުން މަންމަގެ ރުހުމާ ދެކޮޅަށް ކުރާ ކަންތައްތައް ތަފާތުވެއެވެ. އަދި ފާޙިޝް ޢަމަލުކުރާތަން ބެލުމަށް ވިއެންނާގެ ހިސާބުގަނޑަކަށް ދެއެވެ. އަދި މިއީ އޭނާގެ "އަނދިރި ފަރާތް" ކަމުގައިވެއެވެ.\nނާވިލުގެ ކުރީބައިގައި އެރިކާގެ މަންމަ އެރިކާ ކޮންޓްރޯލުކުރި ކަމުގައިވިޔަސް، ވޯލްޓަރ ކުލެމްމަރ ކިޔާ ދަރިވަރަކާއެކު ޖިންސީގޮތުން ހައްދުފަހަނައަޅާފައިވާ "ލޯބީގެ ގުޅުމެއް" އުފައްދައެވެ.\nފަހުން އެރިކާގެ މަންމަގެ މަޤާމާއި ބާރު އޭނާގެ ދަރިފުޅުގެ ޙަޔާތުން ކެނޑިދެއެވެ. އަދި އެރިކާ ވެސް އޭނާގެ ދިރިއުޅުން ކުރިއަށް ގެންދެއެވެ. "ލޯބިވެރިޔާ" ވޯލްޓާރ ކުލެމްމާރ ވެސް އޭނާގެ ގޮތުގައި ދިރިއުޅުމާއިގެން ކުރިއަށް ދެއެވެ.\nމި ނާވިލުން، މިނިވަންކަމެއް ނުދީ ދަރިންބަލާ މައިންނަށާއި އެފަދަ މައިންގެ އަނިޔާއަށް ރޯލަރޯލާ ދެކޮޅުނަހަދާ އަންހެންކުދިންނާ ދޭތެރޭ ލިޔުންތެރިޔާގެ ހިތުގައިވާ ނޭއްގާނީ ޝުޢޫރު ފާޅުވާކަމުގައި ބުނެވިދާނެއެވެ. މީގެ އިތުރުން އޮސްޓްރިއާގެ ތަޢުލީމީ ނިޒާމުގެ "މޫނުމަތީގައި" ވަރުގަދަ އެތިފަހަރެއް ޖަހާފައި ވާހެންވެސް ހީވެއެވެ.\nމިވާހަކައިން ކޮންމެވެސް ވަރަކަށް ލިޔުންތެރިޔާގެ ޙަޔާތުން ވާހަކަތައް ފާޅުވެއެވެ. ޚުދު ޖެލިނިކަކީ ވެސް މިޔުޒިކީ ފަންނުވެރިއެކެވެ. ލިޔުންތެރިކަމަށް ވުރެ ޖެލިނިކް ދޮށީ މިޔުޒިކަށެވެ. އޭނާ ވަނީ ލިޔުންތެރިޔަކަށް ވުމުގެ ކުރިން ފަންނު ދަސްކޮށްދޭ އިސްކޫލެއްގައި މިޔުޒިކު ކިޔަވައި ޑިޕްލޮމާ ޙާޞިލުކޮށްފައެވެ.


SunOnline: Faaskuri aa budget aaeku victory ge suspension uvaalai, new ah enburi aumuge furusathu\nފާސްކުރި އައު ބަޖެޓާއެކު ވިކްޓްރީގެ ސަސްޕެންޝަން އުވާލައި، ނިއުއަށް އެނބުރި އައުމުގެ ފުރުސަތު\nޢާއިޝަތު ފިރުޝަތު 07 Jun 2022, 16:21\nނިއު ރޭޑިއަންޓް ސްޕޯޓްސް ކްލަބާއި ވިކްޓަރީ ސްޕޯޓްސް ކްލަބު ބައްދަލުކުރި މެޗެއްގެ ތެރެއިން -- ސަން ފޮޓޯ/ ފަޔާޒު މޫސާ\nދިވެހި ފުޓުބޯޅައިގެ ގަދަ ބާރެއް ކަމުގައިވާ ވިކްޓްރީ ސްޕޯޓްސް ކުލަބު އެކި ސަބަބުތަކާ ގުޅިގެން ގިނަ ދުވަސްތަކެއް ވަންދެން ސަސްޕެންޑު ކޮށްފައި އޮތުމަށް ފަހު އެ ކުލަބުގެ ސަސްޕެންޝަން އުވާލަަން ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް)އިން ނިންމައިފިއެވެ.\nއެ ކުލަބުގެ ސަސްޕެންޝަން އުވާލަން ނިންމީ އިއްޔެ ބޭއްވި އެފްއޭމް ކޮންގްރެސްގައި ބައިވެރިވި ކުލަބުތަކުގެ އަގުލަބިއްޔަތުންނެވެ. ވޭތުވެ ދިޔަ ދެ އަހަރު އެފްއޭއެމްގެ ކޮންގްރެސްގައި ކްލަބްތަކުން ނިއު ރޭޑިއަންޓާއި ވިކްޓަރީގެ ސަސްޕެންޝަން ދަމަހައްޓާފައި ވީމަނަމަވެސް އިއްޔެ އެފްއޭއެމުން ކްލަބްތަކުގެ ތާއީދާއެކު ނިންމީ ވިކްޓަރީން އެ ކްލަބްގެ ދަރަނިތައް ދައްކާފައިވާތީ އެ ކްލަބްގެ ސަސްޕެންޝަން އުވާލުމަށެވެ.\nމީގެ އިތުރުން ނިއު ރޭޑިއަންޓުން އެ ކްލަބްގެ ދަރަނި ދެއްކިހާ އަވަހަކަށް އެފްއޭއެމްގެ އެކްސްކޯއިން އެ ކްލަބްގެ ސަސްޕެންޝަން އުވާލާ ގޮތަށް އިއްޔެގެ ކޮންގްރެސްގައި ވަނީ ނިންމާފައެވެ. އަދި ނިއު ރޭޑިއަންޓުން ދައްކަންޖެހޭ ދަރަނިތައް ދައްކައި ނިމުމުން، ކުލަބުތަކުގެ ވޯޓުން ނިއު ރޭޑިއަންޓްގެ ސަސްޕެންޝަން އުވާލުމުގެ ބާރު އެކްސްކޯއަށް ދިނުމަށް ނިންމިއެވެ. އެގޮތުން ނިއު ރޭޑިއަންޓުން ދަރަނި ދެއްކުމުން ދެން އެންމެ އަވަހަށް ބާއްވާ އެކްސްކޯ ބައްދަލުވުމެއްގެ މެޖޯރިޓީ ވޯޓާ އެކު އެކުލަބުގެ ސަސްޕެންޝަން އުވާލެވޭނެއެވެ.\nއެފްއޭއެމުން އެންމެ ފުރަތަމަ ނިއު ރޭޑިއަންޓު ސަސްޕެންޑްކުރީ 2019 ވަަނަ އަހަރުގެ ޖެނުއަރީ މަހުގެ 26 ވަނަ ދުވަހުއެވެ. ނިއު އޭރު ސަސްޕެންޑްކުރީ މުސާރައިގެ ގޮތުގައި ދޭން ޖެހޭ 3.8 މިލިއަން ރުފިޔާ ނުދީ އޮތުމުންނެވެ. މިހާރު އެ ފައިސާ ނުދައްކާ ކޮންމެ ދުވަހަކީ ޖޫރިމަނާއަށް ދައްކަން ޖެހޭވަރު އިތުރުވާ ދުވަހެކެވެ.\nނިއު ރޭޑިއަންޓުގެ ސަސްޕެންޝަން ދަމަހައްޓަން އެފްއޭމްއިން އެންމެ ފުރަތަމަ ނިންމީ 2019 ވަނަ އަހަރުގެ މާޗް މަހުގެ 25 ވަނަ ދުވަހުއެވެ. އަދި އެ ކުލަބުން ލޯކަލް އަދި ބިދޭސީ ކުޅުންތެރިންނަށް ނުދީ ހުރި މުސާރައިގެ މައްސަލަތަކެއް ފީފާ އިންވެސް ބަލައި އޮތީ ފިޔަވަޅު އަޅައިފައެވެ.\nވިކްޓްރީން ކުޅުންތެރިންނާއި ކޯޗުންނަށް ނުދީ ހުރި މުސާރަ ދޭށާއި ކުލަބު ލައިސަންސްގެ ކަންކަން ފުރިހަމަކުރަން އެފްއޭއެމުން ދިން މުއްދަތުގައި އެކަންކަން ކޮށްފައިނުވާތީ އެ އެސޯސިއޭޝަނުން އެ ކްލަބް ސަސްޕެންޑްކުރީ 2019 ވަނަ އަހަރުގެ ޑިސެމްބަރު މަހުގައެވެ.\nމިހާރު އެ ކުލަބުން ވަނީ ދަރަނި އެއްކޮށް ދައްކައި، އަންނަ މަހުގެ ހަތަރު ވަނަ ދުވަހު ފަށާ ދެ ވަނަ ޑިވިޝަން ފުޓްބޯޅަ މުބާރާތުގައި ބައިވެރިވެ، ޕްރެކްޓިސްތައް ވެސް ފަށައިފައެވެ.\nމި ދެ ކުލަބު އަނބުރާ އައުން ވާނީ ދިވެހި ފުޓުބޯޅައަށް ލިބޭ އިތުރު ފުރިހަމަ ކަމަކަށް ކަމަށް ގިނަ ބަޔަކު ދެކެއެވެ. އަދި އެ ދެ ކުލަބު އަނބުރާ އައުން ވާނީ އެފްއޭމްއަށް ވެސް ލިބޭ އުފަލަކަށް ކަމަށް އެ އެސޯސިއޭޝަންގެ ރައީސް ބައްސާމް ޢަދީލު ޖަލީލު ވިދާޅުވިއެވެ.\nއެވަޓަންގެ ރިޗާލިސަން ޓޮޓެންހަމްއަށް!\nއެފްއޭއެމްއިން ނިއުރޭޑިއަންޓުގެ ސަސްޕެންޝަން އުވާލައިފި\nޑެމްބެލޭއާއި ސްޓާލިން ހޯދުމަށް ޗެލްސީން މަސައްކަތްކުރަނީ


Kureege raees Lula jalah lumah kuri hukum rangalhu: Brazil isthiunaafee court - vNews.mv\nބްރެޒިލްގެ ކުރީގެ ރައީސް ލުއިޒް އިނާޝިއޯ ލޫލާ ޑަ ސިލްވާ:\nކުރީގެ ރައީސް ލޫލާ ޖަލަށްލުމަށް ކުރި ހުކުމް ރަނގަޅު: ބްރެޒިލް އިސްތިއުނާފީ ކޯޓު\nސައިފް އަޒްހަރު 28 November 2019, 20:33\nކޮރަޕްޝަންގެ ދެވަނަ މައްސަލައެއްގައި ބްރެޒިލްގެ ކުރީގެ ރައީސް ލުއިޒް އިނާޝިއޯ ލޫލާ ޑަ ސިލްވާ ޖަލަށް ލުމަށް އިއްވާފައިވާ ހުކުމް ރަނގަޅު ކަމަށް ބްރެޒިލްގެ އިސްތިއުނާފީ ކޯޓުންވެސް ކަނޑައަޅައިފިއެވެ.\nކުރީގެ ރައީސް ލޫލާގެ މައްޗަށް ކުށް ސާބިތުވީ، ބްރެޒިލްގެ ސައޮޕައުލޯ ސްޓޭޓްގެ އަޓިބައިއާގައި ހުންނަ އޭނާގެ ގެކޮޅެއް މަރާމާތުކުރުމުގެ މަސައްކަތުގައި ރިޝްވަތު ނަންގަވާފައިވާ މައްސަލާގައެވެ.\nޝަރީއަތުގައި ކުރީގެ ރައީސް ލުއިޒް އިނާޝިއޯ ލޫލާ ޑަ ސިލްވާ ވިދާޅުވަމުން ގެންދެވީ، އެ ގެއަކީ އޭނާގެ ގެއެއް ނޫން ކަމަށެވެ. އެއީ، އޭނާގެ ރަހްމަތްތެރިޔަކު އޭނާ ބޭނުން ކުރެއްވުމަށް ހިލޭ ދެއްވާފައިވާ ގެއެއް ކަމަށްވެސް ވިދާޅުވެފައި ވެއެވެ.\nލޫލާގެ ގާނޫނީ ވަކީލުންގެ ޓީމުން ޝަރީއަތުގައި ބުނެފައިވަނީ، އެ ގެ މަރާމާތުކުރުމުގެ މަސައްކަތާއި، ލޫލާއާ އެއްވެސް ގުޅުމެއް ނެތްކަމަށެވެ.\nމިމައްސަލާގައި ކޯޓުން ހުކުމް އިއްވީ، ކުރީގެ ރައީސް ލޫލާ 12 އަހަރާއި 11 މަސްދުވަހަށް ޖަލަށްލުމަށެވެ.\nއެހެންނަމަވެސް، އިސްތިއުނާފީ ކޯޓަށް މައްސަލަ ހުށަހެޅުމުން މައްސަލަ އަލުން ބެލުމަށްފަހު އިސްތިއުނާފީ ކޯޓުން މިއަދު އިއްވި ހުކުމުގައިވަނީ ޖަލުގެ މުއްދަތު 17 އަހަރާއި އެއްމަސް ދުވަހަށް އިތުރު ކޮށްފައެވެ. އެއީ، މަނީލޯންޑަރިންއާއި، ކޮރަޕްޝަންގެ އިތުރު ކަންތައްތަކެއް ފެނުމާ ގުޅިގެންނެވެ.\nހުކުމުގެ މުއްދަތު އިތުރުކުރުމަށް އިސްތިއުނާފީ ކޯޓުގެ ތިން ފަނޑިޔާރުންގެ ބެންޗުން އިއްތިފާގުވެފައި ވެއެވެ.\nކޮރަޕްޝަންގެ މައްސަލައެއްގައި ބްރެޒިލްގެ ކުރީގެ ރައީސް ލުއިޒް އިނާޝިއޯ ލޫލާ ޑަ ސިލްވާ 8 އަހަރާއި 10 މަސްދުވަހަށް ޖަލަށްލުމަށް ބްރެޒިލްގެ ކޯޓަކުން މީގެކުރިންވެސް ހުކުމް ކޮށްފައި ވެއެވެ. އެ މައްސަލަ ހުށަހެޅުމުންވެސް އިސްތިއުނާފީ ކޯޓުންވަނީ އެ ހުކުމް ދަމަހައްޓާވަފައެވެ.\nއެ ހުކުމާ ގުޅިގެން ލޫލާ ހައްޔަރު ކުރެވި 2018 ވަނަ އަހަރުގެ އޭޕްރީލް މަހުންފެށިގެން ގެންދެވީ ޖަލުހުކުމް ތަންޒީފު ކުރައްވަމުންނެވެ.\nއެހެންނަމަވެސް، ބްރެޒިލްގެ ސުޕްރީމް ކޯޓުން މިމަހުގެ ކުރީކޮޅު ކުރި ހުކުމަކާ ގުޅިގެން ލޫލާ ހުންނެވީ ޖަލުން މިނިވަންކޮށްފައެވެ. ސުޕްރީމް ކޯޓުގެ ހުކުމުގައި ކަނޑައަޅާފައިވަނީ، ބްރެޒިލް އެއްވެސް ރައްޔިތަކު ހައްޔަރުކޮށް ޖަލަށް ލާންވާނީ އިސްތިއުނާފީ ހުރިހާ މަރްހަލާތަކެއް ނިމުމުން ކަމަށެވެ.\nގެއްލިފައިވާ އިންސާފު ހޯދުމަށް އެދުމުގެ ފުރުސަތު ހުޅުވާލައިފި\nއެމްޓީސީސީގެ އަހަރީ އާންމު ޖަލްސާ މިމަހުގެ 20 ގައި!\nމިސްކިތްތަކަށް އަވަސް ހައްލެއް ބޭނުންވޭ: އަލީ ޒައިދު\nގާނޫނުލް އުގޫބާތަށް ހުށައެޅި އިސްލާހު ފާސްނުކުރުމަށް ގޮވާލައިފި\nކޮވިޑް ބަލީގައި މަރުވި މީހުންގެ އަދަދު 197 އަށް އަރައިފި\nވަގު ޕާސްޕޯޓުގައި ރާއްޖެ އެތެރެވާން އުޅުނު މީހަކު ހުއްޓުވައިފި


SunOnline: India ah Vagah vanna Muslimun ah rahvehikan nulibey Bill ah Mathigein Ruhun dheefi\nއިންޑިއާއަށް ވަގަށް ވަންނަ މުސްލިމުންނަށް ރަށްވެހިކަން ނުލިބޭ ބިލަށް މަތިގެއިން ވެސް ރުހުން ދީފި\nރުގިއްޔާ މުހައްމަދު މޫސާ 12 Dec 2019, 12:13\nއިންޑިއާގެ ބައެއް ސްޓޭޓުތަކުގައި ސިޓިޒެންޝިޕް އެމެންޑްމެންޓު ބިލާ ދެކޮޅަށް ގިނަ އަދަދެއްގެ މީހުން ވަނީ މުޒާހަރާކޮށްފަ -- ފޮޓޯ: އޭއެފްޕީ\nދިއްލީ (ޑިސެމްބަރު 12): އިންޑިއާގެ ރަށްވެހިކަމުގެ ގާނޫނަށް އިސްލާހު ގެންނަން ހުށަހަޅާފައިވާ ބިލަށް އެގައުމުގެ ޕާލިމެންޓުގެ މަތީގެންއިންވެސް އިއްޔެ ރުހުންދީފި އެވެ.\nއިންޑިއާގެ ސިޓިޒެންޝިޕް އެމެންޑްމެންޓު ބިލަށް ޕާލިމެންޓުގެ ތިރީ ގެއިން ހޯމަ ދުވަހު ރުހުން ދީފައި ވަނިކޮށް، މަތީގެއިން އެބިލް ފާސް ކުރީ 125 މެމްބަރުންގެ ވޯޓުންނެވެ. އެބިލާ ދެކޮޅަށް 105 މެމްބަރުން ވޯޓު ދެއްވި އެވެ. އެބިލު ތަސްދީގު ކުރުމަށްޓަކައި ދެން ފޮނުވާނީ ރައީސް ރާމް ނާތު ކޯވިންދުގެ އަރިހަށެވެ.\nއިންޑިއާގެ 64 އަހަރުވީ ރަށްވެހިކަމުގެ ގާނޫނުގައި މިހާރު އޮންނަ ގޮތުން އެގައުމަށް ގަވާއިދާ ހިލާފަށް އެތެރެވާ މީހުންނަށް އިންޑިއާގެ ރަށްވެހިކަމެއް ނުލިބޭނެ އެވެ. އަދި ބޭރު މީހަކަށް އެގައުމުގެ ރަށްވެހިކަމަށް އެދެވޭނީ އިންޑިއާގައި ދިރިއުޅޭތާ ނުވަތަ ފެޑެރަލް ސަރުކާރުގައި މަސައްކަތް ކުރާތާ މަދުވެގެން 11 އަހަރުވުމުންނެވެ.\nނަމަވެސް މިހާރު ޕާލިމެންޓުންވަނީ އެމާއްދާތަކަށް އިސްލާހު ގެންނަން ފާސްކޮށްފަ އެވެ. އަދި އެގައުމުން ރަށްވެހިކަން ހޯދަން ބޭނުންވާ ހިންދޫންނާއި ސިކުންނާއި ބުޑިސްޓުންނާއި ޖައިނުންނާއި ނަސާރާއިންނާއި މަޖޫސީންނަށް ހާއްސަ އިމްތިޔާޒުތަކެއް ކަނޑައަޅާފަ އެވެ. އެގޮތުން އެމީހުންނަކީ ޕާކިސްތާން، އަފްޣާނިސްތާން ނުވަތަ ބަންގުލަދޭޝްއަށް ނިސްބަތްވާ މީހުންކަން ސާބިތު ކުރެވިއްޖެ ނަމަ، އެމީހުން އިންޑިއާގައި ދިރިއުޅޭތާ ނުވަތަ މަސައްކަތް ކުރާތާ ހަ އަހަރު ފަހުން ރަށްވެހިކަމަށް އެދެން ފުރުސަތު ލިބޭނެ އެވެ.\nއިންޑިއާގެ ސިޓިޒެންޝިޕް ބިލާ ދެކޮޅަށް ގިނަ އަދަދެއްގެ މީހުން ވަނީ މުޒާހަރާކޮށްފަ -- ފޮޓޯ: ރޮއިޓާސް\nއެ ބިލު ދިފާއު ކުރާ މީހުން ވަނީ އިންޑިއާއިން އެގޮތަށް ރަށްވެހިކަން ދެނީ މުސްލިމުންގެ އާބާދީ ބޮޑު ގައުމުތަކުގައި، އެހެން ދީނަކަށް ތަބާވުމުގެ ސަބަބުން ފުރައްސާރަ އާއި އަނިޔާއާ ކުރިމަތިލާން ޖެހޭ މީހުންނަށް ކަމަށް ބުނެފަ އެވެ.\nނަމަވެސް އެބިލަށް ފާޑު ކިޔާ ފަރާތްތަކުން ވަނީ އެއީ މުސްލިމުންނާ މެދު ތަފާތުކުރާ އަދި އެގައުމުގައި ހަމަހަމަކަމާއެކު އަމަލު ކުރުމަށް އަންގާފައިވާ ގާނޫނުއަސާސީއާވެސް ފުށުއަރާ އިސްލާހެއް ކަމަށް ބުނެފަ އެވެ.\nއެބިލާ ދެކޮޅަށް އެންމެ ވަރުގަދަ މުޒާހަރާތައް ބާއްވަމުންދާ އެއް ސަރަހައްދަކީ ބަންގުލަދޭޝްގެ ބޯޑަރު ކައިރީ އޮންނަ އައްސާމް އެވެ. އެ މުޒާހަރާގެ ބައިވެރިން ވަނީ އެ އިސްލާހު ގެނައުމާއެކު ބަންގުލަދޭޝްގެ ގިނަ އަދަދެއްގެ މީހުން ގަވާއިދާ ހިލާފަށް އެ ސްޓޭޓަށް އެތެރެވާން ފަށާނެ ކަމަށް ބުނެފަ އެވެ.\nއެ ބިލު ވަނީ މިދިޔަ އޮގަސްޓު މަހު ނެރުނު އައްސާމްގެ ރަށްވެހިންގެ ލިސްޓާވެސް ގުޅިފަ އެވެ. އެ ލިސްޓުގައި އައްސާމްގައި ދިރިއުޅޭ 1.9 މިލިއަން މީހުންގެ ނަން ހިމަނާފައި ނުވުމުން ގިނަ އަދަދެއްގެ މީހުން ވަނީ ކަންބޮޑުވުން ފާޅުކޮށްފަ އެވެ.\nއެލިސްޓުގައި އިންޑިއާގެ ރައްޔިތުންގެ ގޮތުގައި ހިމަނާފައި ވަނީ 24 މާޗް 1971ގެ ކުރިން އައްސާމްގައި ދިރިއުޅުނުކަން ސާބިތު ކުރެވޭ މީހުންގެ ނަންތަކެވެ. އެތާރީހަކީ ބަންގުލަދޭޝްގެ މިނިވަންކަމުގެ ހަނގުރާމަ ފެށުމުން ގިނަ އަދަދެއްގެ ރެފިއުޖީން އިންޑިއާއަށް ދާން ފެށި ތާރީހެވެ.\nނަމަވެސް އިންޑިއާގެ ޕާލިމެންޓުން އިއްޔެ ފާސްކުރި ރަށްވެހިކަމުގެ ގާނޫނުގެ އިސްލާހު ތަސްދީގުކޮށްފި ނަމަ، އައްސާމްގެ ރަށްވެހިންގެ ލިސްޓުން އުނިކޮށްފައިވާ ޕާކިސްތާން، އަފްޣާނިސްތާން އަދި ބަންގުލަދޭޝްގެ މުސްލިމު ނޫން މީހުންނަށް ރަށްވެހިކަން ލިބޭނެ އެވެ.


Bin vikkaathee nidhinai meehun miadhu haruthakah vadhe filaafai\nބިން ވިއްކާތީ ނިދިނައި މީހުން މިއަދު ހަރުތަކަށް ވަދެ ފިލާފައި!\nޖީއެމްއާރު ބޭރުކުރަން ނިކުތް މީހުން މިއަދު ހިލަމެއް ނެތް\nކ. މާލެ | 26 ފެބްރުއަރީ 2017 | އާދީއްތަ 09:37 | 6,154\nރައީސް ނަޝީދުގެ ސަރުކާރާ ދެކޮޅަށް އޭރު ނިކުތް އިދިކޮޅު މީހުން - ގޫގުލް\nއަހަރެން އަހަރެންގެ މިއުދާސްތައް މި ބޭރުކޮށްލަނީ ހަމަ ކެތްކޮށް ނުލެވިގެންނެވެ. މިވީހާ ދުވަހަށްވެސް އޮބިއޮވޭތޯ ލައްކަ މަސައްކަތް ކޮށްފީމެވެ. ތިޔަ މީހުން އިހު ކަންކުރި ގޮތަށް މިފަހަރުވެސް ކަމެއް ކޮށްލަން ނިކުމޭތޯ ކިތައްމެ ވަރަކަށްވެސް އިންތިޒާރު ކޮށްފީއެވެ. އޭރު އަހަރެމެންނަށް ވިސްނައިދިންހެން މިއަދުވެސް އެފަދަ މަސައްކަތެއްގައި އިސްވެ ނުކުމެދާނެ ކަމަށް ހީކުރެވުނީތީއެވެ. ތިޔަ މީހުން އޭރު އަހަރެމެން ގާތު ބުނި ވާހަކަތައް ހިތަށް އަރާފައި ހަމަ ދެންވެސް ހަމަ އެވާހަކަތައް ދައްކަފާނެ ކަމަށް ބެލެވުނީއެވެ.\nމީހުން ބުނާތީވެސް އަދި ބައެއް ފަތްފުށްތަކަށްވެސް ބަލާލާއިރު އެނގުނު އެއްޗަކީ މަލަބާރީންނާއި ޕިޗޯރިން އަދި ޕޯޗުގީޒުންނަކީވެސް މުސްލިމުން ކަމެވެ. ނަމަވެސް އެ މީހުން މި ގައުމުން ފައްސާލީ، ދިވެހިންގެ ދިވެހިވަންތަކަން ގެއްލި ސިލްމާއި ސަލާމު ގެއްލިދާނެތީއެވެ. ސިޔާދަތު އޮޔާލާ ބޭރު ސަޤާފާތްތައްވެސް އަށަގެންފާނެތީއެވެ. ޚާއްޞަކޮށް އަހަރެމެންގެ ފަސްގަނޑަށް އެމީހުން ވެރިވެ ތިބެން ނޭދޭތީއެވެ.\nމިއީކީ އޭރު ދުނިޔެއަށް އަންނަން ހިތަށްވެސް ނާންނަ އަހަރެންގެ ވާހަކައެއް ނޫނެވެ. ހަމަ ދާދި އިހަކަށް ދުވަހު ތިޔަ މީހުން އަހަރެމެންގެ ގާތު ބުނި ވާހަކަތަކެވެ. މަވެސް ހިމެނޭގޮތަށް ތިޔަމީހުން ވިސްނައިދިން ވާހަކަތަކެވެ.\nވޯރާ ވިޔަފާރިވެރިންނަކީ މުޅި ދިވެހި އިޤްތިސާދަށް ބޮޑު އިންގިލާބީ ކުރިއެރުންތަކެއް ގެނައިބައެކެވެ. އެމީހުންގެ ފުށުން ލައްކަ ފައިދާތަކެއް ވިއެވެ. ދިވެހިންގެ ދިރިއުޅުން އެތައް ތަނަކުން ތަރައްޤީވެ ކުރިއެރިއެވެ. އެކަމަކު އެމީހުންނެއް ކަމަކު މިފަސްގަނޑަށް ގަދަވެ ގަންނަން އުޅެންޏާ ނުތިބެވޭނެޔޭ ބުނީ އަހަރެމެންގެ ދޮށީ މީހުންނެވެ.އެމީހުންގެ އަސްލު މަޤްސަދަކީ އެއީ ނަރެއްހާ ތަން ދިނަސް ކެނބެއްހާތަން ދަމައިގަންނާނެކަން ބުނީ ހަމަ ތިޔަބައި މީހުންނެވެ. އެވާހަކަތައް ގެނެސްދިނީވެސް ހަމަ ތިޔަ މީހުންނެވެ. އެވާހަކަތައްވެސް ބަންގިއެއްހާ ބާރަށް ކަންފަތް ދޮށުގައި ގޮވީ ހަމަ ތިޔަ މީހުންނެވެ. މިފަހަރުވެސް ކާބަފައިން އެކަން ކުރީ ޤައުމަށްޓަކައި ކަމަށް ބުނެއެވެ. ބޭރު ބަޔަކަށް މިޤައުމުން އެންމެ ވެލި ފުކެއްވެސް ނުދޭން ހިތްވަރު ކުރާން ޖެހޭނެ ކަމަށް ވިސްނައިދެމުންނެވެ.\nއައްޑޫ ސިޓީއަށް މިއަދުވެސް ބަލައިލައިފިއްޔާ އެފެންނަ ތަރައްޤީގެ އަސްލު ހިއްސާދާރަކީ އެތަނުގައި ތިބި އިނގިރޭސީންނެވެ. އެމީހުން ލައްކަ ކަންކަން އައްޑޫގައި ކުރިއެވެ. އެތައް ބަޔަކަށް ވަޒީފާތައް ދިނެވެ. ބޮޑެތި އިމާރާތްތައް އެޅިއެވެ. ތަފާތު މަޝްރޫއުތައް ފެށިއެވެ.އިނގިރޭސި ބަސް ދަސްކޮށްދީ ޒަމާނީ ތައުލީމަށް ލޯހުޅުވާލިއެވެ. މިއަދުވެސް އެ ރަންވޭއަކަށް އަހަރެމެންގޮސް މި ބޯޓު ޖައްސާ ރަންވޭއަށް އެކަނި ބަލާލިއަސް މަމިދައްކަނީ ތޯތޯ ވާހަކަ ނޫންކަން ބުނެދޭކަށް ނުޖެހޭނެއެވެ. އެކަމަކު އެވެރިންވެސް އެތަނުން ބޭލީކީ ކޮންމެހެން ދޮންމީހުންނާ އައްޑޫގެ ރީތި އަންހެން ކުދިން އިނދެފާނެތީއެއް ނޫނެވެ. އެވެރިން މިޤައުމަށް ވެރިވެދާނެތީއެވެ. އެމީހުންގެ ބާރު ގަދަކޮށް ދެކުނުގައި އާ ސަރުކާރެއް އުފައްދަފާނެތީއެވެ. އަރުވާޖަހާފައި ނިކުމެ ފަޅުއޮޑިފަހަރުގައި އަންހެންވެރިންގޮސް ދޭވް ބޭލީ ހަމަ ޤައުމަށްޓަކައެވެ. މިޤައުމުން އެންމެ އިންޗިއެއްވެސް ބޭރުބަޔަކަށް ނުދޭން ވެގެންނެވެ. ކިތައްމެ ބޮޑު ތަރައްޤީއަކާއި ކިތައްމެ ބޮޑު ކުރިއެރުމެއް ލިބެން އޮތަސް ފަރުވާލެއް ބެހެއްޓުން ނެތިއެވެ. ދިވެހިންގެ ޤައުމީވަންތަކަން ގެއްލިދާނެތީއެވެ. ޤައިމިއްޔަތު އޮއްސިދާނެތީއެވެ.\nމިއަދުވެސް މިނިވަން ދުވަސް ފާހަގަ ކުރާއިރު ކަންފަތުގައި ހިފާފައި މައިން ބަފައިން ދައްކަނީ ހަމަ އެވާހަކައެވެ. ތިޔަ މީހުންވެސް މިދާކަށް ދުވަހު ދެއްކީ ހަމަ އެވާހަކައެވެ. މިއަދުވެސް އެހިތްވަރު ހުންނަން ވާނެކަމަށް ބުނެއެވެ. ދިވެހިން ތިބެންވާނީ ދިވެހިންގޮތުގައޭ މިތަން ބޭރު ބަޔަކަށް ދީގެން ނުވާނެޔޭ ބުނެއެވެ. މިވާހަކަތައް މަށަށްވެސް އަދި މަޖީލަށްވެސް ތިޔަ މީހުން ނުކުމެ ދެއްކި ދުވަސްވަރަށް ޖެހިލާނަމެވެ. ކޮންމެހެން ހާސަރުތަކެއް ދަމާކަށް ނެތީމެވެ.\n"ޖީއެމްއާރު ގޯ ހޯމޭ" "މިތަނުން ފެއްސޭށޭ" ގޮވަމުންގޮސް އަވައްޓެރި އިންޑިޔާއަށްވެސް ނުގޮވާކަ އެއްޗެއް ނެތެވެ. ރަތްމަހަކަށް ނުގޮވާހާ ވަރަށް އެއްޗެހި ގޮވި އެވެ. ނުވިތާކަށް ފަޅުއޮޑިފަހަރަށް އަރައިގެން ނުކުމެ ހުޅުލެއަށް އަރަން މަސައްކަތް ކުރި އެވެ. އެއޮށްބޮޑުތަން ހިއްކާ ބޮޑެތި މަސައްކަތްތައް ކޮށްފައި ހުއްޓާ ޖީއެމްއާރު ބޭރުކުރި އެވެ. އެތަންހިންގަން ހަވާލުވިއިރުވެސް އެޑްވާންސަށް އެތައް ފައިސާއެއް ދިން އިރުވެސް ހަމަ ލޮލުގެ ހިމަކޮޅުންވެސް ބަލާލާކަށް ބޭނުމެއް ނުވިއެވެ. އަނބިދަރިންނާ އަނބިދަރިން ދޫކޮށްލާފައި ކޮންމެރެއަކު ހެދިގޮނޑުދޮށަށް އެއްވެ ކަރުން ނާރު ނަގަނަގާފައި ހަޅޭލެވީ ތިޔަ މީހުން ބުނިބުނުމަށެވެ. ދިވެހި ޖޯޝް ހުރި ދިވެހި ލޭ ހިނގާ މީހަކަށްވާތީ މިޤައުމުން ހަމަ އެންމެ އިންޗިއެއްވެސް ބޭރުބަޔަކަށް ނުދޭން ބޭނުންވި އެވެ. މަގޭ ޤައުމު އޮންނާންވާނީ މަގޭ އަތުގައޭ ފުރާނަ ހުރިހާ ހިނދަކު އެނޫން ގޮތަކަށް ވިޔަ ނުދޭން ވިސްނައިދިނެވެ. އެއަރޕޯޓަށް އަންނަމުންދިޔަ ކުރިއެރުމަށް ބަލަން ބޭނުން ނުވީ ތިޔަ މީހުންގެ ބަހަށް ހެއްލިގެންނެވެ. މަގޫފަތްކާން ޖެހުނުއިރު ކާބަފައިންވެސް ދިވެހިންގެ ފަސްގަނޑު ދިވެހިންގެ އަތްދަށުން ދޫކޮށްލަން ދެކޮޅުހެދިޔޭ މަވެސް އެކަމަށް ކަމަރު ބަދެގެން ހުންނަން ޖެހޭނެޔޭ ބުނެ ހިތްވަރު ދިނެވެ.\nއެކަމަކު ހައިރާންވެ އަންތަރީސް ވެއްޖެއެވެ. މީހަކުވާ އަޖައިބުން ނުވާނެ ހެއްޔެވެ. ނޫނޭވާ އަމިއްލަ އެދުމުން ފޯވާ މީހުން އުޅެއޭ ބުނާތީއަޑުއަހަމެވެ. އެކަމަކު ތިޔަވަރެއް ނުދެކެވެ. އަނެއްކާ ތިޔަތިބީ ހަމަހޭގައި ހެއްޔެވެ. ފައިސާއަށް ބޫތުކެއަސް ތިޔައީވާ ފުކެއް ބޮޑުވަރެވެ. އަހަރެމެން ލައްވާ އެހުރިހާ ގަނޑެއް ތިޔަގެއްނުވީ 25 އަހަރަށް ތަނެއް ހިންގަން ހަވާލުވި ބަޔަކު ބޭރުކުރަން ވިއްޔާއެވެ. އެކަމަކު މިއަދު މިޤައުމުން ބައެއް މުތުލަޤަށް ވިއްކާލާއިރު ތިޔަތިބީ ކަހާތަންވެސް ހިރުވާލާންވެސް ނޭނގިފައެވެ. ބޭރުބަޔަކު މިތަނުގެ މިލްކުވެރިންނަށްވެ އެމީހުންނަށް އަޅުދާސްތުވާން ޖެހިދާނެކަން ބުނެދޭން ނުނިކުމެ ސޮހޮލެއްހެން ތިޔަހެން އޮތީމާ މަހަމަ ކޮސްވެއްޖެއެވެ. ބޯފަން ނުވިއަކަސް މަށަށްވާ މިވަރު ބުނެލަން ކެރުނުއިރު ބޮލުގައި ފަގުޑިއަޅައިގެން ސުއްބުވެސް ނުބުނެ ތިޔަހެން ތިބީމާ މަށަކަށްވާ ބުނާނެ އެއްޗެއް ނޭނގުނެވެ. "މާތްވެގެންވާ އިސްލާމް ދީނޭ، ދިވެހި ސަޤާފަތޭ، އަހަރެމެންގެ ޤައުމިއްޔަތޭ، އަންނާން އޮތް ޖީލުތަކޭ ބުނެ ބަހެއްވެސް ބުނެލާން ނުކެރޭވަރުގެ ފިނޑިން ކަމަކަށް ކުރިއަކުން ހިޔެއް ނުކުރަމެވެ. ތިޔައީވެސް މަށަށް ލިބެންޏާ އޯކޭއޭ، މަވެރިކަމާ މަޤޭ މަޤާމާހެދި ހޭބަލިވާ ބައެއްކަން ކުރިންއެނގުނު ނަމައޭ މިހާރު ހިތަށް އަރައެވެ. އޭރު އެޖެހި ސަކަރާތާއި ކުޅުނުހާ ޑްރާމާއާ، ގޮވިހާ އަންބާއަކީ ތިޔަހާ ބޮޑަށް އަމިއްލަ އެދުމައިގެން ކުރިކަމެއްކަން މަށަށްވެސް އޭރު ފަހުމްވިނަމައޭ ހިތައް އަރައެވެ.\nއެކަމަކު މަށަކީވާ ތިޔަކަހަލަ ރަނޑެއް ކަމަށް ހީ ނުކުރާށެވެ. ތިޔަމީހުން އޭރުގޮވި ގޮވެލިފައްޗާ ގަތްހާ ގަނޑެއް ގަންނަން ނޭނގުނަސް މަވެސް ބުނެލާން އެނގޭވަރުގެ ބަހެއް ހަނދާނަށް އައްޔާ މަށަކުވާ ހިމޭނަކުން ނުހުންނާނަމެވެ. ޖީއެމްއާރު ބޭރުކޮށްލި ގޮތާއި މިއަދުވެސް އޮތީ އިހުވެސް އޮތްފަދަ ޖުޑިޝަރީއެކޭ ބުނެ ބިރު ނުދެއްކިއަސް "... نستطيع ترحيله من سعودية..." އޭ ބުނެ ނުލާ މަށެއް ނުހުންނާނަމެވެ. "އަހަރެންގެ މޭ އައްޑަނަ އަކަށް ދިއްކޮށްލުމީ ފަހުނޭވަޔަށް ޖެހެންދެންވެސް މޮޓޯ ކަމުގައި ހަދާނަމޭ" ބުނެ އަޒުމު ކިޔާފައި ފިލާފަދަ މީހަކަށް ވާކަށް މަށަކަށްވާ ލާހިކު ކުޅަދާނައެއް ނޫނެވެ.


ކަރަންޓާއި ވައިގެ ދަތުރުފަތުގެ އަގު ހެޔޮކުރުމަށް 59 މިލިއަން ރުފިޔާ ކަނޑައަޅައިފި – Faseha\nރައްޔިތުންގެ މަޖިލީހަށް ހުށަހަޅާފައިވާ 1.7 ބިލިއަން ރުފިޔާގެ ސަޕްލިމެންޓްރީ ބަޖެޓްގައި ކަރަންޓާއި ވައިގެ ދަތުރުފަތުރުގެ އަގު ހެޔޮ ކުރުމަށް 59.4 މިލިއަން ރުފިޔާ ކަނޑައަޅައިފިއެވެ.\nއެގޮތުން ކަރަންޓުގެ އަގު ހެޔޮ ކުރުމަށްސަރުކާރު ހިއްސާވާ ކުންފުނިތަކަށް 24.4 މިލިއަން ރުފިޔާ ދިނުމަށް ވަނީ ނިންމައިފައެވެ. އަދި އެތެރޭގެ ވައިގެ ދަރުރުފަތުރުގެ އަގު 25 އިންސައްތަ ހެޔޮކުރުމަށް އައިލެންޑް އޭވިއޭޝަނަށް 35 މިލިއަން ރުފިޔާ ދިނުމަށް ވަނީ ނިންމައިފައެވެ.\nސަޕްލިމަންޓްރީ ބަޖެޓްގައި ސަބްސިޑީގެ ގޮތުގައި ސަރުކާރު ހިއްސާވާ ކުންފުނިތަކަށް 189.4 މިލިއަން ރުފިޔާ ވަނީ ކަނޑައަޅާފައެވެ. އޭގެ ތެރެއިން 130 މިލިއަން ރުފިޔާ ދިނުމަށް ނިންމާފައިވަނީ އެމްޑަބްލިއުއެސްސީއަށެވެ.\nބަޖެޓުން ދަރިވަރުންގެ ސްކޮލާޝިޕާއި ލޯން ސްކީމަށް 300 މިލިއަން ރުފިޔާ ހިމަނާފައިވާއިރު، ސްކޫލްތަކުގެ ދަރިވަރުންނަށް ހެނދުނުގެ ނާސްތާ ދިނުމުގެ ޕްރޮގްރާމަށް 81 މިލިއަން ރުފިޔާ ވަނީ ހިމަނާފަ އެވެ.\nކުދި އަދި މެދުފަންތީގެ ވިޔަފާރިތަކަށް ކެޕިޓަލްގެ ގޮތުގައި 350 މިލިއަން ރުފިޔާ ވަނީ ބަޖެޓްގައި ކަނޑައަޅައިފައެވެ. އަދި އިންޑިއާ ސަރުކާރުގެ ހިލޭ އެހީގެ ދަށުން ކުރިއަށް ގެންދާ މަޝްރޫއުތަކަށް ބޭނުންވާ އިތުރު 94.5 މިލިއަން ރުފިޔާއައި މި އަހަރު ފާސްކުރި ގާނޫނުތަކުން އުފެދުނު އާ މުއައްސަސާތަކުގެ ބަޖެޓަށް 18.7 މިލިއަން ރުފިޔާ ވަނީ ސަޕްލިމެންޓަރީ ބަޖެޓުގައި ކަނޑައަޅާފަ އެވެ.\nމިދިޔަ ސަރުކާރުން ހުޅުމާލެ ހޮސްޕިޓަލުގައި ފެށި މަޝްރޫއުތައް ކުރިއަށް ގެންދަން 150 މިލިއަން ރުފިޔާ ހިމަނާފައިވާ އިރު ފަސް ސަރަހައްދެއްގައި ޓާޝަރީ ހޮސްޕިޓަލް ތަރައްގީ ކުރުމަށް 294.5 މިލިއަން ރުފިޔާ ވެސް ބަޖެޓުގައި ހިމަނާފައިވެއެވެ.\nއަލަށް ހުށަހެޅި ސަޕްލިމެންޓްރީ ބަޖެޓްގައި ކުރިން ހިނގާނެކަމަށް ލަފާ ނުކުރާ ކަންކަމަށް ކަނޑައަޅާފައިވާ ކޮންޓިންޖެންސީ ބަޖެޓުގައި ވަނީ 225 މިލިއަން ރުފިޔާ ހިމަނާފަ އެވެ.\nރައްޔިތުންގެ މަޖިލީހުގެ ބަޖެޓް ކޮމިޓީގައި ވާހަކަ ދައްކަވަމުން ފިނޭންސް މިނިސްޓަރު އިބްރާހިމް އަމީރު އަލަށް ހުށަހެޅުނު ސަޕްލިމަންޓްރީ ބަޖެޓްގެ ސަބަބުން ރާއްޖޭގެ އިގްތިސޯދުގެ ދުވެލި އިތުރަށް ހަލުވި ވެގެންދާނެ ކަމަށެވެ.\nއަމީރު ވިދާޅުވީ ސަޕްލިމަންޓްރީ ބަޖެޓެއް ހުށަހެޅީ ބަޖެޓް ހުސްވެގެން ނޫން ކަމަށާއި މި ބަޖެޓްގެ ސަބަބުން ދައުލަތުގެ މާލިއްޔަތަށް ހީނަރުކަމެއް ނާންނާނެކަމަށެވެ. އަދި ބަޖެޓަށް އިތުރަށް ބޭނުންވާ ފައިސާ ހޯދަނީ ބޭރުގެ ގައުމުތަކުން ދިނުމަށް އެއްބަސްވެފައިވާ ހިލޭ އެހީގެ ދަށުން ކަމަށް މިނިސްޓަރު ވިދާޅުވިއެވެ.\nއެގޮތުން ސައުދީ އަރަބިއްޔާއިން ހިލޭ އެހީގެ ގޮތުގައި ދީފައިވާ 716.8 މިލިއަން ރުފިޔާއާއި އިންޑިއާ ސަރުކާރުން ދީފައިވާ 100 މިލިއަން ރުފިޔާ ބަޖެޓްގައި ހިމަނާފައިވާ ކަމަށް މިނިސްޓްރު ވިދާޅުވިއެވެ. އަދި ދައުލަތަށް އާމްދަނީގެ ގޮތުގައި ލިބޭނެ ކަމަށް ކަނޑައަޅާފައިވާ 700 މިލިއަން ރުފިޔާ އިން ބަޖެޓުގެ އިތުރު ހަރަދުތައް މެނޭޖު ކުރެވޭނެ ކަމަށް އަމީރު ވިދާޅުވިއެވެ.\nމިއަހަރަށް ފާސްކުރި ދައުލަތުގެ ޖުމްލަ ބަޖެޓުގައި ހިމެނެނީ 30.3 ބިލިއަން ރުފިޔާ އެވެ. އިތުރު 1.7 މިލިއަންގެ ސަޕްލިމެންޓަރީ ބަޖެޓާއެކު ޖުމްލަ އަދަދު 31.9 ބިލިއަން ރުފިޔާއަށް އަރާނެ އެވެ.\nފިނޭންސް މިނިސްޓްރީގެ ތަފާސްހިސާބުތަކަށް ބަލާއިރު، މިއަހަރަށް ފާސްކުރި ބަޖެޓުން މިހާތަނަށް 14.7 ބިލިއަން ރުފިޔާ ހޭދަކޮށްފައި ވާއިރު، ހޭދަތަކަށް ކަނޑައަޅާފައި ވަނީ 27.3 ބިލިއަން ރުފިޔާ އެވެ.\nPrevious 1.7 ބިލިއަން ރުފިޔާގެ ސަޕްލިމަންޓްރީ ބަޖެޓު ކޮމެޓީން ފާސްކޮށްފި\nNext އޭސީސީގެ މެމްބަރުކަމަށް ޝަކީލް އައްޔަން ކުރައްވައިފި


އުގައިލް ފައުންޑޭޝަން އިން ބިނާކޮށްފައިވާ 'ދަ ސަރކަލް ސްޕޭސް'.\n6 މަހުން ކޯޑިންގ ދަސްކޮށްދޭ ޕްރޮގްރާމެއް އޮކްޓޯބަރ މަހު ފެށުމަށް އުގައިލް ފައުންޑޭޝަން އިން ނިންމައިފިއެވެ. މި ޕްރޮފްރާމަކީ 16 އަހަރުން މަތީގެ މީހުންނަށް ހާއްސަ ކޮށްގެން ފަށާ ޕްރޮގްރާމެކެވެ.\nއުގައިލް ފައުންޑޭޝަން އިން ހާމަކޮށްފައިވާ ގޮތުގައި، އޮންލައިންކޮށް ހިންގުމަށް ހަމަޖެހިފައިވާ މި ޕްރޮގްރާމްގައި ވެބް ބޭސްޑް އެޕްލިކޭޝަންތައް ހެދުމަށް ބޭނުންވާ ޕްރޮގްރާމިން އަދި ޕްރޮޖެކްޓް މެނޭޖްމެންޓް ހުނަރުތައް ދަސްކޮށްދޭނެއެވެ. މި ކޯހުގައި ބައިވެރިވުމަށް ޕްރޮގްރާމިންގް ކުރިން ހަދާފައިވުން މަޖުބޫރު ނޫން ކަމަށްވެސް އެ ފައުންޑޭޝަނުން ވަނީ ބުނެފައެވެ.\nމީގެއިތުރުންވެސް، ކިޔަވައިދިނުމަށް ހަމަޖެހިފައި ވަނީ އިނގިރޭސިވިލާތުގެ ޓީޗަރުން ކަމަށްވެސް އުގައިލް ފައުންޑޭޝަން އިން މައުލޫމާތުދެއެވެ. މަހަކު 1،000 ރުފިޔާގެ ފީއެއް ނެގުމަށް ހަމަޖެހިފައިވާ މި ކޯހުގެ ރަޖިސްޓަރ ކުރުމުގެ އެންމެ ފަހު ދުވަހަކީ ސެޕްޓެމްބަރ މަހުގެ 26 ވަނަ ދުވަހެވެ.\nއުގައިލް ފައުންޑޭޝަން އަކީ ރާއްޖޭގައި ކޯޑިންގ ޕްރޮމޯޓް ކުރުމަށް މުހިންމު މަސައްކަތްތަކެއް ކުރަމުން އަންނަ ފައުންޑޭޝަންއެކެވެ. މިގޮތުން ކުޑަ ކުދިންނަށް ހާއްސަކޮށްގެންވެސް ކޯސްތައް އަންނަނީ ހިންގަމުންނެވެ.\nޕްރޮފެސަރ އުގައިލް އުގައިލް ފައުންޑޭޝަން


Covid-19: Quarantine Facility Thah Raees Bahlavaalaifi - Vaguthu\nކޮވިޑް ފައްސި އަނެއްކާވެސް ސައްތައިން މައްޗަށް - 8 ގަޑިއިރު ކުރިން\nރައީސުލްޖުމްހޫރިއްޔާ މާލެ ސަރަހައްދުގައި ގާއިމުކޮށްފައިވާ އައިސޮލޭޝަން ފެސިލިޓީސް ބައްލަވައިލައްވަނީ-- ފޮޓޯ: ރައީސް އޮފީސް\nކޮވިޑް-19 އާއި ގުޅިގެން ފަރުކޮޅުފުށީގައި ޤާއިމުކޮށްފައިވާ އައިސޮލޭޝަން ފެސިލިޓީއާއި އަދި ހުޅުމާލޭގައި ހުންނަ ޓްރީޓޮޕް ހޮސްޕިޓަލް ކައިރީގައި ޤާއިމުކުރާ އައިސޮލޭޝަން ފެސިލިޓީއަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ޒިޔާރަތް ކުރައްވައިފިއެވެ.\nރައީސް ވަނީ މިއަދު ހެނދުނު އެ ދެ އައިސޮލޭޝަން ފެސިލިޓީއަށް ޒިޔާރަތް ކުރައްވައި އެ ތަންތަނުގެ މަސައްކަތް ކުރިއަށް ދާ ގޮތް ބައްލާވާލަވައި ވަނީ މައުލޫމާތު އޮޅުން ފިލުއްވާފައެވެ.\nކޮވިޑް-19 ރާއްޖެއިން ފެނުމާއި އެކީ އެންމެ ފުރަތަމަ ކަރަންޓީން ފެސިލިޓީއަކަށް ބޭނުން ކޮށްފައިވަނީ ފަރުކޮޅު ފުއްޓެވެ. އެހެން ނަމަވެސް މިހާރު މަރާމާތު ކުރުމަށް އެ ރަށް ވަނީ ހުސްކޮށްފައެވެ.\nރާއްޖެއިން މިހާތަނަށް 13 މީހަކު ކޮވިޑް-19 އަށް ފައްސި (ޕޮޒިޓިވް) ވެފައިވާއިރު އޭގެ ތެރެއިން 8 މީހަކަށް ފަރުވާދެވި ވަނީ ބަލިން ރަނގަޅު ވެފައެވެ. އަދި މިހާތަނަށް ކަރަންޓީން ފެސިލިޓީތަކުގައި 700 އަށްވުރެ ގިނަ މީހުން އެބަ ތިއްބެވެ.\nމިވަގުތު ދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 ބަލި ރާއްޖޭގައި ކޮންޓްރޯލް ކުރުމަށާއި މިބަލިން ރާއްޖޭގެ ރައްޔިތުން ރައްކާތެރިވުމުގެ ގޮތުން ސަރުކާރުން ވަނީ މިހާތަނަށް ގިނަ ފިޔަވަޅުތަކެއް އަޅުއްވާފައެވެ.\nއެގޮތުން ވަކި ގޮތެއް އަންގަންދެން ރިސޯޓުތަކުން ރަށްތަކަށް މީހުން ދަތުރު ކުރުމާއި މާލެސިޓީ ގެ ކެފޭ ރެސްޓޯރެންޓު އަދި ހޮޓާ ފަދަ ތަންތަން ބަންދު ކުރުމާއި ސަރުކާރާއި ސްކޫލު ކޮލެޖު އަދި ޔުނިވާސިޓީތައް ބަންދު ކުރުންވެސް ހިމެނެއެވެ. މީގެއިތުރުން ސަރުކާރުން އަންނަނީ މީހުން އެއްވާ އެއްވެސް ހަރަކާތެއް ނުބޭއްވުމަށް އަންގާފައެވެ.\nމާޗް 26, 2020 15:57\nމާޗް 26, 2020 16:03\nއަދުގެ ދިވެހި ރާއްޖޭގެ ރައީސުލް ޖުމްހޫރިއްޔާ އިބްރާހިމް މުޙައްމަދު ސާލިޙްއަކީ އަދި މި ޤައުމު ދުއް އެއްމެ ހިތްހެޔޮ ، ރައްޔިތުންގެ އަޑުއަހާ ފަހުގެ ތާރީޚްގައި މިޤައުމު ނުދެކޭފަދަ ، ބަތަލެއްކަމަށް އެބޭފުޅާ އިއްޔެ ބޭއްވި ނިއުސް ކޮންފަރެންސުންސްވެސް ހާމަވެއްޖެ، އެބޭފުޅާ ހަތަރުކަށިމަތި މާލޭބޭފުޅެއްނޫންކަމުން ވެރިކަމާއި ހެދި ބޫތުނުކާނެ، ރައްޔިތުންގެ ޚާދިމެއްގެ ގޮތުގައި އެމޭރުމުންހުންނަވާތަން ، ހިނިތުންވުމުންވެސް ފެންނަނީ، ފޭކް ހިނިތުންވުމެއް ނުގެންގުޅުއްވާނެއެވެ. ވެރިއެއްގެ ކިބައިގައި ހުންނަންޖެހޭ ހުރިހާ ސިފައެއް އެބަހުރި، ރައްޔިތުންނާއިގުޅޭ، އަޅާލާ، ވަކިމީހަކު ތަފާތުކުރުމެއް ނުގެންގުޅުއްވާ ލަޤަބްވަނީ މިވީ ކުޑަ ދުވަސްކޮޅެއްގެ ތެރޭގައި ހޯއްދަވައިފައެވެ. އަދިވެސް2023 ގަވެސް އަޅުގަނޑުމެން ބޭނުންވަނީ ފަޔަށް ހިނިއަރާގެން ނޫޅޭކަހަލަ މަޑުމައިތިރި، ކެއްތެރި ބޭފުޅެކެވެ. ޝުކުރިއްޔާ ރައީސް..


Cycle Ehgai Assaigen Kenya Fuluhun Anhenaku Magumatheegai Dhemi Massala Hoonu Vehje - Vaguthu\nސައިކަލެއްގައި އައްސައިގެން ކެންޔާ ފުލުހުން އަންހެނަކު މަގުމަތީގައި ދެމި މައްސަލަ ހޫނުވެއްޖެ\n1 އަހަރު ކުރިން ( ޖޫން 12, 2020 )\nއިރުމަތީ އެފްރިކާގެ ޤައުމެއް ކަމަށްވާ ކެންޔާގައި ފުލުހުންގެ ބެލުމުގެ ދަށަށް ގެންދިޔަ އަންހެނަކު، ވާގަނޑަކުން ސައިކަލެއްގައި އެއްސުމަށްފަހު މަގުމަތީގައި އޭނާ ދެމި މައްސަލައެއް ހޫނުވެއްޖެ އެވެ.\nމި މައްސަލަ ހޫނުވެފައި ވަނީ އެ މަންޒަރު ފެންނަ ވީޑިއޯއެއް މީސްމީޑިއާގައި ދައުރުވެ ގިނަ ބައެއްގެ ސަމާލުކަން އެ ހާދިސާއަށް ލިބުމުންނެވެ. މިކަމާއި ގުޅިގެން އެ އަމަލުގައި ބައިވެރިވި ތިން ފުލުހަކު މިހާރު ހައްޔަރުކޮށްފައިވާ ކަމަށް ނޫސްތައް ބުނެއެވެ.\nމިހާރު އާންމުވެފައިވާ ވީޑިއޯގައި ފެންނަނީ ފުލުހަކު އޭނާ ސައިކަލެއްގައި އައްސައިގެން މަގުމަތީގައި ދަމާފައި ގެންދާއިރު އިތުރު ފުލުހުންތަކެއް އެ އަންހެން މީހާގެ ގައިގައި ތަޅައި އަނިޔާކުރާ މަންޒަރެވެ. އެ ފުލުހުން ވަނީ އަންހެން މީހާ ލައިގެން ހުރި އަންނައުނުވެސް ވީދާލާފައެވެ. މިކަމުގައި ބައިވެރިވެފައި ވަނީ ފިރިހެން ފުލުހުންނެވެ.\nމި ވީޑިއޯ އާއި ގުޅިގެން ކެންޔާ އާއި ދުނިޔޭގެ ބައެއް އެހެން ހިސާބުތަކުންވެސް ގިނަ ބަޔަކު މިކަން ކުށްވެރިކޮށް ނުރުހުން ފާޅުކުރަމުން ދަނިކޮށް އިއްޔެ ތިން ފުލުހުން ހައްޔަރުކޮށްފައި ވަނީ ކެންޔާގެ ޑިރެކްޓޮރޭޓް އޮފް ކްރިމިނަލް އިންވެސްޓިގޭޝަނުންނެވެ. އެ ޑިޕާޓްމެންޓުން ދަނީ މި ހާދިސާ ސީރިއަސް މައްސަލައެއްގެ ގޮތުގައި ތަހުޤީޤު ކުރަމުންނެވެ.\nއެ ޑިޕާޓްމެންޓުން ބުނެފައި ވަނީ، ހާދިސާ އާއި ގުޅިގެން ހައްޔަރުކުރި ތިން ފުލުހުންގެ ފަރާތުންވެސް ތަހުޤީޤަށް އެއްބާރުލުން ލިބެމުންދާ ކަމަށެވެ.\nމަސްދަރުތަކާއި ހަވާލާދީ ނޫސްތަކުގައި ބުނެފައިވަނީ، ފުލުހުން އެ އަންހެން މީހާއަށް އަނިޔާކޮށްފައި ވަނީ އޭގެތެރެއިން ފުލުހެއްގެ ގެއިން އޭނާ ވައްކަން ކުރި ކަމަށް ތުހުމަތު ކުރެވިގެންނެވެ.\nމި ހާދިސާ ފެންމަތިވެފައި ވަނީ، ކެންޔާގެ ފުލުހުން އެޤައުމުގެ އަވަށްތަކަށް ގޮސް އާންމުންނަށް އަނިޔާކުރާ މައްސަލަތަކާއި ގުޅިގެން އެޤައުމުގެ އެކި ހިސާބުތަކުގައި އެއްވުންތައްވެސް ބާއްވަމުން އަންނަ ދަނޑިވަޅެއްގައެވެ. މި އެއްވުންތަކުގެ ތެރެއިން 13 މީހަކު މަރުވެފައިވާ ކަމަށް ވެސް ނޫސްތައް ބުނެއެވެ.\nއެޤައުމުގައި ފުލުހުން ހާލަތާއި ނުގުޅޭ ބާރު ބޭނުންކޮށް މީހުންނަށް އަނިޔާވެރިވާ ގިނަ މައްސަލަތަކެއް މީގެ ކުރިންވެސް ހޫނުވެފައި ވެއެވެ.\nކެންޔާގައި ތެޔޮ ޓޭންކަރެއް ގޮވައި 13 މީހަކު މަރުވެއްޖެ\nކެންޔާއިން 'ވެމްޕަޔާ' އެއް ހައްޔަރު ކޮށްފި


CNN ge thin muvazzafaku vakikoffi\nސީއެންއެންގެ ތިން މުވައްޒަފަކު ވަކިކޮށްފި\nސީއެންއެންއިން މުވައްޒަފުން ވަކިކުރީ ތަކުރާރުކޮށް ހަނދާންކޮށްދިނުމުން ވެސް ތަބާނުވުމުން\nސީއެންއެންގެ ތިން މުވައްޒަފަކު ވެކްސިންނުޖަހާ އޮފީހަށް ދިއުމުން ވަޒީފާއިން ވަކިކޮށްފި އެވެ. ސީއެންއެންގައި އެމީހުންނާ އެކުގައި މަސައްކަތްކުރާ ރިޕޯޓަރުން ބުނި ގޮތުން ބައެއް އެހެން މުވައްޒަފުންނަށް ލުއިދީ އޮފީހަށް ނިކުންނަން ޖެހޭ މުއްދަތު ވަނީ އިތުރުކޮށްދީފަ އެވެ.\nސީއެންއެން ގުރޫޕްގެ ރައިސް ޖެފް ޒަކާ މުވައްޒަފުންނަށް އާންމުކުރި މެމޯއެއްގައި ބުނެފައިވާ ގޮތުން ކޮވިޑް ހާލަތުގައި ސިއެންއެންއިން އަމަލުކުރަން އާންމު އުސޫލެއް މުވައްޒަފުންނަށް އޮންނާނީ ހިއްސާކޮށްފަ އެވެ.\nއެ އުސޫލުތަކަށް ކަމޭނުހިތައި މުވައްޒަފުން ހިތުހުރި ގޮތަކަށް އުޅެވޭ ހާލަތެއް ނޫންކަން ތަކުރާރުކޮށް ހަނދާންކޮށް ދިނުމުން ވެސް ބައެއް މުވައްޒަފުން އެއްބާރުލުން ދީފައި ނުވާ ކަމަށް ޖެފް ޒަކާ ވިދާޅުވި އެވެ. ކުންުންޏަށް މުހިންމު ނަމަވެސް ބައެއް މުވައްޒަފުންނާ މެދު ތަފާތު ގޮތަކަށް އަމަލުކުރަން ޖެހެނީ އެހެންވެ ކަމަށް ވެސް އޭނާ ވިދާޅުވި އެވެ.\nކޮވިޑާ ގުޅިގެން މަޝްހޫރު ޓެކް ކުންފުނިތަކުން ވެސް ވަނީ އިންޒާރީ ފިޔަވަޅުތައް އަޅައި މުވައްޒަފުނަށްޓަކައި ވަރަތިރިކޮށްފަ އެވެ. އެގޮތުން ގޭގައި ތިބެގެން މަސައްކަތްކުރެވޭނެ ގޮތް ހަދައިދިނުމާއި ޗުއްޓީ ދިގުކޮށްދިނުން ވެސް ހިމެނެ އެވެ.\nއެޕަލް އާއި ގޫގުލް އަދި މައިކްރޮޮސްޓުން ވެސް މުވައްޒަފުންނަށް ތަފާތު ގޮތްގޮތަށް ލުއިދީފައިވެ އެވެ. ސީއެންއެންއިން ވެސް އިދާރީ މުވައްޒަފުނަށް ލުއިދީފައިވެ އެވެ. އަދި ރިޕޯޓަރުންނާއި ޓެކްނިކަލް ކުރޫންނަށް ހާލަތާ އެކަށީގެންވާ މާހައުލެއް ގާއިމުކޮށްދީފައި ވެއެވެ.\nއެޕަލް ކޮވިޑް-19 ކޮވިޑާ ގުޅޭ ހިޔާނާތްތައް + މައިކްރޮސޮފްޓް ގޫގްލް


Synthetic track design kurumah bayakaai havaalu kohfi - vNews.mv\nސިންތެޓިކް ޓްރެކް ޑިޒައިންކުރުމާއި ކުރެހުމަށް ހަވާލުކުރެވުނު ހެކްޒާ ކޮމްޕެނީގެ މެނޭޖިން ޑިރެކްޓަރ އަހުމަދު ރަޝީދު އާއި ޔޫތު މިނިސްޓަރ އަހުމަދު މަހުލޫފު-- ވީ ފޮޓޯ: އިސްމާއީލް ޝާހު\nއަތޮޅުތަކުގައި އަޅާ ސިންތެޓިކް ޓްރެކް ޑިޒައިންކުރުމަށް ބަޔަކާއި ހަވާލުކޮށްފި\nއިސްމާޢީލް ޝާހު Male' | 04 November 2019, 20:07\nރާއްޖޭގެ އެކި ކަންކޮޅުތަކުގައި އަޅާ ސިންތެޓިކް ޓްރެކް ޑިޒައިންކޮށް ކުރެހުމަށް ހެކްޒާ ކޮމްޕެނީ ހަމަޖައްސާ އެއްބަސްވުމުގައި ސޮއިކޮށްފިއެވެ.\nޔޫތު މިނިސްޓްރީގައި ބޭއްވި ސޮއިކުރުމުގެ ރަސްމިއްޔާތުގައި ޔޫތު މިނިސްޓްރީގެ ފަރާތުން ސޮއިކުރެއްވީ މިނިސްޓަރ އަހުމަދު މަހުލޫފެވެ. ހެކްޒާ ކޮމްޕެނީގެ ފަރާތުން ސޮއިކުރެއްވީ މެނޭޖިން ޑިރެކްޓަރ އަހުމަދު ރަޝީދު އެވެ.\nމި އެއްބަސްވުމުގެ ދަށުން 14 ދުވަހުގެ ތެރޭގައި ސިންތެޓިކް ޓްރެކް ކުރެހުމާއި ޑިޒައިންކުރުމަށްފަހު ހުށައަޅަންޖެހޭނެ އެވެ. މިއީ މިހާތަނަށް ސިންތެޓިކް ޓްރެކެއް ކުރެހުމަށް ދިވެހި ކުންފުންޏަކާއި ހަވާލުކުރި ފުރަތަމަ ފަހަރެވެ.\nވެލާނާ އިންޓަނޭޝަނަލް އެއާޕޯޓުގެ ރަންވޭ ހެދުމަށް ހަވާލުވި ޗައިނާގެ ސިނޯ ހައިޑްރޯއާއި ހަވާލުކޮށްގެން 2016 ވަނަ އަހަރު ވަނީ ހުޅުމާލޭގައި ސިންތެޓިކް ޓްރެކެއް ހަދާފައެވެ. ނަމަވެސް އެ ސިންތެޓިކް ޓްރެކް ހަދާފައިވަނީ އެއްވެސް ޕްލޭނެއް ނެތިއެވެ. އެގޮތުން ސިންތެޓިކް ޓްރެކް ހަލާކުވުމާއި ޓްރެކުގެ ސައިޒުގައި މައްސަލަތަކެއް އުޅެއެވެ. ނަމަވެސް މި ސަރުކާރުން ވަނީ އެކަން ތަކުރާރު ނުވާނެކަމުގެ ޔަގީންކަން ދީފައެވެ.\nސޮއިކުރުމަށްފަހު ވާހަކަދައްކަމުން މިނިސްޓަރ މަހުލޫފު ވިދާޅުވީ މީގެކުރިން ކުޅިވަރާއި ގުޅުންހުރި ވަސީލަތްތައް ޤާއިމުކޮށްފައިވަނީ އެއްވެސް ތަނެއް ޑިޒައިންކޮށްފައި ނެތް ކަމަށާއި ނަމަވެސް މިއަހަރު އެކަން ބަދަލުކޮށްފައިވާ ކަމަށެވެ. އެގޮތުން މިހާރުވެސް ބެޑްމިންޓަން އާއި ވޮލީ ކޯޓެއް ކުރެހުމަށް ބަޔަކާއި ހަވާުލުކޮށްފައިވާ ކަމަށް މަހުލޫފު ވިދާޅުވިއެވެ.\nއަދި އަމާޒަކީ މިއަހަރު ނިމުމުގެ ކުރިން ޓެންޑާ ބޯޑަށް ހުށައެޅުން ކަމަށާއި އެންމެ ފުރަތަމަ ސިންތެޓިކް ޓްރެކް އެޅުމަށް ނިންމާފައިވާ ރަށަކީ ސ. ހިތަދޫ ކަމަށެވެ. އަދި އެއަށްފަހު ހދ. ކުޅުދުއްފުއްޓާއި ގދ. ތިނަދޫގައި ސިންތެޓިކް ޓްރެކެއް އެޅުމަށް ނިންމާފައިވާކަމަށް މަހުލޫފު ވިދާޅުވިއެވެ.


Nukulhedhuntherikan hunna meehun vote laane gothaa medhu mashvaraa kuranee | Mihaaru\nނުކުޅެދުންތެރިކަން ހުންނަ މީހުން ވޯޓުލާނެ ގޮތާމެދު މަޝްވަރާކުރަނީ\nމިދިޔަ ލޯކަލް ކައުންސިލް އިންތިހާބުގެ ވޯޓުލުން ނިންމާލި ވޯޓު ފޮއްޓެއްގެ ވޯޓު ގުނަމުންދާއިރު ފުލުހުން ފޯރިމަރަނީ.-- ފޮޓޯ: ނިޝާން އަލީ /މިހާރު\n22 ޖުލައި 2018 - 10:10\nއީސީން ކުރިން ނިންމާފައިވާ ގޮތުން އަންނަ ސެޕްޓެމްބަރު، 23ގައި ބާއްވާ ރިޔާސީ އިންތިހާބުގައި، ޖިސްމާނީ ގޮތުން ނުކުޅެދުންތެރިކަން ހުންނަ މީހުންނަށް ވޯޓު ލުމަށް އެހީތެރިވާނީ ވޯޓު ލާ މަރުކަޒުގެ އިސްކޮށް ހުންނަ މީހާ ކަނޑައަޅާ އިލެކްޝަންސްގެ އޮފިޝަލެކެވެ.\nއެ ކޮމިޝަންގެ މެމްބަރު އަހުމަދު އަކްރަމް މިއަދު ވިދާޅުވީ އެ އުސޫލާ މެދު ކަންބޮޑުވުން ފާޅުކޮށް ބައެއް ސިޔާސީ ޕާޓީތަކުން އީސީއަށް ޝަކުވާ ހުށަހަޅާފައިވާ ކަމަށާއި އެހެންވެ، އެކަމާ ގުޅޭގޮތުން އަލުން މަޝްވަރާކުރަން ނިންމާފައިވާ ކަމަށެވެ.\n"އެކަމާ ގުޅޭގޮތުން މަޝްވަރާކޮށްފައި އިރާދަކުރެއްވިއްޔާ މި ހަފުތާ ތެރޭގައި ގޮތެއް ނިންމާނަން،" އަކްރަމް ވިދާޅުވި އެވެ.\nއީސީން ކުރިން ބުނިގޮތުގައި ނުކުޅެދުންތެރިކަން ހުންނަ މީހުން ވޯޓުލުމުގައި އޮފިޝަލުން އެހީވާން ނިންމީ، އެއްވެސް މީހެއްގެ ނުފޫޒެއް ނެތި، އެ މީހުންނަށް ވެސް ވޯޓު ލުމުގެ ފުރުސަތު ދިނުމުގެ ގޮތުންނެވެ.\nއިލެކްޝަންސް ކޮމިޝަންގެ މި ނިންމުމާ މެދު އިިދިކޮޅު ކޯލިޝަނުން ވަނީ ވަރަށް ބޮޑަށް ކަންބޮޑުވުން ފާޅުކޮށްފަ އެެވެ.\nއެގޮތުން އިދިކޮޅު ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު (އިބޫ)ގެ ތަރުޖަމާނު މާރިޔާ އަހުމަދު ދީދީ ވިދާޅުވީ އިލެކްޝަންސްގެ ނިންމުމުގެ ސަބަބުން އެތައް ހާސް ބައެއްގެ ހައްގު ގެއްލިގެންދާނެ ކަމަށެވެ.\nކުރިން އޮންނަ ގޮތުން، ޖިސްމާނީ ނުކުޅެދުންތެރިކަން ހުންނަ މީހުންނަށް ފާހަގަ ޖަހައިދެނީ އޭނާގެ އެހީތެރިއަކަށް ހަމަޖައްސާފައިވާ މީހާ އެވެ.\nނުކުޅެދުންތެރިކަން ހުންނަ މީހުން އިލެކްޝަންސް ކޮމިޝަން އިދިކޮޅު އިއްތިހާދު މާރިޔާ އަހުމަދު ދީދީ، ޑިފެންސް މިނިސްޓަރު ވޯޓުލާ މީހުންގެ ރެޖިސްޓަރީ\n18 ކޮމެންޓް, 26 ރިއެކްޝަންސް\nތިކަން އެންމެ ރަނގަޅަށް ކުރިޔަށް ގެންދެވޭނީ ، ނުކުޅެދުންތެރިކަން ހުންނަ މިހާ ވޯޓް ލާއިރު އޭނާގެ ހާޒިރުގައި އާއިލާގެ މިހަކު އިތުރުން އީސީ ގެ މީހަކު ބަހައްޓާފައި އަދި އިންތިހާބަށް ކުރިމަތިލާ ކެނޑިޑޭޓެއްގެ މަންދޫބަކު ބެހެއްޓުން\nތީހަމަ ވޯޓް އޮޅުވާލަން ކުރާކަންތައް، ވިސްނާލަބަލަ އެމީހެއްގެ ދަރި ބުނާ މީހަކަށްތަ ވޯޓްލުން ހައްގީ ނުވަތަ ކޮމިޝަނުން ބުނާ މީހަކަށްތަ ވޯޓްލުން ހައްގުކަން ބޮޑީ ދީނީގޮތުން ބަލާއިރުވެސް،\nޕީޕީއެމް އިން ބުނާ ގޮތް ނޫން ގޮތަކަށް ތިޔަ އީސީއަކަށް އެއްވެސް ކަމެއް ނުނިންމޭނެ.\nނުކުލެދުންތެރި މީހުންނަށް ވޯޓުލައިދޭނީ އެމީހަކު ވޯޓުލައިދިނުމަށް ގެންނަ މީހާ\nލޮޖިކު ގަބޫލުކުރާނިންމުމެއް ތިޔަތަނުން ނުނިންމާނެ.\nނުކުޅެދޭ މީހުންގެ ވޯޓް ލައިދިނުން އެންމެ ރަނގަޅުވާނީ އެމީހާ އެދޭ މީހަކު ލައްވައިލުން، ނުވަތަ އޭނާގެ ފިންގަޕްރިންޓް ޖަހާގޮތަށް އޭނާއަށް ދޫކޮށްލުން،\nވޯޓުލާ ސަރަހައްދަށްވަދެ އަމިއްލަ ޙާލަތުގައި ވޯޓުލާފޮއްޓާހިސާބަށް ހިގާފައި ނުދެވޭވަރުގެ ބަލިބީހުންނާ ލޯއަނދިރި ވުމުގެ ސަބަބުން ލޮލަށް ނުފެންނަމީހުންނާއި ލިޔަންކިޔަން ނުދަންނަމީހުން ވޯޓު ނުލާގޮތަށް ހަމަޖެއްސީމާ އެނިމުނީނު . މިފަދަމީހުންގެ ވޯޓަކީއާއިލާތެރޭގައިވެސް ބޮޑެތި ޒުވަބުހިނާ ވޯޓެއް . މިގޮތަށް ހަމަޖައްސައިފިނަމަ ޕާޓީތަކުންވެސް މީހުންނަށް ލިޔަންކިޔަން ދަސްކޮށްދިނުމަށް ބާރުއަޅާނެކަމަށް ބަންޑާރީގެ ބުއްދިޤަބޫލުކުރޭ .\nތީކީ މީހަކު ބަހުސެއް ކުރަންޖޭ ވެސް ކަމެއްނޫން ފޮނިކޮން ކުރުކޮއް ބުނަނީނަމަ ބުނެވޭނީ ހައްގުވެރިޔާ އައް ވޯޓްލާން އުޒުރުވެރިއެއްނަމަ އޭނާގެ ހައްގުވެރިޔާ އާއި ވާރުތަ އަދި އިރުތަ ނުވަތަ އޭނާބޭނުން ހިތްހަމަޖެހޭ މީހަކުލައްވާ އޭނަގެ ހައްގު އަދާކުރެވޭނެ މަގު ކަމާބެހޭ ފަރާތުން ދައްކާދޭން ޖިހޭނެއެވެ.\nޙާއްސައެހީއަށް ބޭނުންވާ މީހުން އަލަށް ތޯ ވޯޓު މިލަނީ؟ މިވޭތުވެދިޔަ އިންތިހާބުތަކުގައިވެސް އެމީހުން، އެމީހުންގެ އާއިލާ މީހަކުގެ އެހީގަ ވޯޓު ލައިފި. ދެން ކޮންގޮތަކުން ބާ އާއިލާ މީހަކަށްވުރެއް އިލެކްޝަން ކޮމިޝަންގެ މީހަކު ނޫނީ އެތާގަ ތިބޭ އެހެން މީހުން، އެހީވުމަށް މިރަނގަޅުވަނީ. އެހީއެއްވާނެ މީހަކު ނެތް މީހުންނަށް އެހީވުން އެންމެ ރަނގަޅު، އެކަމަކު ގަދަބާރުން އާއިލާ މީހުން އެއްކައިރި ކުރުވާފަ މިމީހުން މިކަން ކުރަން މިއުޅެނީ ހަމަ ވޯޓުން ވައްކަންކުރަން.\nކަލޭ ތިވާހަކަ ތިދައްކަނީ ކޯޗެއް ފޮރުވަންހެއްޔެވެ؟ މާޒީގައި ކަން ހިގާފައިވާ ގޮތަކީ، ވޯޓްލާދުވަހު ޓެކްސީއާ ފުރޮޅުލީ ގޮޑި ހިފައިގެން ބޮޑު ދެ ޕާޓީގެ ބައިގަޑުތައް ކޮންމެ ރަށެއްގައިވެސް ޙަރަކާތްތެރިވެއެވެ. ނުކުޅޭދޭ މީހާގެ ވޯޓް ފޭރިގަންނަނީ، އެމީހަކު ނިސްބަތްވާ ޢާއިލާ އެއް ތާއީދު ކުރާ ޕާޓީއަކުންނެވެ. މިހާރު ތިޔަ ތެޅިފޮޅެނީ، ބޯ ބަހައްޓައިގެން ސަރުކާރު ހިންގާ ޕާޓީން ނުކުޅެދޭ މީހުންނަށް ވަރަށްގިނަ ކަންތައްތަކެއް ކޮށްދީފައިވާތީ އޭގެ ތެރޭން ގިނަ ވޯޓްތަކެއް އެމީހުން ސަރުކާރު ހިންގާ ޕާޓީއަށް ދީފާނެތީއެވެ.\nނުކުޅެދުންތެރިކަން ހުންނަމީހުންނަށް ވޯޓުލުމަށް ކުޅެދޭ ޝަރުއީ ބަލަދުވެރިޔާ ވޯޓުލީމާ ނިމުނީ. އެއީ އީސީ އަދި އެއްވެސް ޕާޓީ އެއްގެ އޮފިޝަލަކަށްވެސް ލިބޭނެ ހައްގެއްނޫން. މިކަން އެންމެ މަސަލހަތު ހިރ ގޮތަކީ އެއީ. މީވަރަށް ސަފުކަމެއް. މިކަމާ އިތުރު މަޝްވަރާއެއް ބޭނުމެއްނުވޭ . ހަމަ ޔަގީނުން ރައްޔޮތުންގެ ގިނަ ބަޔަކު މިކަމާ އެއްބަސްވާނެކަން ޔަޤީން.


ހަޑިހުތުރު ވާހަކަތަކެއް ނުދެއްކިޔަސް ބުނަންބޭނުންވާހަކަ ދޭހަކޮށްދެވިދާނެ! – DhiSalafiyyah\n17/05/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nމިޘާލެއްގެ ގޮތުން އެއްދާންކުރުމުގެ ވާހަކަ ކީރިތި ޤުރުއާނުގައި ބަޔާންކުރެވިފައިވާއިރު ބަޤަރާ ސޫރަތުގައި އެއްއާޔަތުގައި ވަޙީކުރައްވާފައިވެއެވެ.\n﴿نِسَاؤُكُمْ حَرْثٌ لَّكُمْ فَأْتُوا حَرْثَكُمْ أَنَّىٰ شِئْتُمْ ﴾ [سورو البقرة ٢٢٣]\nމާނައީ: “ތިޔަބައިމީހުންގެ އަނބިންނީ، ތިޔަބައިމީހުންނަށްވާ ދަނޑުބިމެކެވެ. ފަހެ، ތިޔަބައިމީހުން ބޭނުންފަދައަކުން ތިޔަބައިމީހުންގެ ދަނޑުބިމަށް އަންނާށެވެ. ) އެބަހީ: ނަސްލުއުފެދުމުގެ މަގު ޚިޔާރުކުރާށެވެ.)”\nއެގޮތުން ނަބިއްޔާ صلى الله عليه وسلم ގެ ޞިފަފުޅުތަކުގެ ތެރެއިން ހިމެނޭ ޞިފައެއް ބަޔާންކުރައްވަމުން ޢަބްދުﷲ ބުން ޢަމްރު رضي الله عنهما ވިދާޅުވިއެވެ.\n((لَمْ يَكُنْ النَّبِيُّ صَلَّى اللَّهُ عَلَيْهِ وَسَلَّمَ فَاحِشًا وَلَا مُتَفَحِّشًا)) [رواه البخاري]\nމާނައީ: ” ނަބިއްޔާ صلى الله عليه وسلم އަކީ ފާޙިޝް ބޭކަލެއް ނޫނެވެ. އަދި އެފަދަ ކަންކަމީ އެކަލޭގެފާނު އެއްގޮތަކަށްވެސް ކުރެއްވިކަންކަމެއް ނޫނެވެ.”\nއަދިވެސް ޢާއިޝާ رضي الله عنها ގެ އަރިހުން ރިވާވެގެންވެއެވެ.\n((أنَّ امرأة سألت النَّبيَّ صلى الله عليه وسلم عن غسلها مِن المحيض، فأمرها كيف تغتسل، ثمَّ قال: خذي فرصة مِن مسك فتطهَّري بها. قالت: كيف أتطهر بها؟ قالت: فستر وجهه بطرف ثوبه، وقال: سبحان الله! تطهَّري بها. قالت عائشة: فاجتذبت المرأة فقلت: تتبَّعي بها أثر الدم)) [رواه البخاري]\n“ކަފަގަނޑެއްފަދަ އެއްޗެއްގައި ގޮމަކަސްތޫރި(ފަދަ) މީރުވަސްދުވާ އެއްޗެއްލައިގެން ސާފުކުރާނީއެވެ.”\n“ތިމަން އޭގެން ޠާހިރުވާނީ ކިހިނަކުން ހެއްޔެވެ؟”\nފަހެ އެކަމާ ލަދުވެތިވެވަޑައިގެން އެކަލޭގެފާނުގެ މޫނުނިވާކުރެއްވިއެވެ. އަދި ޙަދީޘްކުރެއްވިއެވެ.\n“سبحان الله! ކަނބުލޭގެ އޭގެން ޠާހިރުވާށެވެ.”\nޢާއިޝާ رضي الله عنها ވިދާޅުވިއެވެ. “ދެން ތިމަން، އެއަންހެންކަނބުލޭގެ އެއްފަރާތަށް ގެންދިޔައީމެވެ. އަދި ލޭގެ އަސަރުހުރިތަންތަން ކަފަގަނޑުން ސާފުކުރާނީކަމަށް ކިޔައިދިނީމެވެ.”\n ބައްލަވާ: فتح الباري ( 10 / 435 )\n ބައްލަވާ: شرح السنن النسائي لعبدالعزيز الراجحي\n ބައްލަވާ: صحيح مسلم\n ބައްލަވާ: صحيح البخاري وصحيح مسلم\n ބައްލަވާ: صحيح البخاري


Dho?! Maadhamaa office ah nudhaa meehun ginavaane\nމާދަމާ އޮފީހަށް ނުދާ މީހުން ގިނަވާނެ\n*** ސްޕޮއިލާ އެލާޓް ***\nޕެޓިޝަނުގައި ސޮއިކުރިޔަސް މި ސީޒަން އަލުން ޝޫޓުކުރާނެ ކަމަށް އުއްމީދު ނުކުރައްޗެވެ. ފަސް ލައްކަ މީހުން ސޮއިކުރިޔަސް އެކަން ވާނެހެން ހިޔެއްނުވެ އެވެ. މި ޝޯގެ ނުފޫޒު މީހުންގެ މެދުގައި އޮތް ވަރުން މިކަމުން ވެސް އެނގެ އެވެ. އެހެންވީމާ މާދަމާ އޮފީހަށް ނުގޮސް ތިބުމުގެ ފުރުސަތު ވެސް ބޮޑެވެ.\nފަހު ސީޒަންގެ ފުރަތަމަ އެޕިސޯޑު ދެއްކި ދުވަހު ވެސް ވަރަށް ގިނަ މީހުން އޮފީހަށް ނުދާ ކަމަށްވެ އެވެ. މާދަމާ އެންމެ ފަހު އެޕިސޯޑު ދައްކާއިރު، އެމެރިކާގައި ހެދި ދިރާސާއަކުން ހާމަވި ގޮތުގައި އެ ގައުމުގެ 10.7 މިލިއަން މީހުން އޮފީހަކަށް ނުދާނެ އެވެ.\nފުރަތަމަ އެޕިސޯޑު ދެއްކި ދުވަހު މާލޭގައި ވެސް ގިނަ މީހުން އޮފީހަށް ނުދާކަމަށް އަޑުތައް އިވުނެވެ. ރާއްޖެ ގަޑިން ހެނދުނު ހައެއް ޖަހާއިރު މި ޝޯ ދައްކާއިރު، ގިނަ ދިވެހި ފޭނުން ވެސް މި ޝޯ ބަލަނީ ހެނދުނު ލައިވް ސްޓްރީމްކޮށްގެންނެވެ.\nޑެނޭރިސް މަރާލާނީ ޖޮން ނޫނީ އާރްޔާ؟\nޑެނީ އާއި ޖޮން: ޑެނީ މަރާލަނީ ޖޮން ކަމަށްވޭ --\nމި ސީޒަންގައި ނައިޓް ކިންގް މަރާލުމަށް ފަހު، އެންމެ ގިނަ މީހުން ދެން ރުޅިއައީ ޑެނީ މާ އަވަހަށް މޭޑް ކުއީންއަކަށް ހެދީމަ އެވެ. ކިތައްމެ ރުޅިއަޔަސް، މިހާރު ލީކުވެފައިވާ ފައިނަލް އެޕިސޯޑުގެ ޕްލޮޓް ލީކްސްތަކަށް ބަލާ ނަމަ މާދަމާ ޑެނީ މަރުވާނެ އެވެ.\nޑެނީ މަރާލަނީ ވެސް އޭނާގެ ލޯބިވެރިޔާ ޖޮން ސްނޯކަމަށްވެ އެވެ. ކިންގްސް ލޭންޑިންއަށް ހަމަލާދީ، ކުށެއް ނެތް ބަޔަކު މެރީމަ، ޖޮން އެކަމާއި ރުޅިގަދަވީ އެވެ. -- މިއީ ތެކަށް ވާނަމަ ޖޮން އަކީ އަޒޯރް އަހައި އަށް ވުމުގެ ފުރުސަތު ވެސް ބޮޑެވެ.\nއަންސަލިޑްގެ ފައުޖު އެނބުރި އިސޮސްއަށް ދާނެ އެވެ. ޑެނީގެ ފަހު ބަހާއި އެއްގޮތަށް އެމީހުން ބޭނުންވާނީ އަޅުން މިނިވަންކުރަމުން ދިއުމަށެވެ. ޑެނީގެ މަރުވެފައިވާ ހަށިގަނޑާއެކު އޭނާގެ ޑްރެގަން، ޑްރޮގޯން ވެސް ވެސްޓްރޮސް ދޫކޮށް ދާނެ އެވެ.\nޑެނީ މަރާލުމަށްފަހު އެކަމުގެ އަދަބެއްގެ ގޮތުގައި ކާސަލް ބްލެކްއަށް ފޮނުވައިދިނުމަށް ޖޮން އެދޭނެ އެވެ. އޭނާ ވާނީ ނައިޓްސް ވޮޗްގެ 1000 ވަނަ ލޯޑް ކޮމާންޑާ އަށެވެ.\nޑެނީ މަރާލާނީ އާރްޔާ ކަމަށް ވެސްވެ އެވެ. އާރްޔާ މަރާލާނެ ކަމަށް ބެލެވޭ މީހުންގެ ތެރެއިން ބާކީ އިނީ ފެހި ލޮލެއް އިންނަ މީހެކެވެ. ކުއީން ސާސީގެ ވެސް ފެހި ލޮލެއް އިނުމުން ކުރިން ހީކުރެވުނީ އެއީ އޭނާ ކަމަށެވެ. ޑެނީގެ ވެސް އިންނަނީ ފެހި ލޮލެކެވެ.\nޓިރިއަން ވެސް މަރުވަނީ؟\nޓިރިއަން ލެނިސްޓާ: ފަހު އެޕިސޯޑުގައި ޓިރިއަން މަރުވާނެ ކަމަށް ބެލެވޭ --\nޓިރިއަން ވެދާނެ ގޮތަކާއި ބެހޭގޮތުން ތިން ގޮތަކަށް ވާހަކަދެކެވެ އެވެ. ކުއީން ޑެނީއަށް ގައްދާރުވެ، އޭނާގެ ބޭބެ ޖޭމީ މިނިވަންކުރުމާއި އަދި ދައްތަ ކުއީން ސާސީ ސަލަމާތްކުރުމަށް މަސައްކަތްކުރުމުން އެކަމަކުގެ އަދަބެއްގެ ގޮތުގައި އޭނާ ޖަލަށް ލާނެ އެވެ.\nޓިރިއަންއަށް ދޭނެ އަދަބެއް ކަނޑައެޅުމަށް ޑްރެގަން ޕިޓްގައި ޝަރިއާތެއް ވެސް ކުރިއަށް ގެންދާނެ ކަމަށްވެ އެވެ. އޭނާ ވެސް މަރުވުމުގެ ފުރުސަތު ބޮޑު ކަމަށް ލީކުތަކުން އެނގެ އެވެ.\nއަޔަން ތުރޯން ލިބުން އެންމެ ގާތީ ބްރަންއަށް\nބްރަން ސްޓާކް: އަޔަން ތުރޯން ލިބުމުގެ ފުރުސަތު އެންމެ ބޮޑީ ބްރަންއަށް --\nއަޔަން ތުރޯން ލިބުން އެންމެ ގާތީ ބްރަން އަށެވެ. ޑެނީ މަރުވުމާއި ޖޮން ކާސަލް ބްލެކްއަށް ދިއުމުން ތަހުތަށް ވެރިވާނެ މީހަކާއި މެދުގައި ހިޔާލު ތަފާތުވެ، ތަހުތުގައި އިންނާނީ މީހަކު ހޮވުމަށް ވޯޓެއް ނަގާއި ބްރަން ހޮވާނީ އެވެ. ބްރަންއަށް ތަހުތު ދިނުމަށް އެންމެ ގަދައަށް ވާހަކަދައްކީ ޓިރިއަން ކަމަށް ވެސްވެ އެވެ.\nކިންގަކަށް ވުމަށް ފަހު ބްރަން އޭނާގެ ކައުންސިލަށް ޓިރިއަން، ސަ ޑާވޯސް، ސޭމް އަދި ބްރަން ނަގާނެ ކަމަށްވެ ވެސްވެ އެވެ.\nސަންސާ އަށް ވެސް ލިބިދާނެ\nސަންސާ ސްޓާކް: ސަންސާއަށް ވެސް އަޔަން ތުރޯން ލިބިދާނެ --\nމިދިޔަ އެޕިސޯޑަށް ފަހު އެންމެ ހިތުގައި ޖެހުނީ ސާސީ މަރުވުމުގެ ކުރިން، ސަންސާއާ ބައްދަލުނުވީމަ އެވެ. އެ ދެމީހުންގެ ރީޔުނިއަންއެއް އަންނާނެ ކަމަށް ވަރަށް އުއްމީދުކުރެވުނެވެ. ސަންސާ އަށް ވެސް ތަހުތު ލިބިދާނެ ކަމަށްވެ އެވެ. ފޭނުން ޑިސެޕޮއިންޓްކޮށްލަން މިއީ އެންމެ ރަނގަޅު ގޮތް ކަމަށް ވެސް ފެނެ އެވެ. ފުރަތަމަ ސީޒަނުން ފަށައިގެން ވެސް ގިނަ މީހުނަށް ސަންސާގެ ކެރެކްޓާ ކަމަކުނުދެ އެވެ.\nއެކަމަކު މި ސީޒަނަށް ބަލާ ނަމަ ވެސްޓްރޮސްގައި ހުރި އެންމެ "ބޯ ބޮޑު" މީހަކީ ސަންސާ އެވެ. ދެން އޮތް ގޮތަކީ ބްރަން ތަހުތަށް އެރުމުން، ނޯތު އެއްކޮށް މިނިވަންކުރުމެވެ. އޭރުން ނޯތުގައި ރަނިކަންކުރާނީ ސަންސާ އެވެ.\nޖޭމީ އަދި މަރެއް ނުވޭ؟\nޖޭމީ ލެނިސްޓާ: ޖޭމީ އަދި މަރުނުވާ ކަމަށްވޭ --\nޖޭމީ އަދި މަރު ނުވާކަމަށް ޓުވިޓާ ތުރެޑެއްގައި ފޭނަކު ވަނީ ބުނެފަ އެވެ. އޭނާ ވަނީ އެކަމާއި ގުޅޭ ހެކިތަކެއް ވެސް ދައްކައިފަ އެވެ. ސާސީ މަރުވުމުން އެ ރޯލު ކުޅޭ ލީނާ ހީޑީއަށް މި ޝޯގެ ކާސްޓުގައި ހިމެނޭ ތަރިން އަލްވާދައު ކިޔާ ޝޯޝަލް މީޑިއާގައި މެސެޖުތައް ފޮނުވިއިރު ވެސް، ޖޭމީގެ ރޯލު ކުޅޭ ނިކޮލާޖްއަށް އެއްވެސް މީހަކު އަލްވަދާއު ކިޔާފައެއް ނުވެ އެވެ.\nމި ސީޒަންގައި މަރުވާ ތަރިންގެ އިންޓަވިއު ވެރައިޓީން ގެނެސްދޭއިރު، ނިކޮލާޖްގެ އިންޓަވިއު އަދިވެސް ގެނެސްދީފައެއް ނުވެ އެވެ. މިދިޔަ އެޕިސޯޑުގައި މަރުވި އެހެން މީހުންގެ އިންޓަވިއުތައް ވަނީ ގެނެސްދީފަ އެވެ.\n"ޑިސެޕޮއިންޓްވާން" އަނެއްކާ ވެސް ތައްޔާރުވޭ\nގޭމް އޮފް ތުރޯންސް ފަހު އެޕިސޯޑުގެ ޕްރީވިއު.\nމިއިން އެއްވެސް ތިއަރީއެއް ތެކަށް ނުވުމުގެ ފުރުސަތު ވެސް އެބަ އޮތެވެ. މި ސީޒަންގައި ހިނގި ގިނަ ކަންކަމަކީ ފޭނުން ކުރި އުއްމީދާ މުޅިން އިދިކޮޅަށް ހިނގި ކަންކަމެވެ. ފެށުނީއްސުރެ ގޭމް އޮފް ތުރޯންސްގެ މޮޅު ތަންކޮޅަކީ ވެސް މިއީ އެވެ. ފޭނުން ހީވެސް ނުކުރާ ގޮތަކަށް ހުރިހާ ކަމެއް ވެގެން ދިއުމެވެ.\nމާދަމާ އެޕިސޯޑުގެ ދިގުމިނަކީ އެއް ގަޑިއިރާ، ދިހަ މިނެޓެވެ. އެޕިސޯޑް ބަލައި ނިންމާފައި އޮފީހަށް ދިއުމަށް ތައްޔާރުވާނެހާ ވަގުތު އޮންނާނެ އެވެ.


Nolhinvanfarah badhaluvi 53 aailaaakah housing unit thakeh alhanee | Mihaaru\nހައުސިން މިނިސްޓްރީގައި މިއަދު ބޭއްވި ޕްރެސް ކޮންފަރެންސުގައި މިނިސްޓަރު އައިމިނަތު އާތިފާ ވާހަކަދައްކަވަނީ -- ފޮޓޯ: ނިޝާން އަލީ/ މިހާރު\nނޮޅިވަރަންފަރަށް ބަދަލުވި 53 އާއިލާއަށް ހައުސިން ޔުނިޓްތަކެއް އަޅަނީ\n23 އެޕްރީލް 2019 - 23:58 14 comments\nހދ. ނޮޅިވަންފަރަށް ހިޖުރަކުރި 53 އާއިލާއަކަށް ބޯހިޔާވަހިކަން ހަމަޖައްސައިދޭން ހައުސިން މިނިސްޓްރީން ނިންމައިފި އެވެ.\nމި މަޝްރޫއުގެ ދަށުން އެ ރަށުގައި އަޅަން ނިންމާފައި ވަނީ 60 ހައުސިން ޔުނިޓެވެ. ޖުމްލަ 27.88 މިލިއަން ރުފިޔާގެ މި މަޝްރޫއު ނިންމަން އެއް އަހަރުގެ މުއްދަތެއް ކަނޑައަޅާފައިވެ އެވެ. މިއީ 2011 ވަނަ އަހަރު ހދ. އަތޮޅުގެ ފަރިދޫ އާއި ކުނބުރުދޫ އަދި މާވައިދޫން ނޮޅިވަރަންފަރަށް ބަދަލުކުރި 181 އާއިލާގެ ތެރެއިން، ގެދޮރުވެރިކަން ހަމަޖެހިފައިވާ ނުވާ އާއިލާތަކަށް އެކަން ކަށަވަރުކޮށްދޭން ފެށި މަސައްކަތެކެވެ.\n"އަޅުގަނޑުމެން ގަބޫލުކުރަނީ އިޖްތިމާއީ ގޮތުން ބަލާލަންޖެހޭ ވަރަށް އާއިލާތަކާ ދޭތެރޭ [މިދިޔަ ސަރުކާރުތަކުން] ބަލާލެވިފައި ނެތީމައޭ މިހެން ދިމާވެފައި މި އޮތީ،" އާތިފާ ވިދާޅުވި އެވެ.\nމި މަސައްކަތް ހަވާލުކުރަން ބޭއްވި ރަސްމިއްޔާތުގައި ހައުސިން މިނިސްޓަރު އައިމިނަތު އާތިފާ ވިދާޅުވީ މިއީ މި އަހަރުގެ ބަޖެޓުގައި އެކުލަވާލާފައި ނުވާ ކަމެއް ކަމަށެވެ. އެހެން ނަމަވެސް މިއީ ވީހާވެސް އަވަހަކަށް ހައްލު ކުރަން ޖެހޭ މައްސަލައެއް ކަމަށް ފާހަގަކުރެވުމުން، މި މަސައްކަތް ކުރަނީ ހާއްސަ ބެޖެޓެއް އެކުލަވާލައިގެން ކަމަށް އޭނާ ވިދާޅުވި އެވެ.\n"މި ސަރުކާރުގެ ބަޖެޓުގައި ވެސް އަސްލު މި މަޝްރޫއެއް ހިމެނިފައެއް ނެތް. އަޅުގަނޑުމެން މުޅި މިނިސްޓްރީ ތެރެއިން ކުރެވުނު މަސައްކަތާއި ހިތްމަތާއި އެކީގައި ރައީސުލްޖުމްހޫރިއްޔާގެ ސަމާލުކަމަށް މި ކަން ގެނެވި، ބަޖެޓުގެ ހާއްސަ އެހީއެއްގެ ދަށުން މި މަސައްކަތް ހަވާލުކުރެވިގެން މި ދަނީ،" މިިނިސްޓަރު ވިދާޅުވި އެވެ.\nހައުސިން މިނިސްޓްރީން މި މަސައްކަތް ހަވާލުކުރީ މާރިސް ކޮންސްޓްރަކްޝަން އާއި ސްވިފްޓް އިންޖިނިއަރިންނަށެވެ. މި އެއްބަސްވުމުގައި ސްވިފްޓް އިންޖިނިއަރިންގެ މެނޭޖިން ޑައިރެކްޓަރު ސައުދުﷲ ހިލްމީ ސޮއިކުރެއްވި އިިރު، މާރިސް ކޮންސްޓްރަކްޝަނުގެ ފަރާތުން ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރު މުހައްމަދު ސައީދެވެ. މިނިސްޓްރީގެ ފަރާތުން ސޮއިކުރެއްވީ ޑެޕިއުޓީ މިނިސްޓަރު މުހައްމަދު ހާލިސް ޝަރީފެވެ.\nހައުސިން މިނިސްޓްރީގައި މިއަދު ބޭއްވި ނޫސް ކޮންފަރެންސުގައި މިނިސްޓަރު އާތިފާ (މ) ވާހަކަ ދައްކަވަނީ. -- ފޮޓޯ: ނިޝާން އަލީ/ މިހާރު\nއާތިފާ ވިދާޅުވި ގޮތުގައި މިއީ މީގެ ހަތް އަހަރުކުރިން ފަށާފައިވާ، އެހެން ނަމަވެސް ދޫކޮށްލެވިފައިވާ މަސައްކަތެކެވެ.\nއިތުރު ލިޔުންތައް ހައުސިން މިނިސްޓްރީ ހައުސިން ޔުނިޓް އައިމިނަތު އާތިފާ، ހައުސިން މިނިސްޓަރު\n1400 ހައުސިން ޔުނިޓުގެ މަސައްކަތް އޮތީ ހުއްޓިފައި


ﷲ ގެ ޙަޟްރަތުގަ އެންމެ ލޮބުވެތިކަން ބޮޑު އެހަނަސް މީސްތަކުން އެންމެ ފަރުވާ ކުޑަ2ކަންތައް!\nﷲ ގެ ޙަޟްރަތުގައި އެންމެ ލޮބުވެތިކަން ބޮޑު އެހަނަސް މީސްތަކުން މިހާރު އެންމެ ފަރުވާ ކުޑަކޮށްލާފައިވާ2ކަންތައް ފާހަގަކޮށްލާނަމެވެ.\nރަސޫލް (ޞޢވ)ގެ ހަދީޘްފުޅުން އެނގެން އޮތް ގޮތުގައި ﷲ ތަޢާލާގެ ޙަޟްރަތުގައި އެންމެ ލޮބިވެތިކަން ބޮޑު ރޯދައަކީ ދާވޫދުގެފާނު ރޯދަ ހިއްޕެވި ފަދައިން ކޮންމެ2ދުވަހަކުން އެއް ދުވަހު ރޯދަ ހިފުމެވެ. ނުވަތަ ދާވޫދުގެފާނު ރޯދަ ހިއްޕެވި ފަދައިން ކޮންމެ2ދުވަހުން އެއް ދުވަހު ރޯދަ ހިފުމެވެ.\nހަމަ އެއާއިއެކު މި ޙަދީޘްފުޅުން އެނގިގެން ދަނީ ﷲ ތައާލާގެ ޙަޟްރަތުގައި އެންމެ ލޮބުވެތިކަން ބޮޑު ނަމާދަކީ ދަމުނަމާދުކަމެވެ. ޚާއްބަކޮށް ރޭގަނޑުގެ ބައެއްގައި ނިދުމަށްފަހު ހޭލައިގެން ތެދުވެ ފަހު ތިންބައިކުޅަ އެއްބައިގައި ކުރާ ނަމާދުކަމެވެ.\nއަހަރެމެން ކޮންމެ މީހަކު މީހަކުވެސް އެންމެ ބޮޑަށް އެދެނީ ﷲ ތަޢާލާ އާއި ކުއްތަން ވުމަށެވެ. ނަމަވެސް ﷲ ތަޢާލާ އާއި ކުއްތަންވުމަށް ކުރަން ޖެހޭ މިފަދަ އަމަލުތައް ކުރެވޭ ކަމަކަށް ނުވެއެވެ. އެއިގެ މާނައަކީ ދުލުން އެބުނާ ބަހާއި އަމަލު ދިމާނުވުން ނޫން ހެއްޔެވެ؟ ﷲ ތަޢާލާ އާއި އެންމެ ބޮޑަށް ކުއްތަންވުމަށް އެދޭނަމަ ﷲ ތަޢާލާގެ ޙަޟްރަތުގައި އެންމެ ލޮބުވެތިކަން ބޮޑު އަމަލުތައް ކުރުން ގިނަކުރާށެވެ!


Yameen ge maru: Haisham ge fingerprint dhimaavi, beybe maraa medhu suvaalu\nޔާމީންގެ މަރު: ހައިޝަމްގެ ފިންގަޕްރިންޓް ދިމާވި، ބޭބެގެ މަރާމެދު ސުވާލު\nޔާމީން ރަޝީދުގެ މަރުގެ މައްސަލާގައި ދައުވާ ލިބޭ ހައިޝަމް: އޭނާގެ ބޭބެގެ މަރާމެދު ސުވާލު އުފެއްދި\nވަޅިން ހަމަލާތައް ދިނުމަށްފަހު ޔާމީން ރަޝީދު މަރާލި، ގޭގެ ލިފްޓް ކެމެރާއިން ނެގި ފިންގަޕްރިންޓް އެ މައްސަލާގައި ދައުވާ ލިބޭ އިސްމާއިލް ހައިޝަމް ރަޝީދުގެ ފިންގަޕްރިންޓްއާ ދިމާވާ ކަމަށް ދައުލަތުން ހުށަހެޅި ހެކިވެރިޔަކު މިއަދު ބުނެފި އެވެ. އެ ހެކިވެރިޔާއަކީ މައްސަލާގައި ފިންގަޕްރިންޓް އެނާލިސިސް ހެދި ފުލުހުންގެ އޮފިސަރު އަދުހަމް އަލީ އެވެ.\nމިއަދު ޔާމީން ރަޝީދުގެ މަރުގެ މައްސަލާގައި ބޭއްވި އަޑުއެހުމުގައި ދެ ހެކިވެރިޔަކު ހާޒިރުކުރި އެވެ. އޭގެ ތެރެއިން އެކަކަކީ އަދުހަމެވެ. އަދުހަމް ހެކިބަސް ދެމުން ބުނީ ކެމެރާއިން ނެގި ސާންޕަލްގައިވާ ފިންގަޕްރިންޓާއި ހައިޝަމްގެ ކަނާއަތުގެ ޝަހާދަތް އިނގިލީގެ ނިޝާންއާ އެއްގޮތްވާ ކަމަށެވެ. އެއްގޮތް 14 ސިފައެއް ފާހަގަކުރެވުނު ކަމަށެވެ.\nއޭނާ ބުނި ގޮތުގައި ފިންގަޕްރިންޓް ދިމާވާ ކަމަށް ރާއްޖޭގައި ނިންމަނީ އެއްގޮތް އަށް ސިފައެއް ފެނިއްޖެނަމަ އެވެ. އެހެންވެ 14 ސިފަ ދިމާވުމަކީ ފިންގަޕްރިންޓް ވަރަށް ބޮޑަށް އެއްގޮތްވުން ކަމަށް އަދުހަމް ބުންޏެވެ.\nފިންގަޕްރިންޓްގެ ސާންޕަލް ކެމެރާއިން ނެގީ ވެސް އަދުހަމެވެ. ފިންގަޕްރިންޓް ދިމާކުރުމަށް ފުލުހުންގެ ޑޭޓާ ބޭސްގައިވާ ހުރިހާ ފިންގަޕްރިންޓަކާ އަޅާ ކިޔެ އެވެ. ނަމަވެސް އެއްވެސް ފިންގަޕްރިންޓަކާ ދިމާލެއް ނުވެ އެވެ. އޭގެ ފަހުން ހައިޝަމް ހައްޔަރުކޮށް އޭނާގެ ފިންގަޕްރިންޓް ނަގައި މެނުއަލްކޮށް އަޅާ ކިޔާފައިވާނެ ކަމަށް އަދުހަމް ބުންޏެވެ. އެ މައްސަލާގައި ދެން ހައްޔަރުކުރި އެހެން މީހުންގެ ފިންގަޕްރިންޓް ވެސް އަޅާކީ ކަމަށާއި ނަމަވެސް އެހެން މީހެއްގެ ފިންގަޕްރިންޓާ ދިމާނުވާކަން އޭނާ ފާހަގަ ކުރެއްވި އެވެ.\nކެމެރާއިން އަދުހަމް ސާންޕަލް ނަގާފައިވީ ނަމަވެސް ޗެއިން އޮފް ކަސްޓަޑީގައި އެންމެ ފުރަތަމަ ސޮއިކޮށްފައިވަނީ އޭނާއެއް ނޫނެވެ. ސާންޕަލް ނެގި ކަމަށް ސޮއިކޮށްފައި އޮތީ ސީންއަށް އެޓެންޑްވި ސާޖެންޓް ސަރިއްޔާ ކިޔާ އޮފިސަރެކެވެ. ނަމަވެސް ފަހުން ސަރިއްޔާގެ ނަން ކަނޑާލުމަށްފަހު އަދުހަމް ވަނީ އޭގައި ސޮއިކޮށްފަ އެވެ. މިކަމާ ގުޅިގެން ހައިޝަމްގެ ވަކީލް އަހުމަދު ޔާމީން ގިނަ ސުވާލުތަކެއް އަމާޒުކުރި އެވެ. އެ ސުވާލުތަކަށް ޖަވާބު ދެމުން އަދުހަމް ބުނީ ސާންޕަލް ނެގީ އޭނާ ކަމަށާއި އެވިޑެންސް ކަލެކްޝަން ސެންޓަރަށް ގޮސް އޭނާ ޗެއިންގައި ސޮއިކުރީ ކަމަށެވެ.\nމިއަދު ދެން ހެއްކެއްގެ ގޮތުގައި ހާޒިރުކުރީ ސަރިއްޔާ އެވެ. ސަރިއްޔާގެ ހެކި ބަސް ނެގުމަށް ވަކީލް ޔާމީން އިއުތިރާޒު ވެސް ކުރެއްވި އެވެ. އެއީ ޗެއިން އޮފް ކަސްޓަޑީގައި އޭނާގެ ނަން ކަނޑާލާފައި އޮތުމުންނެވެ. ނަމަވެސް އެ އިއުތިރާޒު މައްސަލަ ބައްލަވާ ގާޒީ އަލީ ރަޝީދު ހުސެއިން ބަލައިނުގަތެވެ. އެފަދަ ހުށަހެޅުންތައް ހުށަހަޅަންޖެހޭނީ ޝަރީއަތް ފެށުމުގެ ކުރިން އިބްތިދާއީ އަޑުއެހުމުގައި ކަމަށް ގާޒީ ވިދާޅުވެ ހެކި ބަސް ނެގުމާއެކު ކުރިއަށް ވަޑައިގެންނެވި އެވެ.\nސަރިއްޔާއަށް ދައުލަތުން އަމާޒުކުރި ސުވާލުތަކަށް ޖަވާބު ދެމުން އޭނާ ބުނީ ޔާމީންގެ ހަށިގަނޑު ފެނުމާއެކު އޭނާ އެ ސީންއަށް އެޓެންޑްވި ކަމަށެވެ. ފިންގަޕްރިންޓް ކެމެރާއިން ނެގީ އަދުހަމް ކަމަށާއި އެއަށްފަހު އޭނާއާ ހަވާލުކުރީ އެ އެވިޑެންސް ސެންޓަރަށް ގެންދިޔުމަށް ކަމަށެވެ. އެހެންވެ އޭނާ ޗެއިން އޮފް ކަސްޓަޑީގައި ސޮއިކުރީ ކަމަށެވެ. ސާންޕަލް ނެގީ އޭނާ ކަމަށް ސޮއި ކުރެވުނީ އޮޅިގެން ސީދާ އޭނާ ނުބުނެ އެވެ. ނަމަވެސް އޭނާގެ ނަން ކަނޑާލާފައިވާކަން ފާހަގަކުރި އެވެ. އޭނާއާ ސުވާލުކުރުމަށް ވަކީލް ޔާމީން އިއުތިރާޒުވި އެވެ. އެއްވެސް ސުވާލެއް ނުކުރި އެވެ.\n"ބޭބެގެ މަރަކީ އިއްތިފާގެއް ނޫން"\nމިއަދުގެ އަޑުއެހުން ފެށުމާއެކު އެންމެ ފުރަތަމަ ހައިޝަމްގެ ފަރާތުން އެހެން ކަމެއް ވެސް ފާހަގަކުރި އެވެ. މިދިޔަ ހަފުތާގެ ތެރޭގައި އޭނާގެ ބޭބެ، ގެއެއްގެ ތެރޭގައި މަރުވެފައި އޮތްވާ ވަނީ ފެނިފަ އެވެ. އެއީ ޔާމީން ރަޝީދުގެ މަރުގެ މައްސަލާގައި ހެކިންނަށް ބިރު ދައްކާ ކަމަށް ދައުލަތުން ކޯޓުގައި ބުނި ދުވަސް ނޫން އަނެއް ދުވަހެވެ. އެހެންވެ އެކަމާ ހައިޝަމްގެ ކަންބޮޑުވުން އެބަ އޮތް ކަމަށް އޭނާގެ ވަކީލް ޔާމީން ވިދާޅުވި އެވެ. ޔާމީން ވިދާޅުވީ އެއީ އިއްތިފާގެއް ކަމަށް ގަބޫލު ނުކުރެވޭ ކަމަށެވެ. އަދި ހައިޝަމްގެ ބޭބެގެ ޕޯސްޓްމޯޓަމެއް ހެދުމެއް ނެތި އެ މަރުގައި ޝައްކެއް ނެތް ކަމަށް ފުލުހުން ބުނެފައިވުމަކީ ވެސް ކަންބޮޑުވާ ކަމެއް ކަމަށް އޭނާ ވިދާޅުވި އެވެ.\n"ކޮންމެ ގޮތަކަސް ހުކުމް އަޔަސް ގަބޫލެއް ނުކުރެވޭނެ"\nމައްސަލާގައި ދައުވާ ލިބޭ އިސްމާއިލް ރަޝީދުގެ ވަކީލް މައުމޫން ހަމީދު ވެސް ވަނީ ކަންބޮޑުވުމެއް ފާޅު ކުރައްވާފަ އެވެ. އޭނާ ވިދާޅުވީ ކުރިއަށްދާ ޝަރީއަތްތަކަށް ނުފޫޒު ފޯރުވޭނީ ހަމައެކަނި ދައުވާ ލިބޭ މީހުންނަށް ކަމަށް ގަބޫލު ކުރެވިގެން ނުވާނެ ކަމަށާއި ދައުލަތުގެ އިދާރާތަކުން އެކަން ކުރަނީ ކިހާ މިންވަރަކަށްތޯ ބަލަންޖެހޭ ކަމަށެވެ. ހެކިންނަށް ބިރު ދައްކާ ކަމަށް ޕްރޮސިކުއުޓާ ޖެނަރަލްގެ ފަރާތުން ބުނެ އެކަން މީޑިއާތަކުން ރިޕޯޓް ކުރާ ގޮތުން އާންމުންގެ މެދުގައި ނުބައި ތަސައްވުރެއް އުފެދޭނެ ކަމަށެވެ. އަދި އެ މައްސަލާގައި ކޮންމެ ގޮތަކަށް ހުކުމް އަޔަސް އެއީ އިންސާފުވެރި ހުކުމެއް ކަމަށް ގަބޫލު ކުރަން މީހުންނަށް އުނދަގޫވާނެ ކަމަށް މައުމޫން ވިދާޅުވި އެވެ.\nޔާމީން ރަޝީދުގެ މަރުގެ މައްސަލާގައި ދެން އަޑުއެހުމެއް އޮންނާނީ މި މަހުގެ 17 ވަނަ ދުވަހު އެވެ. އެ ދުވަހު ވެސް އޮންނާނީ ދައުލަތުގެ ހެކިންގެ ހެކި ބަސް ނެގުމެވެ. އެއީ މެޑިކަލް ދެ ރިޕޯޓަކާ ގުޅޭ ގޮތުންނެވެ. އޭގެ އިތުރަށް އަންނަ މަހުގެ 10 އަދި 13 އަށް ވެސް ވަނީ ދައުލަތުގެ ހެކިންގެ ހެކި ބަސް ނެގުމަށް އަޑުއެހުމެއް ތާވަލުކޮށްފަ އެވެ. އޭގެ ފަހުން އޮންނާނީ ދިފާއީ ހެކިންގެ ހެކި ބަސް ނެގުމެވެ.\nމި މައްސަލާގައި މ. އަންނާރުމާގޭ އިސްމާއީލް ހައިޝަމް ރަޝީދާއި މ. ތާއިފް، އިސްމާއީލް ރަޝީދުގެ އިތުރުން ދެން ދައުވާ ކުރަނީ މ. ކޮޅުފުށީ އީސްޓް، ހުސައިން ޒިޔާދާއި މ. ކުދެހިގޭ، ހަސަން ޝިފާޒާއި، ގދ. ގައްދޫ ސިންދުބާދުގޭ މުހައްމަދު ދިފްރާނާއި މ. އިރާސްމިކުގެ އަހުމަދު ޒިހާން އިސްމާއީލްގެ މައްޗަށެވެ.\nމޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް + މަރު ޔާމީން ރަޝީދުގެ މަރު ކުށްކުރުން


Velaavaru Resort Ah EC Ge Officalun Neyruvumun, Meedhoo Gai Vote Levey Goiy Hadhaifi - Vaguthu\nއިލެކްޝަންސް ކޮމިޝަން (އީސީ)ގެ އޮފިޝަލުންނަށް އަންގްސަނާ ވެލާވަރު ރިސޯޓަށް އެރުމުގެ ހުއްދަ އެ ރިސޯޓުން ދީފައިނުވާ ކަމަށާއި، އެހެންވެ އެ ފަރާތްތަކަށް ދ. މީދޫގައި ވޯޓު ލެވޭ ކަމަށް ހަމަޖައްސާފައިވާ ކަމަށް އެ ކޮމިޝަންގެ ރައީސް އަހުމަދު ޝަރީފް ވިދާޅުވެއްޖެއެވެ.\nޝަރީފް ކުރެއްވި ޓްވީޓެއްގައި ވިދާޅުވެފައިވަނީ ރިސޯޓަށް އެރުމުގެ ހުއްދަ ނުދިނުމުން އީސީގެ އޮފިޝަލުން ކައިރި ރަށަކަށް ފޮނުވާފައިވާ ކަމަށެވެ.\nޝަރީފް ވިދާޅުވީ، އޮފިޝަލުން ދިޔައީ ޕީސީއާރް ނަތީޖާ ހިފައިގެން ކަމަށެވެ.\nAngsana velaavaru ah EC ge officials erumuge huhdha nudheegen officials kairi rashakah fonuvaa,eresort ga vote lumah reg kohfavaa 61 faraathah vote leveyne gotheh hoadhumuge masaikai kuramun midhanee @AVelavaru @MoTmv @HPA_MV @AngsanaHotels\n— Ahmed Shareef (@ShareefRangondi) April 8, 2021\n"ދ. މީދޫގައި އަންގްސަނާގެ ވޯޓު ފޮށި ބެހެއްޓޭތޯ ބަލަމުން މި ދަނީ، ރިސޯޓްގައި ރަޖިސްޓަރ ކޮށްފައިވާ 61 ފަރާތަށް މީދޫގައި ވޯޓު ލެވޭނެ". ޝަރީފް ވިދާޅުވިއެވެ.\nPCR negative results hifaigen officials dhiyaee, Dh meedhoo ga Angsana ge vote foshi beheyey tho balamun midhanee, resort ah register kohfaivaa 61 faraathah meedhoo ga vote leveyne\nއަންނަ ހޮނިހިރު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިހާބަށް އޮފިޝަލުން ރިސޯޓްތަކަށް ފޮނުވުމުގެ މަސައްކަތް އީސީން މިއަދު ވަނީ ފަށާފައެވެ.\nވެލާވަރު ރިސޯޓަށް އީސީގެ އޮފިޝަލުން އެރުވުމަށް ދެކޮޅު ހެދީ ކީއްވެގެންކަން ސާފު ނުވާއިރު، އީސީގެ ރައީސް ކުރި ޓްވީޓަށް ރިޕްލައި ދިން މީހަކު ބުނީ، އެ މީހުން އެ ރިސޯޓަށް އެރުމުގެ ހުއްދަ ދީފައި ނުވަނީ ޕީސީއާރް ނައްސި ނަތީޖާ ނެތިގެން ކަމަށެވެ.\n"އަޅުގަނޑުމެން އެޗްޕީއޭގެ ގައިޑްލައިންއަށް ފޮލޯ ކުރަނީ، ޕީސީއާރް ނައްސި ނަތީޖާނެތި ކިހިނެއްތޯ އަޅުގަނޑުމެންނަށް އޮފިޝަލުން އެރުވޭނީ، އެޗްޕީއޭގެ ގައިޑްލައިނާއި ހިލާފަށް؟". އެ މީހާގެ ޓްވީޓްގައި ވެއެވެ.\nThi resort ge focal point bunee pcr test result othas hpa ge hudha libigeney rashah ereynee, mihaaru dhen meedhoo ah dhaan angaifin, varah try kurevunu huhdha libeytho, ehen ehves resort akun thi level ah oppose nukurey.\nޝަރީފް ވިދާޅުވީ، އެ ރިސޯޓުގެ ފޯކަލް ޕޮއިންޓުން ބުނާގޮތުގައި، ޕީސީއާރް ޓެސްޓް އޮތްކަމުގައިވިޔަސް، އެ ރިސޯޓަށް އެރޭނީ އެޗްޕީއޭގެ ހުއްދަ ލިބިގެން ކަމަށެވެ.\n"މިހާރު ދެން މީދޫއަށް ދާން އަންގައިފިން، ވަރަށް ކުރެވުނު ހުއްދަ ލިބޭތޯ، އެހެން އެއްވެސް ރިސޯޓަކުން ލި ލެވެލްއަށް އޮޕޯސް ނުކުރޭ". ޝަރީފް ވިދާޅުވިއެވެ.\nއޭޕްރީލް 8, 2021 17:10\nތިޔަ ބައިމީހުން އެއްވެސް ރަށަކައް ނާރުވަންވީ.\nއޭޕްރީލް 8, 2021 18:40\nޖޫރި މަނާ ކުރަން ވީމަ ގައިޑް ލައިންގަ ހިފާ ދަމާކަން އީސީ ޝަރީފައް ހަމަ ނޭންގެނީ ބާ؟ވެލާވަރު ރިސޯޓް އިން ތިކުރީ ކަން ކުރަން ވީ ގޮތަށް. ބަލަ އީސީން ޕާޓީ އަށް ވަންނަން ފޯމް ލީމަ ނަމުގެ އަކުރެއްގަ ތިކިނެތަސް ޤަބޫލް ނުކުރޭ ސޯ؟


Miadhu 164 meehaku Covid ah positive ve active case 2939 ah araifi | ThePress\nމިއަދު 164 މީހަކު ޕޮޒިޓިވްވެ އެކްޓިވް ކޭސް 2939 އަށް އަރައިފި\nމިއަދު ވެސް ގިނަ އަދަދެއްގެ މީހުން ކޮވިޑަށް ޕޮޒިޓިވް ވެއްޖެއެވެ. ވޭތުވެ ދިޔަ 24 ގަޑި އިރުގެ ތެރޭގައި 3000 ސާމްޕަލެއް ޓެސްޓް ކޮށްފައި ވާއިރު، މިއަދު 164 މީހަކު ކޮވިޑަށް ޕޮޒިޓިވް ވެފައިވާ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެއެވެ.\nއެޗްޕީއޭ އިން ބުނީ މިއަދު ޕޮޒިޓިވް ވި މީހުންގެ ތެރޭގައި ހިމެނެނީ މާލެ ސަރަހައްދުން ޕޮޒިޓިވް ވި 67 މީހަކާއި، ހިންގަމުން ދާ ރިސޯޓުތަކުން 24 މީހަކާއި މީހުން ދިރިއުޅޭ ރަށްރަށުން ޕޮޒިޓިވްވި 68 މީހަކާއި އިންޑަސްޓްރިއަލް ޕޮޒިޓިވްވި2މީހެކެވެ.\nމިއަދު ޕޮޒިޓިވްވި އަދަދު: 164\nހޮސްޕިޓަލުގައި އެޑްމިޓް ކޮށްފައިވާ މީހުންގެ އަދަދު: 90\nޕޮޒިޓިވްވި މީހުންގެ ޖުމްލަ އަދަދު: 27،084\nކޮވިޑް އެކްޓިވް ކޭސް: 2939\nބަލިން ރަނގަޅުވި މީހުންގެ ޖުމްލަ އަދަދު 24،065\nކޮވިޑް މަރުގެ ޖުމްލަ އަދަދު: 71\nއެޗްޕީއޭއިން ރެންޑަމް ސާމްޕަލް ނެގުން މިހާރު ވެސް މާލޭ އާއި އަތޮޅުތަކުގައި ކުރިއަށް ގެންދެއެވެ. އަދި ކޮވިޑް ކޭސްތަކެއް ފެނިގެން މިހާރު އަތޮޅު ތެރޭގެ 18 ރަށެއް ވަނީ މޮނިޓަރިންގެ ހާލަތުގައެވެ. އޭގެތެރޭގައި ތ. އަތޮޅުން7ރަށް ވަނީ މޮނިޓަރިން އަށް ލާފައެވެ. އެއީ ތިމަރަފުށީގެ އިތުރުން، ގާދިއްފުށި، މަޑިފުށި، އޮމަދޫ، ކިނިބިދޫ، ވޭމަންޑޫ، އަދި ވިލިފުއްޓެވެ.\nމީގެ އިތުރުން މޮނިޓަރިންގައި ހުރި ރަށްރަށަކީ ކ. އަތޮޅުން ހުރާ އާއި ހިންމަފުށި، މާފުށި، ގުޅި، ދިއްފުށު، ޅ. އަތޮޅުން ނައިފަރާއި ފެލިވަރާއި ހިންނަވަރު، އދ. އަތޮޅުން މާމިނގިލި، ބ. އޭދަފުށި، އއ. ބޮޑުފޮޅުދޫ އާއި މަތިވެރިއެވެ.\nމިއަދު 164 މީހުން ޕޮޒިޓިވްވި އިރު އިއްޔެ ވަނީ 253 މީހަކު ކޮވިޑަށް ޕޮޒިޓިވް ވެފައެވެ.\nރޯދަ މަހު ލުއިތައް ދިނުމާއެކު މާލެ ސަރަަހައްދުގައި ގިނަ ބަޔަކު ހަވީރު ފިންޏަށް ބުރު ޖަހަން ނުކުމެ އުޅޭ އިރު މަޑި އެރުވުމަށް ކުޑަކުދިން ގޮވައިގެން ދަރުބާރުގެ ބިއްދޮށުގައި ވާ ހުސްބިމަށް ގިނަ ބަޔަކު ގޮސް އުޅޭ ތަން ފެނެއެވެ. އަދި ރެސްޓޯރަންޓް ތަކުގައި ރޯދަ ވީއްލުމަށް ބުކިން ހަދައިގެން ދާ މީހުން ވެސް އަންނަނީ މި ދަނޑިވަޅުގައި އިތުރު ވަމުންނެވެ.


Fihaarathakun Dhey Bill Ge Sababun Uramathee Cancer Jehidhaane - Vaguthu\nފިހާރަތަކުން ދޭ ބިލްގެ ސަބަބުން އުރަމަތީ ކެންސަރު ޖެހިދާނެ!\nފިހާރަތަކުންނާއި ރެސްޓޯރެންޓްތަކުން ވިޔަފާރި ކުރުމުން ދޭ ބިލް ނުވަތަ ފައިސާ ދެއްކިކަމުގެ ރަސީދު އަދި އޭޓީއެމް އިން ފައިސާ ނެގުމުން އަންނަ ލިޔުން ހިމެނޭ ކަރުދާހުގައި އުރަމަތީ ކެންސަރާއި ސިކުނޑިއަށް ގެއްލުން ލިބޭ މާއްދާއެއް ހުންނަ ކަމަށް ދިރާސާތަކުން ދެއްކުމާއި ގުޅިގެން އެފަދަ ކަރުދާސް ބޭނުންކުރުން މަނާކުރަން އެމެރިކާގެ ނިއުޔޯކް އިން ތައްޔާރުވަމުން އެބަގެންދެއެވެ. މީގެ އިތުރުން ޕްލާސްޓިކް ކޮތަޅު ނިއުޔޯކްގައި މަނާކުރަން ވެސް މިހާރު އަންނަނީ ތައްޔަރުވަމުންނެވެ.\nނިއުޔޯކްގެ ސިޓީ ކައުންސިލުން ތައްޔާރުވަމުން އަންނަނީ ބިސްފީނަލް ނުވަތަ ބީޕީއޭ ހިމެނޭ ރިސިޕްތައް ބޭނުން ކުރުން މަނާ ކުރުމަށެވެ. އެފަދަ ރިސިޕްގައި ހިމެނޭ ކެމިކަލެއްގެ ސަބަބުން އުރަމަތީގެ ކެންސަރު ޖެހުމަށާއި ސިކުނޑިއަށް ވެސް ގެއްލުން ވާކަމަށް ބާރުލިބޭ ހެކިތަކެއް ފެނިފައިވާ ކަމަށް ސައިންސްވެރިން ބުނެއެވެ.\nޔުނިވަސިޓީ އޮފް މެސަޗޫސެޓްގެ ޕްރޮފެސަރެއް ކަމަށްވާ ކެތުރީނާ ރޭވެސް ވިދާޅުވީ ބީޕީއޭގެ ސަބަބުން އުރަމަތީގެ ކެންސަރު ޖެހޭ ކަން ޖަނަވާރު ބޭނުންކޮށްގެން ކޮށްފައިވާ ދިރާސާތަކުން ކަށަވަރު ކުރެވޭ ކަމަށެވެ. އަދި ބައެއް ދިރާސާތަކުން ދައްކާ ގޮތުގައި ބީޕީއޭގެ ސަބަބުން އޯޓިޒަމް އަށް ވެސް މަގުފަހިވާ ކަމަށް އޭނާ ވިދާޅުވިއެވެ. ނަމަވެސް އެކަން ކަށަވަރު ކުރަން އަދި އިތުރު ދިރާސާތައް ބޭނުން ވެއެވެ.\nނިއުޔޯކްގެ ލޯކަލް ކައުންސިލުން ފަހަކަށް އައިސް ގެންދަނީ އާއްމު ސިއްހަތައް ގެއްލުންވާނެ ފަދަ ކަންތައްތައް ހުއްޓުވުމަށް ގިނަ އަދަދެއްގެ ޤާނޫނުތައް ހަދަމުންނެވެ.\nފައިސާ ދެއްކިކަމުގެ ރިސިޕްކޮޅުގެ ސަބަބުން ކެންސަރަށް މަގުފަހިވާ ކަމަށް ބައެއް ދިރާސާތަކުން ދެއްކި ނަމަވެސް އެމެރިކާގެ ސަރުކާރުގެ ރަސްމީ އިދާރާތަކުން އަދި އެފަދަ ދިރާސާއެއްގެ މައްޗަށް ބިނާކޮށް އެއްވެސް ނިންމުމެއް ނިންމާފައެއް ނުވެއެވެ.\nޑިސެމްބަރު 6, 2019 11:14\nﷲ އިރާދަ ކުރެއްވި މީހަކަށް އިރާދަ ކުރެއްވި ކަމެއް ޖެހޭނީ ކޮންދިރާސާއެއްތަ؟\nޑިސެމްބަރު 6, 2019 14:09\nބަލަބަ އުރަމައްޗަށްހޭ ބިލްކުރަނީ! ބައްޔެއްނު!\nޑިސެމްބަރު 6, 2019 17:52\nމަ އަޖައިބުވެ އަންތަރީސް ހީވޭ😂 ސާބަހޭ ވަގުތު🤦\nޑިސެމްބަރު 6, 2019 19:15


Julian Assange America Aai Havaal Nukureveyne Kamah Hukum Koffi - Vaguthu\nއެމެރިކާގެ ސިއްރު އެތައް ހާސް ލިޔުމެއް ލީކްކޮށްލި ވިކިލީކްސްގެ ފައުންޑަރ ޖޫލިއާ އަސާންޖްގެ މައްޗަށް އެމެރިކާ އިން އުފުލާފައިވާ ޖާސޫސް ކުރުމުގެ ކުށުގެ ޝަރީޢަތް ކުރިއަށް ގެންދަން އޭނާ އެމެރިކާ ސަރުކާރާއި ހަވާލު ކުރަން އިނގިރޭސިވިލާތުގެ ކަމާބެހޭ ފަރާތްތަކަށް އަމުރު ކުރެވެން ނެތް ކަމަށް އިނގިރޭސިވިލާތުގެ ކޯޓަކުން ޙުކުމް ކޮށްފިއެވެ.\nއިނގިރޭސިވިލާތުގެ ޑިސްޓްރިކްޓް ކޯޓަކުން އިއްޔެ ކުރި ޙުކުމުގައި ބުނެފައި ވަނީ އަސާންޖް އެމެރިކާ އާއި ހަވާލު ކުރަން އަމުރު ކުރުމަކީ އަސާންޖްގެ ނަފްސާނީ ހާލަތު ހުރި ގޮތައް ބަލާއިރު ކުރެވިދާނެ ކަމެއް ނޫން ކަމަށެވެ. އަސާންޖް އެމެރިކާ އާއި ހަވާލު ކުރަން ކޯޓުން އަމުރުކޮށްފިނަމަ އަސާންޖް އަމިއްލަ އަށް މަރުވުން ފަދަ ކަމެއް ކޮށްފާނެ ކަމަށް ކޯޓުގެ ޙުކުމުގައި ވެއެވެ.\nއަސާންޖް އެމެރިކާ ސަރުކާރާއި ހަވާލު ކުރެވެން ނެތް ކަމަށް ކޯޓުން ޙުކުމް ކުރުމުން އަސާންޖްގެ ސަޕޯޓަރުން ވަނީ އެކަމަށް މަރުހަބާ ކިޔާފައެވެ. ނަމަވެސް ސިއްހީ ސަބަބުތަކެއް ދެއްކުމަށްފަހު އެފަދަ އަމުރެއް ނެރުމުން އަސާންޖްގެ ސަޕޯޓަރުން ގެންދަނީ ނުރުހުން ފާޅުކުރަމުންނެވެ.\nއެމެރިކާގެ އޮފިޝަލުން ވަނީ އަސާންޖް އެމެރިކާއާއި ހަވާލު ކުރަން ނުޖެހޭނެ ކަމަށް ކުރި ޙުކުމް އިސްތިއުފާނު ކުރާނެކަމަށް ބުނެފައެވެ.\nކަފާލާތައް ފިލި މައްސަލައިގައި އަސާންޖް މިހާރު ވެސް ހުރީ އިނގިރޭސިވިލާތުގެ ޖަލެއްގައެވެ. އެމައްސަލައިގައި އޭނާ 50 ހަފްތާއަށް ޖަލަށް ލާން ޙުކުމް ކުރީ 2019 ވަނަ އަހަރުގެ މެއި 01 ވަނަ ދުވަހު އެވެ.\nއެމެރިކާ އިން ވަނީ އަސާންޖްގެ މައްޗަށް 17 ދައުވާއެއް އުފުލާފައެވެ. އަސާންޖްގެ ވަކީލުން ވިދާޅުވާ ގޮތުގައި އޭނާ އެމެރިކާ އާއި ހަވާލުކޮށް އެމެރިކާގައި އޭނާގެ މައްޗަށް ޝަރީޢަތް ހިންގައިފިނަމަ 175 އަހަރުގެ ޖަލު ޙުކުމެއް އައުން އެކަށީގެންވެއެވެ.\nއަސާންޖް އެމެރިކާ އާއި ހަވާލުކުރުމާއި ގުޅޭ ގޮތުން އިނގިރޭސިވިލާތުގައި ކުރިއަށް ގެންދިޔަ ޝަރީޢަތުގައި އަސާންޖްގެ ވަކީލުން ބުނެފައި ވަނީ އަސާންޖް އެއްވެސް ކޮމްޕިއުޓަރެއް ހެކް ކުރިކަމުގެ ސާބިތު ހެއްކެއް ނެތް ކަމަށާއި އަދި އަސާންޖްގެ ސަބަބުން އެއްވެސް މީހެއްގެ ފުރާނައަށް ނުރައްކާ ވާވަރުގެ ކަމެއް ކުރިމަތިވެފައި ނެތް ކަމަށެވެ.\nޖޫލިއާ އަސާންޖް އެމެރިކާ އާއި ހަވާލުކޮށްފިނަމަ އެއީ ނޫސްވެރިކަމުގެ މިނިވަންކަމަށް ފަހުގެ ތާރީޚެއްގައި އެޅިގެންދާނެ އެންމެ ބޮޑު ހުރަހަށް ވެގެންދާނެ ކަމަށް ޙައްޤުތައް ހޯދަން ވަކާލާތު ކުރާ ޖަމިއްޔާތަކުން ބުނެއެވެ.


Meehunge Samaalukan Hoadhan Hedhi Tiktok Video, Maru Nuvee Hama Kiriya! - Vaguthu\nޓިކް ޓޮކް ވީޑީއޯ އެއް ހަދަން އުޅުމުގެ ތެރޭގައި ކިރިޔާ ސަލާމަތްވި މީހާ\nޓިކްޓޮކް އަކީ ދުނިޔޭގެ ގިނަ ބަޔަކު މުނިފޫހި ފިލުވުމަށާއި އެހެން މީހުންނަށް އެމީހުންގެ ހުނަރު ދައްކާލުމަށް ބޭނުން ކުރަމުން އަންނަ އެޕްލިކޭޝަނެކެވެ. މީހުން ހެއްވާލާ ފަދަ ވީޑީއޯތަކާއި ގައިން ހީބިހި ނަގައިގެންދާ ފަދަ ވީޑީއޯ ކުޅެލުމަކީ އެފަދަ މީހުންނަށް މާ ބޮޑު ކަމަކަށް ނުވެއެވެ.\nއެހެން ނަމަވެސް ނޭނގޭ ހަގީގަތަކީ އެފަދަ ވީޑިއޯ ނަގަން އުޅުމުގެ ތެރޭގައި ކިތައް މީހުންނަށް ގެއްލުން ވެ، ކިރިޔާ މަރުން ސަލާމަތް ވެފައިވާ ކަމެވެ. އެފަދަ ވީޑިއޯ ހަދާއިރު ބައެއް ފަރާތްތަކަށް މިދެންނެވި ކަންތައް ދިމާވެއެވެ. އެހެން ނަމަވެސް އެފަދަ މީހުން އެ ކަހަލަ ވީޑިއޯ އާއްމު ނުކުރެއެވެ.\nމިހާރު މީސްމީޑިއާގައި ދައުރުވަމުން އަންނަ ވީޑިއޯ އަކުން ފެންނަ ގޮތުގައި ޓިކްޓޮކް ވީޑީއޯއެއް ހަދަން އައިސް ފެންގަނޑަކަށް އެރިގެން އުޅުނު މީހަކު މަރުނުވަނީ ހަމަ ކިރިޔާއެވެ.\nޖާސަން ކްލާކް އަކީ ހަތަރު ލައްކަ އަށް ވުރެ ގިނަ މީހުން ޓިކްޓޮކް ގައި އޭނާ ފޮލޯ ކުރަމުން އަންނަ މަޝްހޫރު މީހެކެވެ. އޭނާ ބުނެފައިވަނީ އެ އައިސް ގަނޑުތެރޭ އޭނާ ފީނަން ފެށިތާ މާ ގިނަ އިރު ނުވަނީސް ލޯ އެއްކޮށް އައިސް ވެފައިވާ ކަމަށެވެ. އަދި ތަންތަން ސާފު ނުވުމުން އޭނާ ފޭބި ތަން ގެއްލުނު ކަމަށެވެ.\nއޭނާ ވަނީ އެ ވީޑިއޯ އިންސްޓަގްރާމަށް ލާފައެވެ. އަދި އޭގައި އޭނާ ވަނީ އޭނާ އަށް ކުރެވުނު ހިތި ތަޖުރިބާގެ ވާހަކަ ބުނެދީފައެވެ. އޭނާ ލޯ ފުސްވެގެން ވަކި ހިސާބަކުން ނޭވާ ހާސްވާން ފެށީ އެތަނަށް ފޭބި ތަން ނުފެނިގެންނެވެ.\nވީޑިއޯ އިންސްޓަރާމަށް ލުމުން2ލައްކަ އަށް ވުރެ ގިނަ މީހުން ވަނީ އެ ވީޑިއޯ ބަލާފައެވެ. އަދި ގިނަ ބަޔަކު ބުނެފައިވަނީ ފޮލޯވާސް ހޯދަން އެފަދަ ކަންތައް ނުކުރުމަށެވެ. އަދި ގިނަ ބަޔަކު ބުނަނީ އެހެން މީހުންގެ ސަމާލުކަން ހޯދަން ކުރާ ކަމަކުން މީހާގެ ނަފްސަތް ގެއްލުން ލިބޭ ފަދަ ކަންތައް ނުކުރުމަށެވެ.


Breaking: France In Coronavirus Fenijje - Vaguthu\nފްރާންސް އިން ކޮރޯނާ ވައިރަސް ފެނިއްޖެ\n4 ހަފްތާ ކުރިން ( ޖެނުއަރީ 25, 2020 )\nހަލުވި ކަމާއެކު ފެތުރެމުން އަންނ ކޮރޯނާ ވައިރަސްަ ފްރާންސް އިންވެސް ފެނިއްޖެއެވެ. މިއީ ޔޫރްޕްގެ ޤައުމަކުން މިވައިރަސް ފެނުނު ފުރަތަމަ ފަހަރެވެ. މިހާތަނަށް ދެ މީހަކު މި ވައިރަސް ޖެހިފައިވާ ކަމަށް ބޭރުގެ މީޑިޔާތަކުން ރިޕޯޓްކުރެއެވެ.\nމިވައިރަސް މިއަދު ވަނީ ރާއްޖެ ހިމެނޭ ސަރަހައްދު ކަމަށްވާ، ސައުތް އޭޝިޔާގެ ޤައުމެއް ކަމަށްވާ ނޭޕާލް އިންވެސް ފެނިފައެވެ.\nފްރާންސްގައި މިވައިރަސް ފެތުރެމުންދާކަން އެޤައުމުގެ ސިއްޙީ ކަންކަމާ ބެހޭ އިދާރާއިންވަނީ ޔަޤީކޮށްދީފައެވެ. ޔޫރަޕްގެ ފުރަތަމަ ކޭސް މިއަދު ފްރާންސްއިން ފެނުނުއިރު، މިއަދު އިނގެރޭސިވިލާތުންވަނީ މިވައިރަސްއަށް ޝައްކު ކުރެވޭ 14 މީހަކު ޓެސްޓް ކޮށްފައިވާ ކަމަށާއި އަދި ބަލި ނެތް ކަމަށް ތަޙްލީލްތަކުން ދައްކާފައިވާ ކަމަށް ބުނެފައެވެ.\nޗައިނާގެ ވުހާން އިން މިދިޔަ މަހު ފަހުކޮޅު ފެނުނު ކޮރޯނާ ވައިރަސް ހުއްޓުމެއްނެތި އަދިވެސް ފެތުރެމުން ދާއިރު ބަލި ކޮންޓްރޯލް ކުރަން ޗައިނާ އިން ވަނީ ބައެއް ސިޓީތަކުން ބޭރަށް ދަތުރު ކުރުން މަނާކޮށްފައެވެ. އަދި އެސިޓީތަކަށް ދަތުރު ކުރެވެން ހުރި ހުރިހާ މަގެއް ވަނީ ބަންދުކޮށްފައެވެ.\nދުނިޔޭގެ ގިނަ ގައުމުތަކުގެ އެއާޕޯޓްތަކުގައި މިހާރު ވެސް ފަސެންޖަރުން ސްކްރީން ކުރުން ކުރިއަށް އެބަގެންދެއެވެ.\nޖެނުއަރީ 25, 2020 09:07


SunOnline: ''Baiskoafu'' aa eku ''Huvaa'' ge trailer ves!\n"ބައިސްކޯފު" އާއެކު "ހުވާ"ގެ ޓްރެއިލާ ވެސް!\nމުޙައްމަދު މުސްޠަފާ 09 Nov 2018, 10:11\n"ހުވާ" ގެ ޕޯސްޓަރެއް...\nއަންނަ ހަފްތާގެ ހޯމަ ދުވަހު ލޯންޗުކުރުމަށް ހަމަޖެހިފައިވާ "ބައިސްކޯފު" އެޕްލިކޭޝަން ލޯންކުރުމަށް ބާއްވާ ހަފްލާގެ ތެރެއިން ފާތިމަތު ނަހުލާ(ނަހޫ)ގެ ވެބް ސީރީޒް "ހުވާ"ގެ ޓްރެއިލާ ވެސް ރިލީޒްކުރާނެ ކަމަށް ނަހޫ ބުނެފިއެވެ.\n"ބައިސްކޯފު" އަކީ ދިވެހި ފިލްމީ ދާއިރާއަށް ބޮޑު އިންގިލާބެއް ގެންނާނެ އެޕަކަށް ވާނެއެވެ. ގިނަ ކެޓަގަރީތަކެއް ހިމެނޭ ގޮތަށް ތައްޔާރުކޮށްފައިވާ އެ އެޕަށް އަންނާނެ ފުރަތަމަ ދިވެހި ވެބް ސީރީޒް އަކަށް ވާނީ ނަހޫގެ "ހުވާ" އެވެ.\n"ހުވާ" ގެ ޕޯސްޓަރެއްގައި އައްޔަ އަދި ޝީލާ...\n"ސަން"އަށް މައުލޫމާތު ދެމުން ނަހޫ ބުނީ، އެޕް ރިލީޒްކުރުމަށް ބާއްވާ ހާއްސަ ހަފްލާގެ ތެރެއިން "ހުވާ"ގެ ޓްރެއިލާ ވެސް ބެލުންތެރިންނަށް ދޫކޮށްލާނެ ކަމަށާއި އެ ޓްރެއިލާއަކީ ވަރަށް ހާއްސަ ޓްރެއިލާ އަކަށް ވާނެ ކަމަށެވެ. މީގެ ކުރިން ވަނީ "ހުވާ"ގެ ޓީޒާ އާއި ބައެއް ޕޯސްޓަރުތައް ވެސް އާންމުކޮށްފައެވެ.\n"ހޯމަ ދުވަހުގެ ރޭ ރިލީޒްކުރާ ޓްރެއިލާ އިން ވެސް "ހުވާ" ގެ ބޮޑު ކަން އަދި ވަރުގަދަ ސީރީޒް އެއްކަން އިނގޭނެ،" ކާމިޔާބު ޓިވީ ޑްރާމާ ތަކެއް ގެނެސްދީފައިވާ ނަހޫ ބުންޏެވެ.\n"ހުވާ"ގެ މަންޒަރުތައް ނަގާފައިވަނީ ކ.ގުރައިދޫގެ އިތުރުން މާލެ އަދި ވިލިމާލޭގައެވެ. މިހާރު ޕޯސްޓު ޕްރޮޑަކްޝަންގެ މަސައްކަތް ބާރަށް ކުރިޔަށް ދާއިރު ޑަބިންނާއި އެޑިޓިން ވެސް ދަނީ ކުރިޔަށެވެ. އެ ސިރީޒް އެޑިޓް ކުރަނީ ޔޫސުފް ޝަފީއު(ޔޫއްޕެ) އާއި މުހައްމަދު ފައިސަލް އަދި ނަހޫއެވެ.\nނަހޫ އާއި ފައިސަލް ޑައިރެކްޓްކުރާ "ހުވާ"އަކީ ބޮޑު ބަޖެޓަކާއެކު ބޮޑު ކާސްޓެއް ވެސް ބައިވެރިކޮށްގެން ހަދާފައިވާ ސީރީޒެކެވެ.\n"ބައިސްކޯފު" އެޕް ލޯންޗުކުރާތާ ފަނަރަ ވަރަކަށް ދުވަހުގެ ތެރޭގައި "ހުވާ" ދައްކަން ފަށާނެ ކަމަށް ނަހޫ ބުންޏެވެ.\n"ބައިސްކޯފު" އެޕު ވާނީ ރާއްޖޭގައި އަލަށް އުފެދޭ "މަލްޓި އެންޓަޓެއިން" އެޕްލިކޭޝަނަށެވެ. އެ އެޕުން ދިވެހި ލަވައިން ފެށިގެން ގޮސް ޓީވީ ޗެނަލްތައް ލައިވްކޮށް ވެސް ބަލާލެވޭނެއެވެ.\nވާހަކަ، ދިވެހި ޑްރާމާ، ދިވެހި ފިލްމު، ކުޑަކުދިންނަށް ހާއްސަ ކެޓަގަރީއެއް އެއްވެސް އެ އެޕްގައި ހިމެނޭއިރު "ބައިސްކޯފު"ގެ ޓީމުން ވެސް އަންނީ ލޯންޗުކުރާ ހަފްލާއަށް ވަރަށް ބޮޑަށް ތައްޔާރު ވަމުންނެވެ.\n"ހުވާ" ގެ ޕޯސްޓަރެއްގައި ޔޫއްޕެ...\nމިއަހަރުގެ ފިލްމު އެވޯޑަށް އިންތިޒާރު ކުރަމުން ދިޔަ މީހުން އެއްގޮތަކަށް ވެސް އެވޯޑު ކެންސަލް ވީމައި ދެރަވެ ހާސްވާނެ ކަމެއް ނެތެވެ. އަންނަ ހޯމަ ދުވަހުގެ ރޭ އެއަށް ވުރެއް ހާއްސަ ވާނެއެވެ. ފިލްމީ ދާއިރާގެ އިސްފަރާތް ތަކާއި މުނިފޫހިފިލުވަައި ދިނުމުގެ ދާއިރާގައި އުޅޭ ގިނަ ފަރާތްތައް ރެޑް ކާޕެޓް މަތިން ފެންނާނެއެވެ.


Dho?! STORY: Neyngi yaaru vakivee. Ep7.\n"މިއީ ކާކުގެ ގެއެއްތަ؟" ޕޯޓިކޯގައި މަޑުކޮށްގެން ހުރެފައި މަލަކު އަހާލިއެވެ.\n"ނޭނގެ، މުޝްތާފް ކަންނޭނގެ، މިގެއަކު އިތުރު މީހަކު ނުވެސް އުޅޭ، މެއިޑް އެކަނި ހުރީ، މަލަކު ކީއްވެތަ އަވަހަށް ދާން ބުނީ، ކާން މަޑުކުރަން ބުނެފައި އޮއްވާ،" ޒައިނީ މަލަކުގެ ކައިރިއަށް ޖެހިފައި ސިއްރުން ވާހަކަ ދެއްކިއެވެ.\n"ޒައި ހެދުން ޗޭންޖުކުރީތަ؟" ޒައިނީއަށް ބަލާފައި މަލަކު އަހާލިއެވެ. ޒައިނީ ލައިގެން ހުރި ހުދު ޓީޝާރޓާއި ހަރުވާޅުކޮޅަށް ޒައިނީ ބަލާލިއެވެ. "ހޫމް، މިގެއިން ދިން އެއްޗެއް؟" ޒައިނީ ބުނެލިއެވެ. ހިތާއި ހިތުން ޝުކުރުކުރެވުނީ މުޝްތާފް ބެހެއްޓި ގާތްކަމަށެވެ.\n"ޒައި، އެކަނި އުޅޭ މީހެއްގެ ގެއިން އަންހެންކުދިންގެ ހެދުން ހުރުމުގެ މާނައަކީ ކޮބާ؟ އޭނަގެ އަލަމާރީގައި އަހަންނަށް ހެޔޮވަރު ހެދުންވެސް ހުންނާނެޔޯ ބުނި، އަހަންނަށް ހީވަނީ..." މަލަކު އަވަހަށް ހުއްޓައިލިއެވެ. އޭނާގެ ބަނޑުން އެވާހަކަ ނިކުމެދާނެތީ ފަސްޖެހެވުނީއެވެ. އެމީހުންގެ ސިއްރު ސިފަތައް ޒައިނީ ކައިރީ ބުނަން ހިތް ދެކޮޅު ހެދިއެވެ. ދިމާވާނެ މައްސަލަތަކުގެ މަތިން ސިކުނޑި ހަނދާންކޮށްދެން ފެށިއެވެ.\nމުޝްތާފް އަކީ އެކަނި މާއެކަނި އުޅޭ މީހެއްގެ ގޮތުގައި ފާހަގަވެފައިވާތީ މަލަކު ހިތުގައި ޝައްކުތަކެއް އުފެދުނެވެ. އެގޭގައި އަންހެންކުދިންގެ ހެދުން ހުރީ އެގެއަށް އަންހެންކުދިން ގެނެސް ހަދާތީކަން ހިތް ޔަޤީންކޮށްދިނެވެ. "އެއް ފޮތި ފޭލިން ކަނޑާ ފޮތި ހުންނާނީ އެއްގޮތަށް" ދަތްވިކައިގަނެފައި މަލަކު އަމިއްލަ ނަފްސަށް ބުނެލިއެވެ. އާދިލްގެ ކޮޓަރިން ފެނުނު "ހުރަސް" ޕެކެޓްތަކަށްފަހު އާދިލް އާއި މެދު ދެކުނު ގޮތް ބަދަލުވިއެވެ. މުޝްތާފްގެ މައްޗަށްވެސް ހިތް ނުބައިވިއެވެ. މިއަދު އާދިލްގެ ޖަނަވާރުކަން ފެނި މިރަށްމަތިންވެސް ފޫހިވެއްޖެއެވެ.\n"ނޭނގެ، އަހަންނަށް ހީވަނީ ޝާނީގެ ހެދުންކަންނޭނގެ މިއީ،. އޭނަ އަހަރެމެންނާއި އެއްވަރެއްނު ވާނި. އެކަމާއިތަ ވިސްނަންވީ؟ އަހަންނަށް ކީ މީ ކޮންމެ މީހެއްގެ ހެދުމަކަށްވިއަސް. އަހަންނަށް ހީވަނީ މި ހެދުމުގައި މުޝްތާފްގެ ގައިގެ ވަސްދުވާހެން." ޒައިނީ ބުނެލިއެވެ. ކާރު އައިސް މަޑުކުރީ އެމީހުންނާއި ދާދި ކައިރީގައެވެ. ކާރަށް އަރަމުން މަލަކު އަތްޖައްސައިލީ އޭނާ ލައިގެން ހުރި ހެދުމުގައެވެ. ހެދުން ތެމިފައިވާތީ ހީކަރުވާގޮތެއް އެބަހުއްޓެވެ. އޭނާ ކުޅިއަށް ނޭރުނުނަމަވެސް އާދިލްގެ ސަބަބުން އޭނާގެ ހެދުން ތެމުނެވެ. ދެން އޭނާ އުފުލީ މުޝްތާފްއެވެ. ކުޅިއަށް އެރި ތެމިފައިހުރެގެންވިއަސް މުޝްތާފް ފަހެއް ނުޖެހުނެވެ. ކާރަށް އަރާފައި ބަލާލިއިރު މުޝްތާފް އިނީ ލޯގަނޑަށް ބަލާށެވެ. އެގެއިން ނިކުމެގެން ދާންފެށުމުން މުޝްތާފްއަށް ޝުކުރުއަދާނުކުރެވޭކަން މަލަކު ހިތަށް އެރިއެވެ. އެކަމަކު އޭނާގެ ދުލުން އެހެން ބުނަން ފަސްޖެހެވުނެވެ. މަލަކުގެ މައްޗަށް މުޝްތާފްގެ ހިތުގައި އޯގާތެރިކަން އުފެދުނީކަމާއިމެދ ު ޝައްކެވެ. އެދުމެއް ނެތި ވެދުމެއް ނުކުރާނެއޭ ބުނެއެވެ. މަލަކު އަށް ފަރުވާދޭން ހޮސްޕިޓަލަށްވެސް ފޮނުވާލެވުނީހެވެ. މުޝްތާފް އެވަރަކުން އުޅުނީ ކީއްވެކަން ހިތަށް އެރުމުން މަލަކުއަށް ލިބުނީ ފޫހިކަމެކެވެ.\nގެއާއި ހަމަޔަށް ދެވެންދެން މަލަކު އަށް ލިބުނު އަނެއް ނުތަނަވަސްކަމަކީ އޭނާގެ ފޯނު ނެތުމެވެ. ސައްޔާރު އޭނާއަށް ގުޅާނެކަން ޔަޤީނެވެ. މަލަކުގެ ޚަބަރެއް ނުވެގެން ސައްޔާރު ހުންނާނީ ދެރަވެފައިކަންނޭނގެއެވެ. ކޮޓަރިއަށް ވަދެފައި މަލަކު އެދުނީ ޒައިނީގެ ފޯނު ދިނުމަށެވެ. ސައްޔާރުއަށް ގުޅާފައި ފޯނު ގެއްލުނު ވާހަކަ ބުނަން ބޭނުންވިއެވެ.\nޒައިނީ މަންމަ ކައިރިއަށް ގޮސް އާއިރު މަލަކު އިނީ ޚިޔާލަކަށް ގެއްލިފައެވެ. މަލަކުގެ އުނގުތެރޭ ޒައިނީގެ ފޯނު އޮތެވެ. މަލަކު އިނީ ސައްޔާރު ފޯނު ނުނެގީތީ އެކަމާއި ކަންބޮޑުވެފައެވެ. ޒައިނީ ކައިރީގައި މަލަކު ބުނީ ސައްޔާރު ފޯނު ނުނަގާ ވާހަކަ އެކަންޏެވެ. މިގަޑިއަކީ ސައްޔާރު ޑިއުޓީ ގަޑިއަށް ވެދާނެ ނޫންހޭ ޒައިނީ ބުނެލިއެވެ.\nކޮޓަރީގައި ޓަކިދިންހެ ހީވެ އާދިލް ބޯހިއްލާލިއެވެ. އޭނާގެ އަތްމަތީ އޮށޯވެ އޮތް ޒާނަ މޫނު ގެނެސް އާދިލްގެ މޭގައި ޖައްސާލިއެވެ. ގިނައިރު ސަކަރާތުގައި އުޅުމުގެ ސަބަބުން ޒާނަ ވަނީ ވަރުބަލިވެފައެވެ. ފެންވަރައިގެން އައިސް އޭސީގެ ފިނިކަން ގަދަ ކޮޓަރީގައި އޮތުމުން އިތުރަށްވަނީ ކަންނެތްކުރުވާފައެވެ. އާދިލް ތެދުވާން އުޅުމުން ޒާނަ ހުއްޓުވިއެވެ.އާދިލް ތެދުވީ އޭނާގެ ކޮޓަރީގައި ޓަކިދޭން ކޮންމެ މީހަކަށް ނުކެރޭނެކަން އެނގޭތީއެވެ. ގޭގައި ގެންގުޅޭ މީހަކު އޭނާގެ ކޮޓަރި އާއި ހަމަޔަށް ނާންނާނެއެވެ.\nކޮޓަރީގެ ދޮރު ހުޅުވުމުން ފެނުނީ ދޮރުމަތީގައި ހުރި މުޝްތާފްއެވެ.\n"ވާހަކައެއް ދައްކާލަންވެގެން." އާދިލް ގެ މޫނަށް ބަލަންހުރެފައި މުޝްތާފް ބުނެލިއެވެ. ދެން ދެޖީބަށް އަތްޖަހައި ހަމަޖެހިލިއެވެ. އާދިލް ބޯޖަހާލާފައި ކޮޓަރި ތެރެއަށް ދެމިގަތެވެ. ޓީޝާރޓެއް މަހާލަމުން ޒާނަގެ ކައިރިއަށް ގުދުވިއެވެ. ޒާނަ އޮތީ ނިދި ނިދިއެވެ. "ނުނިދައްޗެ، ވަރަށް އަވަހަށް އަންނާނަން." ޒާނަގެ މޫނަށް ނޭވާ އެޅޭހާ ކައިރިވެފައި އާދިލް ބުނެލިއެވެ. ދެން އަވަހަށް ބެލީ މުޝްތާފްގެ ކައިރިއަށް ދެވޭތޯއެވެ.\nއާދިލް ފެންޑާއަށް ނިކުންއިރު މުޝްތާފް ހުރީ އުނަގަނޑާއި ހަމަޔަށް ރާނާފައި ހުރި ފާރުބުރީގައި އަތް އަޅުވާލައިގެންނެވެ. އޭނާގެ ނަޒަރު ހުއްޓިފައިވަނީ ދުރުން ފެންނަން އޮތް ހިތްގައިމު މަންޒަރަށެވެ. ބިޔަކޮށް ހެދިފައި ހުރި ހިޔާދޭ ބޮޑެތި ގަސްތަކާއި މަލަމަތިން ފެށިގެން ފެންނަންހުރި ރުއްގަހަށެވެ. ކަނޑުން ބިންދާ ރާޅުތަކަށެވެ. ކަނޑުގެ ބިރުވެރިކަން ހިތަށް ނުގެނެސް ފަހިކަމާއި އެކު ދަތުރުކުރަމުން ދިޔަ އެކި ވަރުގެ އުޅަނދުތަކަށެވެ. އާދިލް އައިސް ހުއްޓުމުން މުޝްތާފް ބަލާލިއެވެ.\n"ކިހިނެއްވީ؟" އާދިލް އަހާލިއެވެ. މުޝްތާފް އަންނާނީ ބޮޑު ކަމަކައިގެންކަން އާދިލް ހިތް ބުނަމުން ދިޔައެވެ.\n"މަންމަ ބުނި ފޮޓޯނަގާކުއްޖާއަށް ނާދެވުނު ވާހަކަ." މުޝްތާފް ބުނެލިއެވެ. އާދިލް ކަންބޮޑުވިކަން މޫނުމަތިން ފެނުނެވެ. ކައިވެނީގެ ކަންތައް އެންމެ ފުރިހަމައަށް ދިއުމަށް އޭނާ ބޭނުންވެއެވެ. "އެންމެ ދުވަހަކަށްވެފައި އޮއްވާ ދެވަނަ މީހަކު ހޯދާނީ ކިހިނެއް؟ އިއްޔެ އާއި ހަމަޔަށް އޭނާ ހުރީ އަންނަގޮތަށް." އާދިލް ބުނެލިއެވެ. އޭނާ ނުތަނަވަސްކަން ދިޔައީ އިތުރުވަމުންނެވެ. ކައިވެނީގެ ރަސްމިއްޔާތުގެ ގިނަ ހަނދާންތައް އުމުރަށްވެސް ރައްކާކުރަން ބޭނުމެވެ. ގޭތެރޭގައި ފެންނަގޮތަށް ބަހައްޓަން ބޭނުމެވެ. ބަޔަކަށް ދެއްކުމުގެ ނިޔަތުގައި ވިއަސްމެއެވެ.\n"އަހަރެން ހަމަޖައްސާނަން." މުޝްތާފްގެ މޫނަށް އާދިލްއަށް ބަލާލެވުނެވެ. މުޝްތާފްއަށް އެކަން ހައްލުކުރެވޭއިރު އެވާހަކަ އާދިލްއާ ހަމަޔަށް ގެނައުމުގެ ބޭނުމަކީ ކޮބައިހެއްޔެވެ؟ "މަންމަ އެދުނީ އަހަރެން ކައިރީ، މަންމަ އެދުނުގޮތަށް އެކަން އަހަރެން ހަމަޖައްސައިދޭނަން، އާދިލް ކައިރީ ބުނަން ބޭނުންވީ އާދިލް ވަކި މީހަކު ގެންނަން ބޭނުންވެދާނެތީ، ދެޓްސް އިޓް،" މުޝްތާފް ކިޔައިދިނެވެ.\n"ނޫން، ބޭބެއަށް ރަނގަޅު މީހަކު އަހަންނަށްވެސް އޯކޭ." އާދިލް ހިނިތުންވެލަމުން ބުނެލިއެވެ. އޭނާގެ ބޮލުގެ ރިހުން ފިލައި ދިޔައެވެ. އާދިލް ކޮޓަރިއަށް ދިއުމުގެ ހުއްދައަށް އެދުނެވެ. މުޝްތާފް ބޯޖަހާލާފައި ހުއްދަ ދިނެވެ. އާދިލް ދިޔަފަހަތުން މުޝްތާފް ހިނގައިގަތެވެ.\nބޮޑު ވަށިގަނޑެއްގެ ކުނި ހިފައިގެން ގޭގައި މަސައްކަތްކުރާ މީހަކު މުޝްތާފްގެ ކުރިމަތިން ދިޔައީ އޭނާ ގެއިން ނިކުމެ ނިކުމެ ހުއްޓައެވެ. އެމީހާއަށް ގޮވާ މުޝްތާފް ހުއްޓުވިއެވެ. ކުނިވަށިގަނޑު ބަހައްޓަން އެންގިއެވެ. އެމީހާގެ މޫނުމަތިން ފެނުނީ އެބުނި އެންގުން ޤަބޫލުނުކުރެވިފައިވާ ކަމެވެ. އެކަމަކު މުޝްތާފް އެދުނު ފަދައިން އޭނާގެ ހަރަކާތްތައް ބެހެއްޓިއެވެ.\nވަށިގަނޑު ތެރެއިން މުޝްތާފް ގުދުވެފައި ނެގީ ފޯނެކެވެ. ސްކްރީން ކުދިކުދިވެ ހަލާކުވެފައިވާ ފޯނެކެވެ.\n"މިއީ ކޮންތާކުން ނެރުނު ކުންޏެއް؟" މުޝްތާފް އަހާލިއެވެ. ކުޑަކޮށް ޖެހިލުންވެފައި ޖަވާބު ދޭން އުދަނގޫވެފައި އެމީހާ ހުއްޓެވެ.\nޒާނަގެ އަތު ތެރެއަށް އާދިލް އައިސް ވެއްޓިގަތެވެ. ދެމީހުން އެކަކު އަނެކަކުގެ ފަރާތުން ހިތްހަމަޖެހުމާއި އުފާ ހޯދަމުން ދިޔައެވެ. ރަސްމީ ކުލައެއްގައި އެކަކު އަނެކަކު މިލްކުވާން އޮތީ އެންމެ ދުވަހެކެވެ. އެހެންވިއަސް ކެއްތެރިކަން ދެމީހުންގެ ކިބަޔަކުވެސް ނެތެވެ. މިއީ އަލަށް ދެމީހުންގެ މެދުގައި ހިނގާކަމެއްހެން ހިއެއްނުވެއެވެ.\nއާދިލް ސިއްސައިގެން ދިޔައީ ދޮރުގައި ނިކަން ބާރަށް ޖެހިއަޑަށެވެ. ހީވަނީ ކޮޅުފައިން ޖެހިހެންނެވެ. އަވަހަށް ޒާނަ އާއި ދުރަށް ޖެހެވުނެވެ. ދޮރާއި ދިމާލަށް ދެވުނީ ދުވެފައި ކަހަލަ ގޮތަކަށެވެ. ކިރިޔާ ދޮރުގެ ތަޅަށް އަނބުރާލެވުނުކަމެވެ. ދޮރުފަތް ކޮއްޕާލިލެއް ބާރުކަމުން އާދިލްއަށްވެސް ފަހަތަށް ފިޔަވަޅެއް އަޅާލެވުނެވެ. ދޮރު ހުޅުވާފައި މުޝްތާފް އެތެރެއަށް ދެމިގަތެވެ.\n"ޒާނަ، އަހަރެން މިއައީ އާދިލް އާއި ވާހަކަ ދައްކަން؟" މުޝްތާފް އަށް ޒާނަ ފެނުމާއި އެކު ބުނެލިއެވެ. ޒާނަ ތެދުވެ އަވަހަށް ނިކުންނަން ހިނގައިގަތެވެ. ޒާނަ ނިކުމެފައި ދޮރު ލެއްޕިއަޑާއި އެކު އާދިލް އުޅުނީ ވީ ކިހިނެއްތޯ އަހާށެވެ. އޭގެކުރިން މުޝްތާފް ޖީބުން ނެގީ ފޯނެވެ.\n"މިއީ މަލަކުގެ ފޯނެއް ނޫންތަ؟" މުޝްތާފް ދައްކާލީ ދެންމެ ވަށިގަނޑުތެރެއިން ނެގި ފޯނެވެ. އާދިލް އެ ފޯނަށް ބަލާލިއެވެ.\n"ކިހިނެއް އެނގުނީ؟" އާދިލް އަތް ގެންދަން އުޅުނީ އެފޯނާއި ދިމާލަށެވެ. އޭގެކުރިން މުޝްތާފް ފޯނު ގެންގޮސް ޖީބަށް ލިއެވެ.\n"މިއަދު މަލަކު ހޭނެތުމުގައި އާދިލްގެ އަތެއް ވާނެތަ؟" މުޝްތާފް އަހާލިއެވެ. އާދިލް ހަމަޖެހިލަން މަސައްކަތްކުރިއެވެ. މަލަކު މީހަކަށް ކިޔައިނުދޭހާ ހިނދު އެކަން އެއްވެސް މީހަކަށް ނޭނގޭނެކަމުގެ ޔަޤީންކަން އޮތެވެ.\n"އަހަންނަށް ތި ފޯނު ފެނުނީ މަލަކު ގެންދިޔަފަހުން. އޭރުވެސް އޮތީ ތިވަރަށް ހަލާކުވެފައި، " އާދިލް ބުނެލިއެވެ. އޭނާ ހަދާ ދޮގުތައް ފަޅާނާރާނެކަމަށް އޭނާ ހީކުރިއެވެ. އަދި މުޝްތާފް ޤަބޫލުކުރާނީ އޭނާ ދައްކާ ވާހަކަތައްކަމުގައިވެސް ހީކުރިއެވެ.\n"ތި ހަދަނީ ދޮގު." މުޝްތާފް އައިސް އާދިލްގެ ޓީޝާރޓްގައި ހިފާ ކައިރިއަށް ދަމައިގަތެވެ. "މަލަކުގެ ފޯނު އެތަނުގައި އޮތްނަމަ އެ ފޯނު ފެންނަންޖެހޭނީ އަހަންނަށް، އާދިލް ތެދަށް ބުނޭ، ކަލޭ އޭނައަށް ކީއްކުރީ؟" މުޝްތާފް ދަތްޕިލަޖައްސާލާފައި އަހާލިއެވެ. އޭނާ ރުޅި ކޮންޓްރޯލްކުރަން މަސައްކަތްކުރާކަން އެނގެއެވެ.\n"އަހަރެން މި ފޯނު ނެގީ އޭނަ އަހަރެން ކުރިމައްޗަށް ގެންނަންވެގެން، އެއީ ފަސޭހައިން މަޅީގައި ޖެހޭ ކަހަލަ އެއްޗެއް ނޫން. ތަންކޮޅެއް ދަހި." އާދިލް ސިކުނޑީގައިވި މާނަ ފޮރުވަމުން ބުނެލިއެވެ. މުޝްތާފްގެ އަތް ދުރުކޮށްލަން އާދިލް އުޅުނެވެ. އޭނާ ބުނި އެއްޗެއް މުޝްތާފްއަށް އެނގޭނެކަން އެނގިހުރެއެވެ.\n"ހައު ޑެއަރ ޔޫ؟" މުޝްތާފް ދެއަތަށް ބާރުލައި އާދިލް ގެ ޓީޝާރޓްގައި އިތުރަށް ހިފައިގަތެވެ. އޭނާގެ ކަރަށް އދަނގޫވާވަރަށް ބާރުކޮށްލިއެވެ. "ކަލޭ އޭނައާ ކައިރިނުވައްޗެ،" މުޝްތާފް އާދިލް ކޮއްޕާލީ ފާރާއި ދިމާލަށެވެ. އަނެއްކާވެސް އައިސް އާދިލްގެ މޭގައި އަޅާ ކޮއްޕާލިއެވެ.\n"އޭނަގެ މަޅީގައި ޖެހުނީ؟" މުޝްތާފް ފޮޅާލަމުން އާދިލް އަހާލިއެވެ. މިފަހަރު ރުޅީގެ އަސަރުއ އޭނާގެ އަޑުގައިވެސް ވިއެވެ. މުޝްތާފްއަށް ހީވީ އޭނާއަށް މަލާމަތްކޮށްލިހެންނެވެ. އެއްޗެއް ނުބުނެ ހުރެފައި އަތްހޫރާފައި ޖެހީ އާދިލްގެ އަނގަމަތީގައެވެ.\n"ކަލޭ އާއި އެކަށީގެންވާ ކުއްޖެއް ނޫން އެއީ، ކައިވެނި ކުރަން އުޅޭއިރު ވާންއުޅޭ އަންހެނުންގެ ކިބައިން އެކަނި އުފާހޯދޭތޯ ބަލާބަލަ." މުޝްތާފް ގެ މޫނަށް ބަލަން އާދިލްއަށް ހުރެވުނީ އަނގަމަތީ ފިރުމަފިރުމައެވެ.\n"ދެން ފަަހަރަކުން އޭނައަށް އެއްވެސް ގޯނާއެއް ކުރިމަތިވެގެން ނުވާނެ، އަހަންނަށް އެނގިއްޖެއްޔާ ކަންތައް ވެގެން ދާނެގޮތް ކަލޭގެ ޚިޔާލަށްވެސް ނުގެނެވޭނެ؟" މުޝްތާފް ހިނގައގަތެވެ. އާދިލް އެފިޔަވަޅުމަތީ ހުއްޓެވެ. މުޝްތާފްގެ އަމަލުހުރިގޮތުން އޭނާ ހުރީ އަޖައިބުވެފައެވެ. މީގެކުރިން ވެސް އާދިލް އުޅުނީ އެހެންނެވެ. މިގޭތެރޭގައި މުޝްތާފް ގެ ކުރިމަތީގައިވެސް އަންހެންކުދިންނާއި އެކު އުޅެމެއެވެ. ދުވަހަކުވެސް އެއްޗެއް ނުބުނެއެވެ. ބައެއްފަހަރު އޭނާ އަންހެންކުދިންނާއި އެކު މުޝްތާފް ގެ ރިސޯރޓަށް ދެއެވެ. ސަފާރީއަށްވެސް ދެއެވެ. ނޫނީ ރާއްޖެއިން ބޭރަށްވެސް ދެއެވެ. ހުރިހާ ޚަރަދެއް ދެނީ މުޝްތާފްއެވެ. ފައިސާ ޚަރަދުކުރާގޮތް އަހައިވެސް ނުލައެވެ.\n"މަލަކް، ކަލޭގެ ޖާދޫގައި އޭނާ ރަނގަޅަށްވެސް ޖެހިފައި އެހުރީ، އެސުވާލަށް ޖަވާބުވެސް ނުދިން، މަށަށް ޔަޤީން މަލަކުގެ ބޭނުން، އެހެންވިއަސް ވަރިހަމަ، އަހަރެން ހުއްޓާލާނީ އެއްފަހަރު ނަމަވެސް މަލަކުގެ ފަރާތުން އަހަރެން ބޭނުންވާ ކަންތައް ފުދުނީމައި، އެވަރިހަމަ މުޝްތާފްގެ އެއްޗަކަށްވިއަސް." އާދިލް މޫނުމަތީ ފިރުމާލަމުން ބުނެލިއެވެ.\nދުވަހުގެ ނިމުން އައިސް ރޭގަނޑު ވުމުގެ ނިޝާންތައް އުދަރެހުން ފެންނަން ހުއްޓެވެ. މަލަކު ހުރީ ކޮޓަރީގެ ކުޑަދޮރު ކައިރީގައެވެ. މިއަދު މުޅިންވެސް ހާދަކުރަނީ ބަސްމަދުވެފައިހުރެއެވެ. ޒައިނީ އާއި އެކު ސަކަރާތްޖަހާކަށްވެސް ނައެވެ. ސައްޔާރުގެ ޚަބަރެއް ނުވެގެން އޭނާ ހުރީ ކަންބޮޑުވެފައެވެ. މީގެކުރިން ނަމަ މަލަކު ފޯނަށް ޖަވާބު ނުދީފިނަމަ ސައްޔާރު ޒައިނީއަށް ގުޅާނެއެވެ. ދޮންމަންމަ އާއި ހެދި ގެއިން ނުނިކުމެވިފައިހުއްޓަސް ޒައިނީ ފޮނުވާނީ ސައްޔާރުއެވެ. ދުވަހެއްގެ އިރު އަރައި އޮއްސެން ދާނީ ސައްޔާރު އޭނާ ކޮބައިތޯ ބަލާފަހުންނެވެ.\nމަލަކުގެ ފޯނަށް ވީގޮތަކާއި މެދު ކަންބޮޑުވިއެވެ. އޭގައި އާދިލްގެ އަތެއް ވާނެކަމަށް މަލަކުގެ ހިތް ބުނެއެވެ. އާދިލް އޭނާގެ ފޯނު ގެންދިއުމުގެ ބޭނުމަކީ ކޮބައިކަމެއް ނޭނގެއެވެ. އޭގެ ފަހަތުގައި އޭނާގެ ފުށުން ފައިދާތަކެއް ނެގުން ވެދާނެކަމަށް ހިތް ބުނުމުން އޭނާގެ ނުތަނަވަސްކަން އިތުރުވެގެން ދިޔައެވެ. ފޯނު ކިތަންމެ ބޭނުންވިއަސް އާދިލްގެ ކައިރީ އޭނާ ނާހާނެއެވެ. މީހެއްގެ ކުރިމަތީ ދެރަވެ ކަކޫ ނުޖަހަން އޭނާ ހިތާއި އެއްބަސްވިއެވެ.\nއެރޭ ކެއުމުގައި މަލަކ ބައިވެރިއެއް ނުވިއެވެ. ޒައިނީ އާދޭސްކުރުމުންވެސް ގެއިން ބޭރަށް ދާން އެއްބަހެއް ނުވިއެވެ. މަލަކު އެކަނި ގޭގައި ބަހައްޓާފައި ދާން ދިޔާނާ ކަންބޮޑުވިއެވެ. އެކަމަކު ކެއުމުގެ ކަންތައް ހަމަޖެހިފައި އޮންނަނީ އާދިލްމެންގެ ގެއިންނެވެ. ގަޑިޖެހުނުއިރު ކާރު އޮތީ ބަލާ ފޮނުވާފައެވެ. މަލަކު ބާއްވާފައި ދިޔާނާ ޒައިނީ ގޮވައިގެން ނިކުތީ އަންނަމުން ކާން ގެނެސްދޭނެކަމަށް ބުނެފައެވެ.\nމަލަކު އެކަނި އޮއްވާ ކޮޓަރީގައި މީހަކު ޓަކިދިނެވެ. އެއަޑު އަހާފައި މަލަކު ބިރުގަތެވެ. އެގޭގައި އޭނާ އެކަނިވީ ވަގުތުގެ ބޭނުން އާދިލް ހިފަނީބާއޭ ހިތަށް އެރިއެވެ. ދޮރުގައި ޓަކިދީފައި ދުރަށް ހިނގައިގެން އަޑު އިވުނެވެ. މަލަކު ދޮރާއި ހަމަޔަށް ގޮސް މަޑުކުރީ އެމީހަކު ދަނީކަމަށް ހީކޮށްފައެވެ. ދޮރުހުޅުވަން އޭނާ ހުރީ ޖެހިލުންވެފައެވެ.\nކުޑަދޮރު ކައިރިއަށް މީހަކު ހުއްޓުނުތަން ފެނުނެވެ. ކަޅު ހިޔަންޏެއްގެ ގޮތުގައި ފެނުނަސް އެއީ ފިރިހެނެއްކަން ޔަޤީނެވެ. ދެއަތުން ކުޑަދޮރުގައި އަތްޖައްސާލިއެވެ. މޫނުޖަހައި ކޮޓަރި ތެރެ ބަލަނީކަން އެނގެއެވެ. އެމީހަކަށް މަލަކު ފެންނާނެކަން ޔަޤީނެވެ. ދޮރުފޮތިގަނޑު ހުރީ އެއްފަރާތްކޮށްލެވިފައެވެ. މަލަކު ބިރުން ހަލާކުވާވަރުވިއެވެ. އެހީއަކަށް އެދި ގުޅާނެގޮތެއްވެސް ނޭނގެއެވެ. އޭނާގެ އަތުގައި ފޯނެއް ނެތެވެ.\nއޭނާގެ ހިތަށް އާދިލް ނޫން އިތުރު ނަމެއް ނައެވެ. ޒައިނީމެން ދިއުމުން އޭނާ ނާންނަކަން އާދިލް ޔަޤީންކުރީއެވެ. އެމީހުން ކައިގެން އަންނަން ގަޑިއިރެއްހާއިރު ނަގާނެކަން އެނގޭނެއެވެ. އެހެންވެ އާދިލް އައީ ކަން ޔަޤީނެވެ. ކުޑަދޮރު ކައިރީގައި ހުރި މީހާ އަނެއްކާވެސް ދުރަށް ޖެހިލިއެވެ. ދުރަށް ހިނގައިގެން އަޑު އިވުނެވެ. މިގެއަކީ އާދިލްމެންގެ ތަނެކެވެ. ބޭނުންނަމަ ވަދެވޭނެގޮތް އޭނާ ހޯދާނެއެވެ. އެދިޔައީ ތަޅުދަނޑިބަލާ ކަންނޭނގެއެވެ. ކައުންޓަރު ކައިރީ ކީ ބޮކްސްއެއް ހުންނަތަން މަލަކުއަށް ފެނެއެވެ.\nމިގެއަކީ އޭނާއަށް ރައްކާތެރިތަނެއް ނޫނެވެ. އާދިލް އެނބުރި އަންނަންވާއިރަށް އެތަނުން ނިކުމެގެން ދާން މަލަކު ހިތަށް އެރިއެވެ. މަޑުމަޑުން މަލަކު ދޮރު ހުޅުވައިލިއެވެ. ސިޓިންރޫމްތެރެ ބަލާލިއެވެ. މީހަކު ފެންނާކަށް ނެތެވެ. މަލަކު ބޭނުންވީ އެގެއިން ނިކުންނާށެވެ. ގޭގެ ދޮރާއި ހަމަޔަށް ދަނިކޮށް ކުއްލިއަކަށް ދޮރުމަތީ ހުއްޓުނު މީހާ ފެނިފައި މަލަކުއަށް ހަރަކާތްކޮށްލަން ހަނދާންނެތުނެވެ. އަނގަމަތީ ދެއަތް އަޅާލެވުނެވެ. ދެލޯ ފުރިގެން އައެވެ. -- ނުނިމޭ --


“ތީތަ އާދަނަކީ؟” އަމީނާ ސުވާލުކުރިއެވެ. “އާދަނަށް އެނގޭތަ މަޑީގަ ބައިންޖަހަން؟”\n“ޔަގީން ކަށަވަރެއްނު!” އަހަރެން ބުނީމެވެ.\n“ދޭބަލަ މި ގެންގޮސް އަމީނާޔާ ހަވާލުކުރަން،” ތުއްތުމަނިކެގެ އަމުރުއައެވެ. “ލަސްނުކުރާތި!”\n“ބުނަން އާދަނާ ވާހަކައެއް،” ތަންކޮޅެއް މަޑުމަޑުން ކުޑަމަނިކު ބުންޏެވެ. “ވަރަށް ބޮޑު ވާހަކައެެއް މި ދައްކަން ޖެހެނީ. އާދަނު މިހާރު ތިއުޅެނީ ހިތާވެގެންތަ؟”\n“ކާކާ؟” ނުވެސް ދެނަހުރިކަމަށް ހެދިފައި އަހަރެން އެހީމެވެ.\n“މި ތަަނަށް އެ ވަޑައިގަންނަވަނީނު އަމީނާ. އޭނަޔާ!” ކުޑަމަނިކު ބުންޏެވެ.\n“އުހު! ހިތައެއްނުވަން!” ބިރުން އަހަންނަށް ބުނެވުނީ އެހެންނެވެ.\n“ނުވާނެ އެހެނެއް،” ޔަގީންކަމާ އެކުގައި ކުޑަމަނިކު ބުންޏެވެ. “ބުނަން އެކޮއި ވާހަކައެއް. ދެކުދިން ވެސް ތިތިބީ ހިތާވެފަ. އަހަންނަށް އެބަ ފެނޭ ތި ދެކުދިން ސަމާސާކުރާތަން. އެއީ ހިތާވާ ގޮތަކީ. އެހެން ނޫން ނަމަ އަމީނާ ކީއްކުރަން މި ގެއަށް ވަޑައިގަންނަވަންވީ؟ އެކަމަކު އާދަނާ ބުނަން، ތީ ވަރަށް ދެރަކަމެއް. އާދަނަކީ އާދައިގެ، ވަރަށް ދެރަދެރަ ކުއްޖެއް. މަންމައެއް ބައްޕައެއް ނެތް. އެ ގޮތުން ބަލާއިރު އާދަނަކީ ވަރަށް ނިކަމެތި ކުއްޖެއް. އަމީނާއަކީ ރާނީއެއްގެ ދަރިކަނބަލެއް ކަހަލަ ކުއްޖެއް. މުއްސަނދި، ނުފޫޒުގަދަ، ގަދަރުވެރި އާއިލާއެއްގެ ހުރި ހަމައެކަނި ދަރިފުޅު. ތި ދެ ކުދިން އަރާއަރަފޯދިގެނެއް ނުވޭ. ތީތި ވަރަށް ނުބައިކޮށް ވެސް ގޮއްސާނެ. ތިކަން ފަޅާއަރައިފިއްޔާ އާދަނުގެ މުޅި ޒިންދަގީ ދިޔައީ. އަހަންނަށް ހަމަ ކަށަަވަރު.”\n“ދެން ކިހިނެެއް ހަދާނީ؟” އަހަރެން ބުނީމެވެ. “ކުޑަމަނިކާ އަހަންނަށް އެހީވެދީ.”\n“ކުޑަމަނިކު ބުނެބަލަ!” އާދޭހާއެކު އަހަރެން އެދުނީމެވެ. “އަމީނާ މިގެއަށް ވަޑައިގަންނަވަންޏާ ވާހަކަނުދައްކައެއް އަހަންނަކަށް ނުހުރެވޭނެ. އަނެއްކޮޅުން އަހަރެން އިރުއިރުކޮޅާ ޖެހޭ އެ ގެއަށް ދާން. ދާއިރަށް ވެސް އަމީނާ ވަޑައިގަންނަވާނެ. އަހަރެން ކިހިނެއް އަމީނާއަށް ފިލައިގެންއުޅޭނީ؟ އަހަންނަކަށް ނެތް ފިލަން ދާނެ ތަނެއް، ވަންނާނެ ތަނެއް. އަހަންނަކީ ގެއެއްގަ ގެންގުޅޭ ކުއްޖެއް. ގޭގެ ބޭފުޅުން ވިދާޅުވާ ކަމެއް އަހަރެން ޖެހޭނެ ކުރަން.”\n“އަހަރެން ތި ކަމަށް ހައްލެއް ހޯދަދޭނަން،” ހިތަށް ހަމްދަރުދީ ވަދެފައިވާ ކުޑަމަނިކު ބުންޏެވެ. “އަހަރެންނަށް އެބަ ވިސްނޭ އަމީނާއަށް އާދަނު ފޮރުވާނެ ގޮތް. އެކަމަކު ބުނަން ވާހަކައެއް. އެއްވެސް މީހެއް ގާތުގަ މި ވާހަކަ ބުނެގެން ނުވާނެ. އަހަރެން ކޮށްދޭން މިއުޅޭ ކަންތަކުގެ ވާހަކަ އެނގެންވާނީ އާދަނާ އަހަންނާ ދެ މީހުންނަށް އެކަނި. އެހެންނޫނީ ބުނަން. އާދަނަށް އެހީވެދިނީތީ އަހަރެންގެ ދުވަސް ވެސް ދާނެ. މިސާލަކަށް ތި ދެކުދިން ރައްޓެހިވެގެންއުޅޭކަން އަހަރެން ސިއްރުކުރިޔަސް އެ ވާނީ މައްސަލައަކަށް.”


Adheeb vadaigannavaanee India ah ekani, vadaigannavaanee travel document eh gai\nކުރީގެ ނައިބު ރައީސް އަހުމަދު އަދީބު--\n12 ޖޫން 20192ކޮމެންޓް\nއަދީބަށް ދެވޭނީ އިންޑިއަށް އެކަނި، ވަޑައިގަންނަވާނީ ޓްރެވަލް ޑޮކިއުމަންޓެއްގައި\nކުރީގެ ނައިބު ރައީސް އަހުމަދު އަދީބު ބޭސް ފަރުވާ، ރާއްޖެއިން ބޭރުން ދޭން ޖެހޭކަން އަދީބަށް ފަރުވާ ދިނުމަށް ގެންނެވި ބޭރުގެ ޑޮކްޓަރުންވެސް ބުނެފައިވާތީ، މެޑިކަލް ބޯޑުގެ ލަފާގެ މަތިން، އަދީބު ބޭސްފަރުވާއަށް ވަޑައިގަންނަވާނީ ޓެރަވަލް ޑޮކިއުމަންޓެއްގައި އިންޑިއާއަށް އެކަނިކަމަށް ކަމާބެހޭ އިދާރާތަކުގެ އިސްވެރިން ވިދާޅުވެއްޖެ އެވެ.\nހޯމް މިނިސްޓަރު އިމްރާން އަބްދުﷲ އާއި ކޮމިޝަނާ އޮފް ޕްރިޒަންސް އަބްދުﷲ މުނާޒު އާއި ޕޮލިސް ކޮމިޝަނަރު މުހައްމަދު ހަމީދު އަދި އިމިގްރޭޝަން ކޮންޓްރޯލަރު މުހައްމަދު އަހުމަދު ހުސައިން (ހަނަފީ)، ރައްޔިތުންގެ މަޖިލީހުގެ ގައުމީ ސަލާމަތާއި ހާރިޖީ ގުޅުންތަކާ ބެހޭ ކޮމިޓީ އަށް ހާޒިރު ކުރައްވައި މިއަދު ހަވީރު އެކޮމެޓީން ބޭއްވި ބައްދަލުވުމުގައި އެހުރިހާ ފަރާތްތަކުން ވެސް ވިދާޅުވީ ރާއްޖޭއިން އަދީބަށް ފަރުވާ ދެވެން ނެތުމުން ރާއްޖެއިން ބޭރުން ވެސް ޑޮކްޓަރުން ގެންނަވައިގެން ބެއްލެވި ކަމަށެވެ. ނަމަވެސް ބޭރުން ގެންނެވި ޑޮކްޓަރުންވެސް ލަފާދެއްވާފައިވަނީ އަދީބަށް ބޭރުން ފަރުވާ ދެއްވުމަށެވެ.\nއިމިގްރޭޝަނުން ބުނީ އަދީބަށް ދޫކޮށްފައިވަނީ އެއް އަހަރު ދުވަހުގެ މުއްދަތުގެ ޓްރެވަލް ޑޮކިއުމެންޓެއް ކަމަށެވެ. އަދި އެ ޑޮކިއުމަންޓް ދޫކޮށްފައިވަނީ އިންޑިއާއަށް ދަތުރު ކުރަން އެކަނި ކަމަށާއި އެ ޑޮކިއުމަންޓުން އިތުރު އެއްވެސް ގައުމަކަށް ދަތުރު ނުކުރެވޭނެ ކަމަށެވެ. އަދި އެ ޑޮކިއުމަންޓަކީ އިންޑިއާއަށް ފުރާ ވަޑައިގަތުމަށްފަހު އަދީބު އަނބުރާ ރާއްޖެ ވަޑައިގަތުމާއެކު ބާތިލްވާނެ ޑޮކިއުމަންޓެއް ކަމަށްވެސް އިމިގްރޭޝަނުން ބުނެއެވެ.\nކަރެކްޝަނަލް ސާވިސްގެ ވެރިޔާ މުނާޒު އާއި ޕޮލިސް ކޮމިޝަނަރު ހަމީދު ވިދާޅުވީ އަދީބު އިންޑިއާއަށް ފުރުވާލުމަށް މިހާރު ވަނީ ޓިކެޓް ނަންގަވާފަ ކަމަށާއި އެގޮތުން މިމަހުގެ 14 ވަނަ ދުވަހު ފުރާވަޑައިގަތުމަށްފަހު، މިމަހުގެ 26 ވަނަ ދުވަހު އަންބުރާ ވަޑައިގަންނަވާނެ ކަމަށެވެ. ނަމަވެސް އިތުރު ފަރުވާއަށް އަދީބު އިންޑިއާގައި މަޑުކުރަންޖެހޭނަމަ އެކަން އިތުރަށް ބެލުމަށްފަހު، ގޮތެއް ނިންމާނެ ކަމަށްވެސް އެ އިދާރާތަކުގެ ވެރިން ވިދާޅުވި އެވެ.\nއަދީބާއެކު ކަރެކްޝަނަލް ސާވިސްގެ ތިން އޮފިސަރުންނާއި ފުލުހުންގެ ތިން އޮފިސަރުން ބައިވެރިވާނެ ކަމަށް ވެސް އެ ދެ މުއައްސަސާއިން ބުނެފައި ވެއެވެ.\nމީގެއިތުރުން ފުލުހުން ބުނީ، ފުލުހުންގެ ސީނިއާ ޓީމެއް، އެޑްވާސް ޓީމެއްގެ ގޮތުގައި މާދަމާ އިންޑިއާއަށް ވަޑައިގަންނަވާނެ ކަމަށެވެ.\nކަރެކްޝަނަލް ސާވިސްއިންނާއި ފުލުހުންގެ އިދާރާއިން އަދި ހޯމް މިނިސްޓާރު ޝެއިހް އިމްރާންވެސް ވިދާޅުވީ، އަދީބުގެ ބޭސްފަރުވާއަށްފަހު އަދީބު ރާއްޖެ ވަޑައިގަންނަވާނެ ކަމާމެދު ޝައްކު ނުކުރައްވާ ކަމަށާ، އަދީބުގެ ބޭސްފަރުވާގެ ކަންކަން ރަނގަޅަށްގޮސް އަދީބު ރާއްޖެ ވަޑައިގަންނަވާނެ ކަމާމެދު ޔަގީން ކުރައްވާ ކަމަށެވެ.\nމަޖިލިސް މަޖިލިސް 2019 ކަރެކްޝަން ސާވިސް އިމިގްރޭޝަން އަދީބުގެ ޝަރީއަތް ހޯމް މިނިސްޓްރީ ސަރުކާރު\nކުރީގެ މުލަކު ދާއިރާގެ މެންބަރުވެސް ވަޑައިގަތީ ޓްރެވަލް ޑޮކިއުމެންޓްގަ ވަކި ޤައުމަކަށް އެކަނި\nއިންޑިޔާއިން ޢަދީބުފުރާނީ ޕާސްޕޯޓެއް އޮވެގެނެއްނޫެނެވެ. ޢަދީބުކަހަލަ ޚުޝިޔާރު މީހަކަށް އިންޑިޔާތެރެއިން ޗައިނާއަށްދިއުމަކީ އުނދަގޫކަމަކަށްނުވާނެއެވެ! ތިޔައީ ހީކުރާގޮތެވެ. ނޫނީ ބަހަނާއަށް ހުށަހަޅާ ހުށަހެޅުމެކެވެ.


Biden Gengulhuhvaa Kuhthaa, "Champ" Maruvejje - Vaguthu\nއެމެރިކާގެ ރައީސް ޖޯ ބައިޑެން އާއި އެމަނިކުފާނުގެ އަނބިކަނބަލުން ޖިލް ބައިޑެން ގެންގުޅުއްވާ ކުއްތާ، ޗޭމްޕްް މަރުވެއްޖެއެވެ. މި ކުއްތާ މަރުވިކަން އިއުލާން ކޮށްފައިވަނީ އިއްޔެ ހެނދުނުގެ ވަގުތެއްގައެވެ. ކުއްތާ މަރުވީ އިރު އުމުރަކީ 13 އަހަރެެވެ.\nމި ހަބަރު އާންމުންނަށް ދެމުން ބައިޑެން އާއި ފަސްޓް ލޭޑީ ވިދާޅުވީ މި ހަބަރަކީ ވަރަށް ވެސް ހިތާމަވެރި ހަބަރެއް ކަމަށެވެ. ބައިޑެންގެ އާއިލާއިން ނެރުނު ބަޔާނުގައި ވަނީ ފާއިތުވި ދެތިން މަސް ދުވަހުގެ ތެރޭގައި ޗޭމްޕްގެ ހާލު ދެރަވި ކަމަށް ވިދާޅުވެފައެވެ. އަދި ވޭތުވެދިޔަ 13 އަހަރުގެ ތެރޭގައި އެ އާއިލާއަށް ކުރިމަތިވި ހުރިހާ އުފަލަކާއި ހިތާމައެއްގައި ޗެންޕު ބައިވެރިވެފައިވާކަމަށާއި ކުއްތާ މަރުވުމުން އާއިލާއަށް ވަރަށް މުހިންމު އެއްްޗެއް ގެއްލިގެން ދިޔަފަދަ ފަޅުކަމެއް އިހްސާސްވާނެކަމަށް އެ ބަޔާނުގައި ވެއެވެ.\nބައިޑެންގެ އާއިލާއިން ޗޭމްޕް ގެންގުޅުއްވަން ފަށާފައިވަނީ އެމެރިކާގެ ކުރީގެ ރައީސް ބަރަކު އޮބާމާގެ ނައިބު ރައީސްގެ މަގާމު ބައިޑަން ހުންނެވި ދުވަސްވަރުގައެވެ.\nޗެމްޕްގެ ވަކިވުމާއި ގުޅިގެން ބައިޑެމް ވިދާޅުވީ 13 އަހަރުވަންދެން ޗޭޕްމް ދެގޮތެއް ނުވާ ކަމަށާއި، އެ 'ލޯޔަލްޓީ' އަބަދުވެސް ހަނދާން ހުންނާނެ ކަމަށެވެ. އޭގެ އިތުރުން ވިދާޅުވީ އެ ކުއްތާދެކެ އިންތިހާއަށް ލޯބިވާ ކަމަށާއި، އަބަދުވެސް ހަނދާން ހުންނާނެ ކަމަށެވެ.\nބައިޑެންގެ އާއިލާ އަކީ ޖަނަވާރު ގެންގުޅުމަށް ލޯބިކުރާ އާއިލާއެކެވެ. އެމެރިކާގެ ރިޔާސީ ގަނޑުވަރުކަމަށްވާ ވައިޓު ހައުސުގައި ބައިޑަންގެ އާއިލާއިން ދެ ކުއްތާއެއް ގެންގުޅުނެވެ. އެއީ 2008ވަނަ އަހަރު ބައިޑަން ހޯއްދެވި ޖާމަން ޝެޕާޑެއްކަމަށްވާ ޗޭމްޕާއި 2018ވަނަ އަހަރުގެ ނޮވެންބަރު މަހުގެ ތެރޭގައި ހޯއްދެވި މޭޖާނަމަކަށް ކިޔާ ޖާމަން ޝެޕާޑެކެވެ. ވައިޓް ހައުސްގައި ހިނގި އެކްސިޑެންޓުގައި ވެސް ބައިޑެން ވަނީ ކުއްތާގެ ދިފާއުގައި ވާހަކަ ދައްކަވައި، އެއީ ވަރަށް ލޯބި ކުއްތާއެއް ކަމަށް ވިދާޅުވެފައެވެ.\nޖޫން 20, 2021 16:03\nދެން ބުނޭ ރަޝިޔާ އިން އެޔަށް ވިހަ ދިނީ ޔޭ\nޖޫން 20, 2021 16:17\nކޮވިޑް ގަ ބާ؟\nޖޫން 20, 2021 21:52\nމި ހަބަރާ އަހަރެމެން ދިވެހިންނާ އޮތީ ކޮން ގުޅުމެއްބާ....ވަގުތު ގެ ކުދިންވެސް ވެއްޖެ ފުރާފުރިހަމަ މީހުންނަށް ވާން...ޒިންމާދާރުވާން\nޖޫން 21, 2021 09:41\nކާފަރަކު ފޮޑިއެއް ޖެހިޔަސް އެކަމެއް މާރީތިވެގެން ލިޔާމީހުން އުޅޭ


Unemployment Insurance scheme eh thaa'raf kuranee\nއަންއެމްޕްލޯއިމެންޓް އިންޝުއަރެންސް ސްކީމެއް ތާރަފުކުރަނީ\nދޯންޏަކަށް މުދާ އެރުވުމުގައި ދެ ބިދޭސީއެއް މަސައްކަތް ކުރަނީ: އަންނަ އަހަރު އަންއެމްޕްލޯއިމެންޓް އިންޝުއަރެންސް ސްކީމެއް ތައާރަފް ކުރަނީ -- ފޮޓޯ: އަވަސް\nއަންއެމްޕްލޯއިމެންޓް އިންޝުއަރެންސް ސްކީމެއް އަންނަ އަހަރު ތައާރަފު ކުރަން ނިންމާފައިވާ ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެ އެވެ.\nމިނިސްޓަރު ފައްޔާޒރު ވިދާޅުވީ ކޮވިޑުގައި ވަޒީފާއަށް އަސަރު ކުރި މީހުންނަށް އިންކަމް ސަޕޯޓު އެލަވެންސްގެ ގޮތުގައި ގާތްގަނޑަކަށް 450 މިލިއަނަށް ވުރެ ގިނަ ރުފިޔާ މިހާތަނަށް ދޫކޮށްފައިވާނެ ކަމަށެވެ. އޭގެ ސަބަބުން މިއަދު ރާއްޖޭގެ އިގްތިސާދު އަރައިގަތުމަށް ފަސޭހަވެފައިވާ ކަމަށް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ އަންނަ އަހަރު އިންޝުއަރެންސް ބެނެފިޓް ސްކީމެއް ގާއިމް ކުރަން ނިންމާފައިވާ ކަމަށެވެ. އަންނަ އަހަރު އެ ސްކީމް ފަށަނީ ވޯލްޑް ބޭންކުގެ އެހީގައި ފަށާ ކަމެއް ކަމަށެވެ.\n"އެ ޕްރޮގްރާމް ފަށާ އިރު އެންމެ ފުރަތަމަ ޕައިލޮޓް ޕްރޮޖެކްޓެއް ކުރިއަށް ގެންދާނީ. ނަތީޖާ އަށް ބަލައި، އެ ޕްރޮޖެކްޓު މުޅި ރާއްޖެ އަށް ފުޅާކުރާނީ." މިނިސްޓަރު ފައްޔާޒު ވިދާޅުވި އެވެ. އަންއެމްޕްލޯއިމެންޓް އިންޝުއަރެންސް ސްކީމާއި ގުޅޭ ދިރާސާތައް މިހާރު ވޯލްޑް ބޭންކުން ހަދާފައިވާ ކަމަށް ވެސް ފައްޔާޒު ވިދާޅުވި އެވެ.\nމީގެ އިތުރުން މިނިސްޓަރު ވިދާޅުވޫ މަސައްކަތުގެ މާހައުލުގެ ސަލާމަތާއި ރައްކަތެރިކަމުގެ ގާނޫނަކާއި އިންޑަސްޓްރިއަލް ރިލޭޝަންސް އެކްޓު އެކުލަވާލުމަށް މަސައްކަތް ކުރަމުންދާ ކަމަށެވެ. އެ ގާނޫނު މަސައްކަތާއި ގުޅޭގޮތުން އެޓާނީ ޖެނެރަލް އާއިއެކު މަޝްވަރާ ކުރަމުންދާ ކަމަށް ވިދާޅުވި އެވެ. އަދި ވަރަށް އަވަހަށް އެ ދެ ބިލު މަޖިލީހަށް ފޮނުވާނެ ކަމަށް ވިދާޅުވި އެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް އިގްތިސޯދު ފައްޔާޒް އިސްމާއީލް + ވަޒީފާ އިންޝުއަރެންސް ވިޔަފާރި\nޑޮލަރު ހެޔޮވެ އިންގިލާބީ ބަދަލެއް އަންނާނެ: ފައްޔާޒު\nދުވާފަރާއި ގަމުގައި ޖޮބް ސެންޓަރުތައް ހަދަނީ\n"އިގްތިސާދީ ފުރަތަމަ މަރުކަޒަކަށް އައްޑޫ ހަދާނަން"


vnews - Retirement in enburi ais Donovan Mexico ge club akah\nރިޓަޔަމަންޓުން އަނެއްކާވެސް އެނބުރި އައިސް ޑޮނޮވަން މެކްސިކޯގެ ކުލަބަކަށް\nރިޓަޔާމެންޓުން ދެވަނަ ފަހަރަށް އެނބުރި އައިސް އެމެރިކާގެ ފުޓްބޯޅަ ތަރި ލަންޑަން ޑޮނަވަން، މެކްސިކޯގެ ފުރަތަމަ ޑިވިޝަން ކްލަބެއް ކަމަށްވާ ލެއޮންއަށް ސޮއިކޮށްފި އެވެ.\nއުމުރުން 35 އަހަރުގެ ކުޅުންތެރިޔާ ވަނީ ތިން އަހަރުގެ ތެރޭގައި ދެ ފަހަރަށް ރިޓަޔާކޮށްފަ އެވެ. އެގޮތުން 2014 ވަނަ އަހަރު ރިޓަޔާމަންޓް އިއުލާން ކުރި ޑޮނަވަން ވަނީ 2016 ވަނަ އަހަރުގެ ސީޒަންގައި މޭޖާ ލީގު ސޮކާގެ އެލްއޭ ގެލެކްސީއާއި ގުޅިފަ އެވެ. އެފަހަރު ސީޒަން ނިންމާލުމަށްފަހު ޑޮނޮވަން ވަނީ އަނެއްކާވެސް ރިޓަޔާމަންޓް އިއުލާނުކޮށްފަ އެވެ.\nމެކްސިކޯގެ ކުލަބަކާއި ގުޅުނުކަން ޑޮނޮވަންގެ ޓުވިޓާ އާއި ކުލަބުން ވެސް ހާމަކޮށްފައިވާއިރު އޭނާ ބުނީ ލެއޮންއަކީ މެކްސިކޯގައި ގިނަ ކާމިޔާބީތަކެއް ހޯދާފައިވާ ތާރީހީ ކްލަބެއް ކަމަށެވެ. އަދި އުއްމީދަކީ އެ ޓީމާއެކު ކާމިޔާބީ ހޯދުން ކަމަށްވެސް ޑޮނޮވަން ބުންޏެވެ. އަދި މެކްސިކޯއާއި އެމެރިކާއާ ދެމެދު އަޅާ ފާރަކީ ގަބޫލުކުރެވޭ އެއްޗެއް ނޫން ކަމަށާއި ބޭނުންވަނީ މެކްސިކޯ ކުލަބެއް ނަމަވެސް އެ ކުލަބަށް ކުޅުން ކަމަށްވެސް ޑޮނޮވަން ބުންޏެވެ.\nއެވަޓަން އަދި ބަޔާން މިއުނިކްގައި ވެސް ކާމިޔާބު އަހަރުތަކެއް ހޭދަކުރި ޑޮނޮވަން ވަނީ 2016 ގައި ރިޓަޔާވުމަށްފަހު ފޮކްސް ސްޕޯޓްސްގެ ފުޓުބޯޅަ އެނަލިސްޓެއްގެ ގޮތުގައި ވެސް މަސައްކަތްކޮށްފަ އެވެ. މީގެއިތުރުން އޭނާއަކީ ސްވެންސީ ސިޓީގެ އޯނާޝީޕް ގްރޫޕްގައި ވެސް އޭނާ ހިމެނޭ މީހެކެވެ. ރިޓަޔާވުމަށްފަހު އޭނާ ޕްރޮފެޝަނަލް އެއްވެސް މެޗެއް ކުޅެފައެެއް ނުވެ އެވެ.\nޑޮނަވަން ބުނީ ކުޅުމުގެ ތެރެއަށް އެނބުރި އައީ ފުޓުބޯޅައަށް އޮތް ލޯތްބެއްގެ ބޮޑުކަމުން ކަމަށެވެ.\nޑޮނޮވަން ވަނީ އެމެރިކާ ގައުމީ ޓީމާއެކު ތިން ވޯލްޑްކަޕެއްގައި ކުޅެފަ އެވެ. އެގޮތުން ކޮރެއާ ޖަޕާނުގައި 2002 ގައި ބޭއްވި ވޯލްޑްކަޕާއި ޖަރުމަނުގައި 2006 ވަނަ އަހަރު ބޭއްވި ވޯލްޑްކަޕުގެ އިތުރުން ދެކުނު އެފްރިކާގައި 2010 ގައި ބޭއްވި ވޯލްޑްކަޕް ފާހަގަކޮށްލެވެ އެވެ. އޭނާ ވަނީ އެމެރިކާއަށް 57 ލަނޑު ޖަހާ މޭޖަ ލީގުގައި 145 ގޯލު ޖަހާފަ އެވެ. .


Moodhah kuni neylhumah govaalaa Global Youth Peace Ambassadors ge baiverin snorkeling ah - One Online\nގްލޯބަލް ޔޫތް ޕީސް އެމްބެސިޑާސް ޕްރޮގްރާމްގެ ބައިވެރިންތަކެއް ''ސްނޯކަލް ފޯ ޕީސް'' ގައި ބައިވެރިވުމުގެ ގޮތުން މޫދުގައި --- ވަން ފޮޓޯ: މުހައްމަދު އައުޒަމް\nމޫދަށް ކުނި ނޭޅުމަށް ގޮވާލާ ގްލޯބަލް ޔޫތް ޕީސް އެމްބެސެޑާސްގެ ބައިވެރިން ސްނޯކްލިންއަށް\nމޫދަށް ކުނި އެޅުން ހުއްޓާލުމަށް ގޮވާލައި ރާއްޖޭގައި މިހާރު ކުރިއަށްދާ ގްލޯބަލް ޔޫތު ޕީސް އެމްބެސެޑާސް ޕްރޮގްރާމްގެ ބައިވެރިން ސްނޯކްލިންއަށް ގޮސްފިއެވެ.\nރީޖަނަލް އެލަޔަންސް ފޯ ފޯސްޓެރިން ޔޫތް (ރަފީ) ޖަމިއްޔާއިން އިންތިޒާމް ކޮށްގެން މިއަދު މެންދުރު ވިލިމާލޭގައި ކުރިއަށްދިޔަ އެ ހަރަކާތް ކުރިއަށް ގެންގޮސްފައިވަނީ ''އައި އޭމް ޕީސްފުލް ވިތް މެރިން ލައިފް، ސްޓޮޕް ލިޓަރިންގް'' މި ޝިއާރުގެ ދަށުންނެވެ.\nރަފީ ޖަމިއްޔާއިން ބުނީ، މިއަދުގެ ހަރަކާތަކީ ވިލިމާލޭގައި ހިންގާ ޑައިވިން ސެންޓަރު، 'މޫދު ބުޅާ' އާއި ޑައިވާސް ލޮޖް އަދި ތިމާވެށި ހިމާޔަތްކުރަން މަސައްކަތްކުރާ އަމިއްލަ ޖަމިއްޔާއެއް ކަމަށްވާ ސޭވް ދަ ބީޗާ ގުޅިގެން ކުރިއަށް ގެންދިޔަ ހަރަކާތެއް ކަމަށެވެ.\nއަދި ހަރަކާތުގެ ސަބަބުން، މިހާރު ރާއްޖެ އައިސްގެން އުޅޭ ރާއްޖޭން ބޭރުގެ ގިނަ ޒުވާނުންނަށް ފުރަތަމަ ފަހަރަށް ސްނޯކްލިން ތަޖުރިބާ ކުރުމުގެ ފުރުސަތު ލިބިގެންދިޔަ ކަމަށް އެ ޖަމިއްޔާއިން ބުނެއެވެ.\nދުނިޔޭގެ 30 ގައުމަކުން 100 އަށްވުރެ މަންދޫބުން ބައިވެރިވެން ރާއްޖޭގައި ކުރިއަށްދާ ގްލޯބަލް ޔޫތު ޕީސް އެމްބެސެޑާސް ޕްރޮގްރާމްގެ ތެރެއިން މިއަދު މިއަދު ހެނދުނު ވަނީ ހުޅުމާލޭގައި "ގްލޯބަލް ޔޫތު ޕީސް ވޯކް"ގެ ނަމުގައި ހިނގާލުމެއް ވެސް ކުރިއަށް ގެންގޮސްފައެވެ. މި ހަރަކާތަކީ ދުނިޔޭގެ ސުލްހައަށާއި ޒުވާނުންގެ ފަގީރުކަން ނައްތާލުމަށް ގޮވާލާ ބޭއްވި ސުލްހަވެރި ހިނގާލުމެކެވެ.\nމާދަމާގެ ނިޔަލަށް ކުރިއަށްދާ ގްލޯބަލް ޔޫތް ޕީސް އެމްބެސެޑާސް ޕްރޮގްރާމްގައި ހަ ގައުމަކުން ތަޖުރިބާކާރު ލެކްޗަރާއިން ވެސް ބައިވެރިއެވެ.\nގްލޯބަލް ޔޫތު ޕީސް އެމްބެސެޑަރސް ޕްރޮގްރާމްގެ އޮންލައިން މީޑިއާ ޕާޓްނަރަކީ ވަންއޮންލައިންއެވެ.\nގުޅޭ ޓެގު ރީޖަނަލް އެލަޔަންސް ފޯ ފޮސްޓަރިން ޔޫތް ޒުވާނުން ކ. ވިލިނގިލި\nކޮވިޑް 19 : ހުޅުމާލޭގައި 300 އެނދުގެ ފެސިލިޓީއެއް ހަދަނީ\nރާއްޖޭގެ އިގްތިސާދު އަންނަ އަހަރު އިޔާދަކުރެވޭނެ ކަމަށް ލަފާކުރެވޭ: އޭޑީބީ\nއިޓަލީ ފަތުރުވެރިޔާއަށް ފުރުނު މައްސަލައިގެ ތަހުގީގަށް ފުލުހުން ކުރެއްދޫގައި\nދާއިމީ ބައްޔަށް ރާއްޖޭން ބޭރުން ގެންނަންޖެހޭ ބޭސް އެސްޓީއޯ އިން ގެނެސްދޭނެ: މަބްރޫކު\nއިންޑިއާގައި ތިބި 155 ދިވެއްސަކަށް އާސަންދައިން 44،000 ޑޮލަރު ވަނީ ހަރަދުކުރެވިފައި: މަބްރޫކު